text:
[toc]
༡། འགོ་འཛུགས།
བསམ་ཡས་གླིང་བོད་མིའི་སློབ་གྲྭ་འདིའི་མིང་ལ་ཡོངས་གྲགས་མ་ཅིང་ཊི་ལ་བོད་མིའི་ཉིན་སློབ་ཅེས་འབོད། སློབ་གྲྭ་འདི་ནི་རྒྱ་གར་གྱི་རྒྱལ་ས་ལྡི་ལི་རྙིང་པའི་མ་ཇི་ནུ་ཀ་ཊི་ལ་ར(Majnu Ka Tilla)ཞེས་པའི་སར་བསམ་ཡས་གླིང་བོད་མིའི་གཞིས་སྒར་འགྲམ་དུ་ཆགས་ཡོད།
བོད་མི་རྣམས་བཙན་བྱོལ་དུ་འབྱོར་རྗེས་ལྡི་ལི་ས་གནས་སུ་བོད་མི་གང་འཚམས་ཤིག་ཡོད་པར་སྡོད་གནས་ངེས་མེད་ཀྱིས་གུར་ཕུབ་ནས་སྡོད་པའི་གནས་སྟངས་འོག་སྐབས་དེའི་སྲིད་བློན་ནེ་རུ་ལ་སྙན་གསན་ཞུས་འབྲས་སུ། ད་ལྟའི་མ་ཅིང་ཊི་ལ་ཞེས་པའི་ས་དེར་གནས་སྐབས་སྡོད་གནས་དགོངས་བཞེས་ཐོབ་པའི་འོག་ཕྱི་ལོ་༡༩༦༩ ལོ་ནས་གཞིས་ཆགས་པའི་འགོ་བཙུགས། སྐབས་དེར་བོད་མི་ཚོ་མཐོང་ཐོས་དང་དཔལ་འབྱོར་ཆེས་ཞན་པས། དགུན་དུས་བལ་གོས་དང་ཡིང༌། ཛི་ར་སོགས་ཚོང་ལས་ཙག་ཙིག་རིགས་ཕུད། དེ་བྱིངས་དུས་ཚོད་ཕལ་ཆེ་བ་ཆང་ཚོང་གི་ལས་རིགས་ལ་བརྟེན་ནས་འཚོ་ཐབས་བྱས་ཡོད། ཕྱི་ལོ་༡༩༧༥ ཙམ་ནས་ལྡི་ལི་བོད་མི་མང་ཆེ་བས་ཆང་ཚོང་གི་འཚོ་ཐབས་ལས་བརྒལ་ཏེ་འཚོ་ཐབས་གསར་པའི་རིགས་གཉེར་འགོ་བརྩམས། དེ་ནས་བཟུང་ད་བར་ལྡི་ལི་བོད་སྒར་གྱི་འཛུགས་སྐྲུན་དང་ཚོང་ལས་ཡར་རྒྱས་ཆེན་པོ་བྱུང་སྟེ། ཕྱི་ལོ་༢༠༠༠ ལོར་མངའ་སྡེ་གཞུང་གིས་ནེའུ་ཨ་རུང་ན་སྒར་སྡོད་གནས་ཁུལ་ཞེས་པའི་མིང་བཏགས་པ་དང༌། ཁྱད་པར་ྋསྤྱི་ནོར་ྋ་གོང་ས་སྐྱབས་མགོན་ཆེན་པོ་མཆོག་གིས་བསམ་ཡས་གླིང་ཞེས་པའི་མཚན་གསོལ་བཀའ་དྲིན་སྩལ་ཡོད།
ཕྱི་ལོ་༢༠༠༩ ཟླ་༡༠ ཚེས་༢ འཚེ་མེད་ཞི་བའི་མེས་པོ་དམ་པ་གྷན་དྷི་མཆོག་གི་འཁྲུངས་སྐར་ཉིན། ལྡི་ལི་བསམ་ཡས་གླིང་བོད་མིའི་ཉིན་སློབ་འདི་ཉིད་བོད་ཕྲུག་ཁྱིམ་སྡེའི་ཁོངས་སུ་རྩིས་བཞེས་བྱུང་བས། འདི་ནས་བཟུང་སློབ་གྲྭ་འདིའི་འཛིན་སྐྱོང་དང་བདག་སྐྱོང་ཡོངས་རྫོགས་དྷ་ས་བོད་ཁྱིམ་སྤྱི་ཁྱབ་ཡིག་ཚང་ནས་གནང་མུས་ཡིན།
དེང་སྐབས་ལྡི་ལི་བསམ་ཡས་གླིང་འདི་ནི་བཙན་བྱོལ་བོད་མིའི་ཟ་ཁང་དང་མགྲོན་ཁང༌། ཚོང་ལས་དང་འགྲིམ་འགྲུལ་སོགས་མང་དུ་འདུས་པའི་ལྟེ་གནས་ཤིག་ཏུ་གྱུར་ཡོད།
སློབ་གྲྭ་འདི་ནི་ཐོག་མར་ཕྱི་ལོ་༡༩༧༤ ལོར་བོད་མིའི་གཞིས་སྒར་ཉེ་འཁྲིས་སུ་གསར་འཛུགས་གནང༌། སྐབས་དེར་གཞིས་སྒར་རྒྱ་ཆུང་བས་སློབ་གྲྭ་ནི་གཞིས་སྒར་གྱི་ར་བའི་མཐའ་ལ་འཁེལ་ཡོད། སློབ་གྲྭའི་རྒྱབ་ངོས་སུ་ཡ་མུ་ན་གཙང་པོ་བཞུར་གྱི་ཡོད་ཀྱང༌། དེང་སྐབས་གཙང་པོའི་བཞུར་རྒྱུན་ཁ་གཞན་ལ་ཕྱོགས་པས་སློབ་གྲྭ་དང་བར་ཐག་ཅུང་ཙམ་ཡོད།
སྐབས་དེར་སློབ་ཕྲུག་གྲངས་འབོར་ཅི་ཡོད་གསལ་པོར་མ་ངེས་ཀྱང༌། གཞིས་སྒར་ནང་བོད་མི་མང་པོ་མེད་སྟབས། སློབ་ཕྲུག་༤༠ ཡས་མས་ཤིག་ལས་མེད་པར་བཤད།
ཕྱི་ལོ་༢༠༠༨ ལོར་སློབ་གྲྭ་འདིར་ཁྱོན་བསྡོམས་སློབ་ཕྲུག་༡༧༥ དང་དགེ་རྒན་༡༣ ལས་བྱེད་གཞན་བཅས་ཡོད་པའི་ཁྲོད། དགེ་ལས་ཁྲོད་ཁྱོན་བསྡོམས་བོད་མི་༡༥ ཡོད།
༢། མཐུན་རྐྱེན་འཛུགས་སྐྲུན།
ཐོག་མའི་ཆར་སློབ་གྲྭར་ཁང་བརྩེགས་དང༌། ཡིག་ཚང༌། དགེ་རྒན། འཛིན་ཆས་སོགས་གང་ཡང་མེད་པར། ས་གནས་མི་མང་གི་རོགས་རམ་འོག་རྩྭ་ཁང་ཞིག་བརྒྱབས་པའི་ནང་འཛིན་གྲྭ་ཚོགས། སློབ་ཁྲིད་གནང་མཁན་གྱི་དགེ་རྒན་གཏན་འཇགས་ཤིག་མེད་པར། ཐག་ཉེ་ལྡི་ལི་མཐོ་སློབ་ནང་བསྐྱོད་བཞིན་པའི་བོད་རིགས་སློབ་ཕྲུག་ཁག་ཅིག་གིས་དང་བླངས་ཀྱིས་སློབ་ཁྲིད་བྱས། ཕྱི་ལོ་༡༩༧༧ ལོར། ས་གནས་མི་མང་གིས་ལྡི་ལི་སྐུ་ཚབ་དོན་གཅོད་ཁང་བརྒྱུད་དབུས་བོད་སློབ་འཛིན་ཚོགས་ལ་རེ་བསྐུལ་ཞུས་དོན་ལྟར། དབུས་བོད་སློབ་འཛིན་ཚོགས་དང་ལྡི་ལི་སྐུ་ཚབ་དོན་གཅོད་ཁང་དབར་གན་རྒྱ་བཞག་སྟེ། ད་ནས་བཟུང་དབུས་བོད་སློབ་འཛིན་སྐྱོང་ཚོགས་པས་སློབ་གྲྭ་འདིར་རོགས་སྐྱོར་གནང་བའི་ཞལ་བཞེས་ཐོབ།
སྐབས་དེ་ནས་བཟུང་ད་བར་རོགས་སྐྱོར་གན་རྒྱའི་འབྲུ་དོན་བཞིན། དབུས་བོད་སློབ་འཛིན་ཚོགས་ནས་བསམ་ཡས་གླིང་སློབ་གྲྭར་དགེ་ཆེ་༡ དང༌། སློབ་ཕྲུག་གི་གྲངས་འབོར་ལ་གཞིགས་པའི་སློབ་དགེ་ཇི་ཐོབ་ཀྱི་གསོལ་ཕོགས། དབུས་བོད་སློབ་འཛིན་ཚོགས་སློབ་གྲྭ་སྤྱི་མཚུངས་ཀྱི་སློབ་ཕྲུག་ཚོའི་ཉིན་གུང་གསོལ་ཚིགས། སློབ་དེབ་བཅས་ཐད་རོགས་སྐྱོར་གནང་མུས་ཡིན།
གོང་གསལ་འགྲོ་གྲོན་རིགས་ཕུད། དགེ་རྒན་གྱི་གསོལ་ཕོགས་དང༌། སློབ་ཁང་གསར་རྒྱག་དང་ཞིག་གསོ། སློབ་གྲྭའི་ཡིག་ཚང་དང་འཛིན་ཁང་གི་འཛིན་ཆས། ཆུ་གློག ཉིན་གུང་གསོལ་ཚིགས་དང་ཉིན་རེའི་ལས་དོན་གཞན་དང་འབྲེལ་བའི་འགྲོ་གྲོན་འཕར་མའི་རིགས་སློབ་གྲྭ་རང་ངོས་ནས་ཐབས་འཚོལ་གནང་མུས་ཡིན།
སྐབས་དེར་སློབ་གྲྭའི་ངོས་ནས་ཉིན་གུང་ཟས་དོད་སླད་སློབ་ཕྲུག་རེ་ནས་ཟླ་རེར་སྒོར་༥ བསྡུས་ཡོད། སློབ་གྲྭ་འདིའི་དགེ་ཆེ་ཐོག་མ་སྐུ་ཞབས་དར་ཤན་ཤ་སིང་(Shri Darshan Shah Singh)ནི། ཕྱི་ལོ་༡༩༧༨ ཟླ་༡༢ ཚེས་༢༨ ཉིན་དབུས་བོད་སློབ་འཛིན་ཚོགས་ནས་རོགས་སྐྱོར་ཁོངས་བསྐོ་གཏོང་གིས་ཕྱག་ལས་འགོ་འཛུགས་གནང་སྟེ། ཕྱི་ལོ་༡༩༩༩ ཟླ་༦ ཚེས་༣༠ ཉིན་བར་ལོ་གཉིས་རྒན་ཡོལ་ཕར་འགྱངས་གྲུབ་རྗེས་རྒན་ཡོལ་དུ་ཕེབས་ཟིན་ནའང༌། ལྡི་ལི་བོད་གཞུང་སྐུ་ཚབ་དོན་གཅོད་མཆོག་ཚོགས་གཙོ་ཡིན་པའི་སློབ་གྲྭའི་འཛིན་སྐྱོང་ལྷན་ཚོགས་ཀྱི་རེ་བསྐུལ་འོག ད་ལྟ་མུ་མཐུད་དགེ་ཆེའི་ཐུགས་འགན་བཞེས་བཞིན་ཡོད།
སློབ་གྲྭ་འདིར་རོགས་སྐྱོར་གནང་མཁན་ཕྱི་རྒྱལ་བ་ཐོག་མའི་གྲས་སུ། ཕྱི་ལོ་༡༩༧༩ ལོར་འཇར་པན་གྱི་ལྕམ་སྐུ་ཧི་རོ་ཀོ་(Mrs.Hiroko)ལགས་སློབ་གྲྭ་འདིར་འཚམས་གཟིགས་ཀྱིས་ཨ་རིའི་ཌོ་ལོར་༥༠༠ ཙམ་གྱི་རིན་ཐང་ལྡན་པའི་རོགས་སྐྱོར་གནང༌། དེ་ནས་བཟུང་ཁོང་གིས་ལྡི་ལི་སྐུ་ཚབ་དོན་གཅོད་ཁང་བརྒྱུད་རོགས་རམ་རྒྱུན་བསྟུད་གནང་མུས་ཡིན། ཁོང་གི་རྒྱུན་ལྡན་རོགས་སྐྱོར་གནང་བའི་བཀའ་དྲིན་གྱིས་སློབ་གྲྭའི་རྒྱུན་ལྡན་ལས་དོན་ཁག་བདེ་བླག་ངང་མཇུག་འཁྱོངས་བྱ་ཐུབ་བྱུང༌།
ཕྱི་ལོ་༡༩༨༠ ལོར་ནོར་ཝེ་རྒྱལ་ཁབ་ཀྱི་སྦྱིན་བདག་ཁག་ཅིག་གིས་སློབ་གྲྭར་རོགས་སྐྱོར་གནང་འགོ་བརྩམས་ཏེ། རིམ་གྱིས་འཛིན་ཁང་དང་ཚོགས་ཁང་སྤུས་ལེགས་གསར་རྒྱག་གནང༌། འཛིན་ཁང་དང་མཐུན་རྐྱེན་ཡར་རྒྱས་སོང་བ་དང་འབྲེལ་སློབ་གྲྭའི་སློབ་ཕྲུག་གྲངས་འབོར་ཡང་རིམ་འཕར་གྱིས་སློབ་ཕྲུག་གྲངས་འབོར་༢༧༥ ལོངས་པར་གྱུར།
ནོར་ཝེ་སྦྱིན་བདག་ཁག་ཅིག་རོགས་རམ་འོག་སློབ་གྲྭ་འདིའི་དགེ་རྒན་གྱི་གསོལ་ཕོགས་དང༌། སློབ་ཁང་གསར་རྒྱག་དང་ཞིག་གསོ། སློབ་གྲྭའི་ཡིག་ཚང་དང་འཛིན་ཁང་གི་འཛིན་ཆས། ཆུ་གློག ཁ་པར། ཉིན་གུང་གསོལ་ཚིགས་དང་ཉིན་རེའི་ལས་དོན་རྒྱུན་འཁྱོངས་ཐུབ་པ་བྱུང༌།
སློབ་གྲྭའི་རྒྱུན་ལྡན་ལས་དོན་འཛིན་སྐྱོང་ལ་སྟངས་འཛིན་སླད་ལྡི་ལི་སྐུ་ཚབ་དོན་གཅོད་ཁང་གིས་སློབ་གྲྭའི་འཛིན་སྐྱོང་ལྷན་ཚོགས་ཤིག་གསར་འཛུགས་གནང་བའི་ནང༌། ལྡི་ལི་སྐུ་ཚབ་དོན་གཅོད་མཆོག་ཚོགས་གཙོ་ཡིན་པ་དང༌། གཞིས་སྒར་དེའི་བོད་རང་དབང་བདེན་པའི་ལས་འགུལ་ཚོགས་ཆུང་གི་ཚོགས་གཙོས་ཚོགས་གཙོ་གཞོན་པ། བསམ་ཡས་གླིང་ས་གནས་འགོ་འཛིན་ཚོགས་དྲུང༌། འོས་འདེམས་ལས་ཐོན་པའི་གཞིས་སྒར་འགོ་པ་ནི་ཚོགས་དྲུང་གཞོན་པ། སློབ་གྲྭའི་འཛིན་སྐྱོང་བ་དང་དགེ་རྒན་ཕ་མའི་འཐུས་ཚོགས་ཀྱི་འཐུས་མི་གཅིག་བཅས་ཚོགས་མི་ཡིན།
དེང་སྐབས་སློབ་གྲྭ་འདིར་བོད་མི་དགེ་ལས་༡༥ ཙམ་ཡོད་པ་རྣམས་ལ་ལས་ཤག་གི་མཐུན་རྐྱེན་སྦྱོར་སྤྲོད་བྱས་མེད། དབུས་བོད་སློབ་འཛིན་ཚོགས་ཀྱི་རོགས་སྐྱོར་དགེ་རྒན་རྣམས་ལ་གསོལ་ཕོགས་ཧ་ཅང་དམའ་སྟབས་ལས་ཤག་གི་དཀའ་ངལ་ཤུགས་ཆེར་འཕྲད་མུས་ཡིན།
ཕྱི་ལོ་༡༩༨༠ ལོར་སློབ་གྲྭའི་འཛིན་སྐྱོང་ནས་བྷེལ་ཇམ་རྒྱལ་ཁབ་ཀྱི་སྐུ་ཞབས་རི་ཇི་ནལཌ་ཧོ་ཡག་སེ་(Mr.Reginald Hoyachex)ལགས་སུ་རེ་སྐུལ་ཞུས་པ་བཞིན་བྷེལ་ཇམ་ཝི་ཊ་(Vita PT PAX)སློབ་གྲྭའི་དགེ་སློབ་ཚོར་ཞལ་འདེབས་བསླངས་པའི་སྒོར་འབུམ་༢་༥ གནང་སོན་བྱུང་བས། སློབ་གྲྭའི་ནང་ཁང་མིག་གཅིག་དང་ཐབ་ཚང་མཉམ་སྦྱར་ཅན་གྱི་ལས་ཤག་༨ གསར་རྒྱག་གནང༌།
དེ་ནས་ད་བར་སློབ་གྲྭ་འདིའི་འཛུགས་སྐྲུན་གཞི་རྒྱ་ཆེ་བར་གྱུར་ཏེ་ཨར་འདམ་གྱི་ཁང་བརྩེགས་དང༌། ཡངས་ཤིང་སྤུས་ལེགས་པའི་འཛིན་ཁང༌། སློབ་འཁྲིད་ཀྱི་ཡོ་ཆས། དགེ་རྒན་ལས་ཤག མེ་ཏོག་ལྡུམ་ར། ཚོགས་ཁང་སོགས་མཐུན་རྐྱེན་ལེགས་པོ་འཛོམས་ཡོད་པ་འདི་དག་ཚང་མ་ཨ་རི་དང༌། ཡུ་རོབ། འཇར་པན་སོགས་ཡུལ་གྲུ་མང་པོའི་ཚོགས་སྒེར་གྱི་བྱམས་བརྩེའི་རོགས་རམ་འོག་བྱུང་བའི་བཀའ་དྲིན་ནམ་ཡང་བརྗེད་ཐབས་བྲལ།
ལྷག་པར་སློབ་གྲྭ་འདིའི་སློབ་ཁང་གསར་རྒྱག་སྐབས་སུ་དམིགས་བསལ་ཐུགས་འཁུར་གནང་མཁན་ལྡི་ལི་སྐུ་ཚབ་དོན་གཅོད་བཀྲ་ཤིས་དབང་འདུས་དང༌། མི་འགྱུར་རྡོ་རྗེ་གཉིས་དང༌། སློབ་ཁང་གི་མ་དངུལ་ཐབས་འཚོལ་གནང་མཁན་ལྡི་ལི་ཤེས་རིག་སྐུ་ཚབ་ཟླ་བ་ལྷ་ཕྱུག་བཅས་ལྷག་བསམ་ཆེན་པོས་ཐུགས་འཁུར་གནང་ཡོད།
ད་ལྟའི་སློབ་ཁང་གི་ཁང་བརྩེགས་གསར་པ་དེ་ནི་ཕྱི་ལོ་༡༩༩༡ ཟླ་༨ ཚེས་༢༡ ཉིན་འགོ་བཙུགས་ཤིང༌། ཉིན་དེར་རྒྱ་གར་གྱི་སྲིད་དོན་དབུ་འཁྲིད་པ་སྐུ་ཞབས་ཇོར་ཇི་ཕན་ནན་ཌི་(Shri George Fernandes)ཡིས་འཛུགས་སྐྲུན་གྱི་རྨང་རྡོ་བཏིང༌། ཕྱི་ལོ་༡༩༩༤ ཟླ་༡༠ ཚེས་༧ ཉིན་ལྡི་ལི་གྲོང་ཁྱེར་གྱི་ཤེས་རིག་བློན་ཆེན་སྐུ་ཞབས་ས་ཧིབ་སིང་ཝར་མ་(Shri Sahib Singh Verma)ཡིས་དབུ་འབྱེད་གནང༌། ཁང་བརྩེགས་དེའི་ནང་འཛིན་ཁང་དང༌། ཚོགས་ཁང༌། དགེ་ཆེའི་ཡིག་ཚང༌། དཔེ་མཛོད་ཁང༌། གསང་སྤྱོད་༤ བཅས་ཡོད།
དེ་རྗེས་ཕྱི་ལོ་༡༩༩༨ ལོར། སློབ་གྲྭའི་འཛིན་སྐྱོང་ལྷན་ཚོགས་ཀྱིས་རྒྱུན་གཏན་གྲོན་ཆུང་བྱས་པའི་བསགས་དངུལ་ཁོངས་ནས་འགྲོ་གྲོན་བཏང་སྟེ་སློབ་གྲྭའི་ནང་ཉལ་ཁང་ཆུང་ཆུང་ཞིག་གསར་རྒྱག་བྱ་རྒྱུ་ཐག་གཅོད་བྱུང་དོན་ལྟར། ཉལ་ཁང་གསར་རྒྱག་གི་ལས་གཞི་འགོ་འཛུགས་ཀྱིས་ཐོག་བརྩེགས་གཅིག་ལེགས་གྲུབ་བྱུང་ཡོད་ནའང༌། སློབ་གྲྭ་དེ་གཞི་རིམ་འོག་མའི་གནས་ཚད་དུ་ཕབ་པར་བརྟེན་ཉལ་ཁང་མཇུག་སྐྱོང་མ་ཐུབ་པར་ལུས།
དེང་སྐབས་ལྡི་ལི་སྐུ་ཚབ་དོན་གཅོད་བཀའ་བློན་བསྟན་པ་ཚེ་རིང་མཆོག་གིས་སློབ་གྲྭ་འདིའི་འགན་འཛིན་ལྷན་ཚོགས་ཀྱི་ཚོགས་གཙོའི་ཐུགས་འགན་བཞེས་པའི་འོག་སློབ་གྲྭ་འདིའི་གང་ཅིའི་གནང་སྟངས་བདེ་བླག་ངང་འགྲོ་མུས་ཐོག སློབ་གྲྭ་འདི་ཉིད་ཀྱི་སློབ་ཁྲིད་ཀྱི་སྤུས་ཚད་དང་འཛིན་སྐྱོང༌། རྒྱུན་གྲོན་གང་ཅིར་ཕུགས་ཕན་ཡོང་སླད་ས་གནས་མི་མང་དང་འཛིན་སྐྱོང་བཅས་ནས་བོད་ཕྲུག་ཁྱིམ་སྡེ་ཡིས་རྩིས་བཞེས་ཡོང་བའི་ཞུ་བསྐུལ་བྱས་འབྲས་སུ་མཐར་བོད་ཁྱིམ་ཕྱོགས་ནས་ཞལ་བཞེས་བཀའ་དྲིན་ཐོབ་སྟེ། ཕྱི་ལོ་༢༠༠༩ ཟླ་༡༠ ཚེས་༢ ཉིན་བོད་ཁྱིམ་ཁོངས་སུ་འཇུག་བཞེས་གནང་བ་དེ་ནི་སློབ་གྲྭའི་འཕྲལ་ཕུགས་གང་ལ་བསམས་ཀྱང་དགེ་ཕན་ཆེ་བ་གདོན་མི་ཟ།
༣། སློབ་འཇུག་གནས་སྟངས།
ཕྱི་ལོ་༢༠༠༧ ཟླ་༡༢ ཚེས་༣༡ ཉིན་བོད་གཞུང་ཤེས་རིག་ལས་ཁུངས་ཀྱས་སྡོམ་རྩིས་ལྟར་ན། ལོ་དེར་བསམ་ཡས་གླིང་སློབ་གྲྭར་སློབ་ཕྲུག་བུ་༨༨ དང་བུ་མོ་༧༠ བཅས་ཁྱོན་བསྡོམས་སློབ་ཕྲུག་༡༥༨ ཡོད་པ་ཚང་མ་ཉིན་སློབ་ཡིན་ཞིང༌། དེའི་ཁྲོད་བོད་རིགས་སློབ་ཕྲུག་༩༢ དང་རྒྱ་གར་ཡུལ་མིའི་སློབ་ཕྲུག་༤༦ ཡོད། དགེ་རྒན་༡༢ དང་ལས་བྱེད་༧ བཅས་ཁྱོན་བསྡོམས་དགེ་ལས་༡༩ ཡོད།
སློབ་གྲྭ་འདིའི་ཕྱི་ལོ་༡༩༨༩ ལོ་ནས་༢༠༠༩ བར་འདས་པའི་ལོ་ངོ་༢༡ རིང་བསམ་ཡས་གླིང་སློབ་གྲྭའི་ནང་སློབ་ཕྲུག་གི་གྲངས་འབོར་གནས་སྟངས་གཤམ་གསལ།
༤། ཤེས་ཡོན་ལས་རིམ།
སློབ་གྲྭ་འདིའི་སློབ་ཚན་ནི་བོད་མིའི་སློབ་གྲྭ་གཞན་དང་སྤྱི་མཚུངས་ལྟར་ཡིན། བར་སྐབས་ཤིག་ནས་འཛིན་རིམ་བརྒྱད་པ་བར་གནས་སྤར་བྱུང་ཡང༌། ཕྱིས་སུ་འཛིན་རིམ་ལྔ་པ་བར་རང་འཇགས་ཕབ། སློབ་གྲྭའི་ནང་ཞོགས་པར་རྒྱལ་གླུ་ཚོགས་རྗེས་རྒྱུན་ལྡན་གྱི་སློབ་ཁྲིད་ལས་རིམ་ཁག་འགོ་འཛུགས་བྱེད་པ་དང༌། ཉིན་གུང་གསོལ་ཚིགས་བར་སེང་རྗེས་སླར་ཡང་ཆུ་ཚོད་༣་༣༠ བར་འཛིན་གྲྭ་ཚོགས་པ་ཡིན། དེ་རྗེས་སློབ་ཞོར་གྱི་ལས་རིམ་ཁག་སྟེ་རིག་གཞུང་དང༌། བྱེད་སྒོ། རང་སྦྱོང༌། གཙང་སྦྲ་སོགས་ཀྱི་ལས་རིམ་སྤེལ་ཏེ། ཕྱི་དྲོ་ཆུ་ཚོད་༥ པར་སློབ་གྲྭ་གྲོལ་བ་ཡིན།
ལོ་ལྟར་སློབ་གྲྭའི་རིག་གཞུང་དང་བྱེད་སྒོའི་ལས་རིམ་འཆར་གཞི་ལྟར་སློབ་གྲྭའི་འཁྲབ་སྟོན་དང་རྩེད་འགྲན་སོགས་ཀྱི་སྐབས་སུ་གཞིས་སྒར་མི་མང་འདུ་འཛོམས་ཆེ་བ་དང༌། སློབ་ཕྲུག་ཚོར་བྱ་དགའ་དང་རྔན་པ་གནང་བ་སོགས་བྱེད། གཞན་ཡང་དགེ་རྒན་ཉིན་མོ། བྱིས་པའི་ཉིན་མོ། ཁོར་ཡུག་སྲུང་སྐྱོབ་ཉིན་མོ། ཐ་མག་ལ་ངོ་རྒོལ་ཉིན་མོ། བྱིས་པ་ལས་སྐུལ་ངོ་རྒོལ་ཉིན་མོ། ཨེ་ཙི་ན་ཚ་སྔོན་འགོག་ཉིན་མོ་སོགས་རྒྱལ་སྤྱིའི་དུས་ཆེན་དང༌། བདག་ཉིད་ཆེན་པོ་གྷན་དྷིའི་འཁྲུངས་སྐར། རྒྱ་གར་རང་བཙན་ཉིན་མོ། མང་གཙོའི་ཉིན་མོ་སོགས་རྒྱ་གར་གྱི་དུས་ཆེན་ཁག་དང༌། ས་ག་ཟླ་བའི་ཚེས་བཅོ་ལྔའི་ཉིན་དང༌། ལྷ་བབས་དུས་ཆེན། འཛམ་གླིང་སྤྱི་བསང༌། ྋགོང་ས་མཆོག་གི་སྐུའི་འཁྲུངས་སྐར་དུས་ཆེན། ནོ་བྷེལ་ཞི་བདེའི་གཟེངས་རྟགས་དུས་ཆེན་སོགས་བོད་ཀྱི་དུས་ཆེན་ཁག་བཅས་གཞིས་སྒར་མི་མང་དང་ལྷན་དུ་བརྩི་སྲུང་བྱེད་ཅིང༌། དུས་ཆེན་སོ་སོའི་ནང་དོན་དང་འབྲེལ་བའི་འཁྲབ་སྟོན་དང༌། གསུང་བཤད། མཆོད་འབུལ། བགྲོ་གླེང་སོགས་ཀྱི་ལས་རིམ་སྣ་ཚོགས་བཀོད་སྒྲིག་བྱེད་མུས་ཡིན།
༥། གཞུང་འབྲེལ་འཚམས་གཟིགས།
སློབ་གྲྭ་འདི་ནི་རྒྱ་གར་གྱི་རྒྱལ་ས་ཁུལ་དུ་ཡོད་སྟབས། ཕྱི་ནང་གི་མི་སྣ་གལ་གནད་ཅན་མང་དག་ཅིག་གཞིས་སྒར་ལ་འཚམས་གཟིགས་གནང་ཡོད། གཞིས་སྒར་ནང་མི་མང་འདུ་ཚོགས་བྱེད་སའི་ས་ཆ་འཁོད་ཡངས་པོ་མེད་སྟབས་དུས་རྒྱུན་སྤྱི་ཚོགས་ཀྱི་མཛད་སྒོ་ཕལ་ཆེ་བ་སློབ་གྲྭའི་ནང་ཚོགས་པ་ཡིན།
དེ་ལྟར་སློབ་གྲྭ་འདིར་ྋསྤྱི་ནོར་ྋགོང་ས་སྐྱབས་མགོན་མཁྱེན་ཅིང་གཟིགས་པ་ཆེན་པོ་མཆོག་ཆིབས་བསྒྱུར་བཀའ་དྲིན་སྩལ་བ་མ་ཟད། དཔལ་ྋས་སྐྱ་གོང་མ་རིན་པོ་ཆེ་མཆོག དཔལ་ྋརྒྱལ་བ་ཀརྨ་པ་ཨོ་རྒྱན་འཕྲིན་ལས་རྡོ་རྗེ་མཆོག་སོགས་ཀྱིས་གཙོས་པའི་བླ་ཆེན་ཁག་དང༌། དཔལ་ལྡན་བཀའ་བློན་ཁྲི་པ་མཁས་དབང་ཟམ་གདོང་རིན་པོ་ཆེ་དང༌། ཆེས་མཐོའི་ཁྲིམས་ཞིབ་པ་ཆེན་པོ། བོད་མི་མང་སྤྱི་འཐུས་ཚོགས་གཙོ་དང་ཚོགས་གཞོན་སོགས་རང་གཞུང་གི་མཛད་སྒོ་རྣམ་པ། ལྡི་ལི་གྲོང་ཁྱེར་སྤྱི་ཁྱབ་བློན་ཆེན་ཤི་ལཱ་ཌིག་སིཊ་(Smt.Sheila Dikshit)ཡིས་གཙོས་པའི་གྲོང་ཁྱེར་བློན་ཆེན་དང་དྲུང་ཆེ། སྤྱི་འཐུས། ས་གནས་འཐུས་མི། སྤྱི་ཁྱབ་སྐོར་སྲུང་བ་སོགས་རྒྱ་གར་དཔོན་རིགས་ཁག ཨ་རིའི་སྲིད་འཛིན་ཟུར་པ་སྐུ་ཞབས་སྦིལ་ཁེ་ལིན་ཊོན་མཆོག་དང༌། ཕྱི་རྒྱལ་གྱི་གྲོས་ཚོགས་འཐུས་མི་སོགས་གཞིས་སྒར་འདིར་འཚམས་གཟིགས་གནང་སྐབས། སློབ་གྲྭའི་ནང་མི་མང་འདུ་འཛོམས་ཀྱིས་གསུང་བཤད་དང་མཛད་སྒོའི་ནང་སློབ་གྲྭའི་དགེ་སློབ་རྣམས་མཉམ་ཞུགས་ཙམ་མ་ཡིན་པར། གཞས་དང་ཞབས་བྲོ། རུ་སྒྲིག རྒྱལ་གླུ་སོགས་མཛད་སྒོའི་ཆ་ཤས་བླངས་ཡོད།
ཁྱད་པར་ཕྱི་ལོ་༢༠༠༩ ཟླ་༡༠ ཚེས་༢ འཚེ་མེད་ཞི་བའི་མེས་པོ་དམ་པ་གྷན་དྷི་མཆོག་གི་འཁྲུངས་སྐར་ཉིན་མོར། བསམ་ཡས་གླིང་བོད་མིའི་སློབ་གྲྭ་འདི་ཉིད་བོད་ཕྲུག་ཁྱིམ་སྡེར་རྩིས་སྤྲོད་ལེགས་པར་གྲུབ་པའི་དགའ་སྟོན་གྱི་མཛད་སྒོ་ཚོགས་པའི་སྟེང༌། རང་གཞུང་དྲིལ་བསྒྲགས་བཀའ་བློན་ལྡི་ལི་སྐུ་ཚབ་དོན་གཅོད་བསྟན་པ་ཚེ་རིང་མཆོག་དང༌། བོད་ཁྱིམ་སྤྱི་ཁྱབ་འགན་འཛིན་ཚེ་དབང་རིག་འཛིན་ལགས། བསམ་ཡས་གླིང་ས་གནས་ས་གནས་འགོ་འཛིན། སྤྱི་འཐུས་དང་ས་གནས་འཐུས་ཚོགས་སོགས་མི་མང་འདུས་འཛོམས་ཐོག་གསུང་བཤད་དང༌། སློབ་གྲྭའི་དགེ་ཆེ་ཟུར་པར་ཐུགས་རྗེ་ཆེའི་ཕྱག་རྟགས་བཅས་ལེགས་པར་བསྐྱངས་ཡོད།


c: text/html

text:
———ཨ་རིའི་འཐབ་ཇུས་ཁ་ཕྱོགས་ལ་འགྱུར་བ་བཏང་བར་དཔྱད་པ།
ཨ་རིའི་རྒྱལ་སྲུང་ལྷན་ཁང་གིས་ཟླ་དང་པོའི་ཚེས ༡༩ རེས་གཟའ་པ་སངས་ཉིན་བསྒྲགས་པའི་རྒྱལ་ཁབ་བདེ་འཇགས་སྐོར་གྱི་རྒྱལ་སྲུང་འཐབ་ཇུས་གསར་བའི་ནང་། རྒྱ་ནག་དང་ཨུ་རུ་སུ་གཉིས་ཨ་མེ་རི་ཀའི་རྒྱལ་ཁབ་བདེ་འཇགས་ལ་འགྲན་ཟླ་སློང་མཁན་གཙོ་བོ་རུ་ངོས་འཛིན་བྱས་ཡོད་པ་མ་ཟད། འཇིགས་སྐུལ་རིང་ལུགས་པའི་ཉེན་ཁ་ལས་ཀྱང་ཆེ་བ་ཞེས་ངོ་བོ་གཏན་འབེབས་བྱས་ཡོད་པས། འདི་ནི་ཨ་མེ་རི་ཀའི་རྒྱལ་སྲུང་འཐབ་ཇུས་ཀྱི་འགྱུར་བ་ཆེན་པོ་ཞིག་ཡིན་ལ། འདས་པའི་ལོ་ངོ ༢༠ རིང་གི་འཐབ་ཇུས་ཁ་ཕྱོགས་དེ་འཇིགས་སྐུལ་རིང་ལུགས་པར་རྒོལ་རྡུང་ནས་རྒྱ་ནག་དང་ཨུ་རུ་སུའི་སྡིགས་བསྐུལ་ལ་གདོང་ལེན་དུ་བསྒྱུར་བ་རེད། ཨ་རིའི་རྒྱལ་སྲུང་བློན་ཆེན་ཇམ་སི་མཱ་ཊི་སི་ལགས་ཀྱིས་ཟླ་འདིའི་ཚེས ༡༩འི་ཉིན་རྒྱལ་ས་ཝ་ཞིན་ཊོན་ན་ཡོད་པའི་རྗང་སི་ཧོབ་ཁེན་སི་གཙུག་ལག་སློབ་ཆེན་དུ་གསར་དུ་བཏོན་པའི་རྒྱལ་སྲུང་འཐབ་ཇུས་སྐོར་གཏམ་བཤད་གནང་སྐབས། འཛམ་གླིང་ཡང་བསྐྱར་རྒྱལ་ཁབ་ཆེན་པོའི་འགྲན་རྩོད་ཀྱི་གནས་བབ་དུ་ཕྱིར་ལོག་པ་རེད་ཅེས་ནན་གྱིས་བརྗོད་འདུག མུ་མཐུད་ཀློག

robotstxt: allowed

filter: keep


text:
ཀྲུང་གོའི་བོད་ཀྱི་དྲ་བའི་འཕྲིན། ཚེས17ཉིན། ཡུན་ནན་ཞིང་ཆེན་བདེ་ཆེན་ཁུལ་སྐབས་བཅུ་གཉིས་པའི་མི་དམངས་སྲིད་གཞུང་གི་རྒྱུན་ལས་གྲོས་ཚོགས་ཐེངས16པ་ཁུལ་མི་དམངས་སྲིད་གཞུང་གི་རྒྱུན་ལས་ཚོགས་ཁང་དུ་འཚོགས།
བདེ་ཆེན་ཁུལ་གྱི་ཁུལ་དཔོན་ཧོང་ཀྲེང་ཧུང་གིས་གྲོས་ཚོགས་གཙོ་སྐྱོང་བྱས་པ།
གྲོས་ཚོགས་ཀྱི་ཐོག་ཏུ་ཧོང་ཀྲེང་ཧུང་གིས“1·11”རྡོ་མཁར་རྫོང་གི་མེ་སྐྱོན་ཁྲོད་དུ་གནོད་ཐེབས་མང་ཚོགས་ཀྱི་བདེ་འཇགས་བཀོད་སྒྲིག་དང་གནའ་གྲོང་གི་བསྐྱར་སྐྲུན་ལས་ཀ་བཀོད་སྒྲིག་བྱས་པ། ཁོང་གིས་བཏོན་ཏེ། མེ་སྐྱོན་བྱུང་རྗེས་ཁུལ་ཨུ་དང་ཁུལ་སྲིད་གཞུང་། སེམས་ཀྱི་ཉི་ཟླ་རྫོང་ཨུ་དང་རྫོང་སྲིད་གཞུང་གིས་དུས་ཐོག་ཏུ་མཁོ་བསྟུན་འཆར་གཞི་ལག་བསྟར་བྱས་ནས། མཁོ་བསྟུན་སྐྱོབ་རོགས་ལས་ཀ་དུས་ཐོག་དང་ནུས་པ་ཐོན་པའི་ངང་སྒྲུབ་ཡོད། གོམ་པ་རྗེས་མར།“1·11”རྡོ་མཁར་རྫོང་མེ་སྐྱོན་དོན་རྐྱེན་བཀོད་འདོམས་པུའུ་ཡིས་ཇེ་མགྱོ གས་ཀྱིས་བཀོད་འདོམས་པུའུ་ཡི་ཁོངས་མིའི་ལས་ཁུངས་ཀྱི་ལས་ཀའི་གྲོས་ཚོགས་འཚོགས་ནས། ཞིང་ཆེན་ཏང་ཨུས་འཚོགས་པའི་མེ་སྐྱོན་ཆེད་དོན་གྲོས་ཚོགས་ཀྱི་དགོངས་དོན་བརྒྱུད་བསྒྲགས་བྱེད་པ་དང་། གོམ་གང་མདུན་སྤོས་ཀྱིས་ལས་དོན་ཁག་སྒྲུབ་པར་མངོན་གསལ་གྱི་དམིགས་འབེན་འདོན་པ། ཞིབ་ཕྲའི་ངང་བཀོད་སྒྲིག་བྱེད་པ། གནོད་ཐེབས་མང་ཚོགས་ཀྱི་བདེ་འཇགས་བཀོད་སྒྲིག་ལས་ཀ་ཡག་པོ་སྒྲུབ་པ། གནོད་ཐེབས་མང་ཚོགས་ལ་བདེ་འཇགས་ཀྱིས་དགུན་ཁ་བརྒལ་བ་དང་ལོ་གསར་གཏོང་ཐུབ་པར་འགན་སྲུང་བྱེད་དགོས། ཚན་རིག་དང་མཐུན་པའི་ངང་ནས་གནའ་གྲོང་གི་སླར་གསོ་བསྐྱར་སྐྲུན་གྱི་འཆར་གཞི་བཀོད་དེ། ཧུར་ཐག་ངང་གནའ་གྲོང་གི་འཛུགས་སྐྲུན་དང་དོ་དམ་སོགས་ལས་དོན་ཁག་ཇེ་ལེགས་སུ་གཏོང་དགོས།
ཧོང་ཀྲེང་ཧུང་གིས་ནན་གྱིས་གསུང་སྟེ། ཁུལ་དང་རྫོང་གི་འབྲེལ་ཡོད་སྡེ་ཁག་གཅིག་ནི་གོམ་གང་མདུན་སྤོས་ཀྱིས་འགན་ནུས་འདོན་སྤེལ་བྱས་ནས་ལས་ཀའི་ནུས་ཤུགས་ཇེ་ཆེར་གཏོང་བ། ཞིང་ཆེན་གྱི་བརྟག་དཔྱད་ཚོ་ཆུང་ལ་གཞོགས་འདེགས་བྱས་ནས་མེ་སྐྱོན་བྱུང་བའི་རྒྱུ་རྐྱེན་དང་གནོད་སྐྱོན་ཐེབས་ཚད་ཀྱི་བརྟག་ཞིབ་ཚད་ལེན་ལས་ཀ་ཡག་པོ་སྒྲུབ་དགོས་པ་དང་། གཉིས་ནི་ཏན་ཏིག་གིས་འགན་ནུས་སྒྲུབ་སྟེ། མཐུན་སྦྱོར་ཤུགས་ཆེར་གཏོང་བ། ཏན་ཏིག་གིས་གནོད་ཐེབས་མང་ཚོགས་ཀྱི་བདེ་འཇགས་བཀོད་སྒྲིག་ལས་ཀ་ཡག་པོ་སྒྲུབ་ཅིང་། གནོད་ཐེབས་མང་ཚོགས་ཀྱི་བཟའ་བཏུང་དང་། བདེ་སྡོད། སྨན་བཅོས། དྲོད་སྲུང་སོགས་ཀྱི་དཀའ་ངལ་དངོས་སེལ་རོགས་བྱེད་དགོས། གསུམ་ནི་འབྲེལ་ཡོད་སྡེ་ཁག་གིས་གནའ་གྲོང་གི་སླར་གསོ་བསྐྱར་སྐྲུན་གྱི་འཆར་གཞི་ཡག་པོ་འགོད་དགོས། སླར་གསོ་བསྐྱར་སྐྲུན་བྱེད་སྐབས་དམངས་འཚོ་སྔོན་ཐོབ་ཏུ་བཞག་པར་རྒྱུན་འཁྱོངས་བྱས་ནས་གནོད་ཐེབས་མང་ཚོགས་ཀྱི་གཞི་རྩའི་འཚོ་བ་དང་སྤྱི་པའི་ཞབས་ཞུའི་སྒྲིག་གཞི་བཀོད་སྒྲིག་བྱེད་དགོས། རྣམ་གྲངས་ཀྱི་སྤུས་ཚད་ཁག་ཐེག་བྱས་ནས་ཧུར་ཐག་ངང་མི་དམངས་ཀྱི་ཡིད་ཚིམ་པའི་རྣམ་གྲངས་འཛུགས་སྐྲུན་བྱེད་དགོས། ཧུར་ཐག་ངང་ཕྱོགས་སོ་སོའི་ནུས་ཤུགས་བརྩོན་ལེན་བྱས་ནས་གནོད་ཐེབས་མང་ཚོགས་ལ་ཁྱིམ་གཞིས་གསར་པ་འཛུགས་པ་དང་གང་མགྱོ གས་ཀྱིས་གནའ་གྲོང་སླར་གསོ་བསྐྱར་སྐྲུན་བྱེད་དགོས། བཞི་ནི་གླེང་ཕྱོགས་ཀྱི་ཁྲིད་སྟོན་བྱེད་ཤུགས་ཆེ་རུ་གཏོང་དགོས། དུས་ཐོག་ཏུ་སྨྱན་བྱད་སོ་སོར་བརྒྱུད་ནས་རིམ་པ་ཁག་གི་ཏང་ཨུ་དང་སྲིད་གཞུང་གིས་གནོད་ཐེབས་མང་ཚོགས་བདེ་འཇགས་བཀོད་སྒྲིག་བྱེད་པ་དང་། གནོད་སྐྱོན་ཐེབས་ཚད་བརྟག་ཞིབ་ཚད་ལེན་བྱེད་པ། སླར་གསོ་བསྐྱར་སྐྲུན་གྱི་ལས་དོན་སོགས་སྒྲིག་འཛུགས་བྱེད་པའི་གནས་ཚུལ་གསར་འགྱུར་དུ་བཀོད་ནས། ཡང་དག་པའི་ངང་གླེང་ཕྱོགས་ལ་ཁྲིད་སྟོན་བྱེད་དགོས།
བདེ་ཆེན་ཁུལ་གྱི་ཁུལ་དཔོན་གཞོན་པ་ཀྲང་ཀྲི་ཅུན་དང་། ནོར་བུ་གཡང་འཛོམས། ཝང་ཐེན་ཞི། ཧོ་ཀྲེན་ཏུང་། སུང་ཐའོ་སོགས་གྲོས་ཚོགས་སུ་ཞུགས་པ་རེད། །


text:
Terdzo-AA-070
ཟློག་པའི་འགྲེས་བྱང་
by མཆོག་གྱུར་གླིང་པ་ (Chogyur Lingpa)
revealed by མཆོག་གྱུར་གླིང་པ་ (Chogyur Lingpa)
in cycle དམ་ཆོས་རྫོགས་པ་ཆེན་པོ་སྡེ་གསུམ་ (Dam chos rdzogs pa chen po sde gsum)
Volume 62 (ཨཱཿ) / Pages 385-386 / Folios 1a1 to 1b4
Tibetan Text
ཟློག་པའི་འགྲེས་བྱང་ནི། ཟློག་སྒྱུར་དྲག་པོའི་ལས་ལ་བཞེངས༔ དགྲ་བགེགས་གདུག་པ་བསྒྲལ་པ་ཡི༔ འདོད་ཆགས་ཁྲག་གི་རྒྱ་མཚོ་རོལ༔ ཞེ་སྡང་རུས་པའི་ཕུང་པོ་ཆོམས༔ གཏི་མུག་ཤ་ཡི་རི་བོ་བཞེས༔ འབར་ཞིང་འཁྲུགས་པའི་བརྟུལ་ཞུགས་སྐྱེད༔ བསྟན་དང་འགྲོ་ལ་འཚེ་བྱེད་ཅིང༔ རྣལ་འབྱོར་ལམ་གྱི་བར་ཆད་རྐྱེན༔ གཉིས་སྣང་འཁྲུལ་པ་ལས་བྱུང་བའི༔ འཇིགས་པ་བརྒྱད་དང་བཅུ་དྲུག་ཟློགས༔ ནད་རིགས་བཞི་བརྒྱ་རྩ་བཞི་ཟློགས༔ གདོན་ཚོགས་སུམ་བརྒྱ་དྲུག་ཅུ༴ བགེགས་རིགས་སྟོང་ཕྲག་བརྒྱད་ཅུ༴ དུས་མིན་འཆི་བ་བཅོ་བརྒྱད༴ གློ་བུར་བདུན་བརྒྱ་ཉི་ཤུ༴ ཡེ་འདྲོག་སུམ་བརྒྱ་དྲུག་ཅུ༴ ལྟས་ངན་བརྒྱད་ཅུ་རྩ་གཅིག༴ ཕྱི་ནང་དྲང་སྲོང་དམོད་ཚིག༴ བན་བོན་མུ་སྟེགས་རིག་སྔགས༴ སྡེ་བརྒྱད་གདུག་པའི་ཆོ་འཕྲུལ༴ སྲ་བ་ས་ལ་མནན་པ༴ གཤེར་བ་ཆུ་ལ་གཏད་ཁྲོམ༴ འབར་བ་མེ་ལ་བསྲེགས་པ༴ གཡོ་བ་རླུང་འཁོར་བསྐོར་པ༴ ཆག་ཆེན་ཉམ་ང་ཐམས་ཅད༴ ལོ་ཟླ་ཞག་དུས་ཀེག་སྲི༴ མི་ཁ་གླེང་གཞི་འཐབ་རྩོད༴ དངོས་ཉམས་རྨི་ལམ་ལྟས་ངན༴ ཕ་མེས་དུར་ཁ་བྱེ་བ༴ ལྷ་སྲུང་བདུད་དུ་བབས་པ༴ དཔྲལ་བའི་གཤེད་དུ་འཛུགས་པ༴ ལྟག་པའི་བདུད་དུ་འཇབ་པ༴ གནམ་གྱི་འཇུ་ཐག་ཆད་པ༴ ས་ཡི་རྟེན་ཕུར་བུད་པ༴ སྣོད་ཀྱི་འཇིག་རྟེན་རྒུད་པ༴ འབྱུང་བཞི་གཡོ་ཞིང་འཁྲུགས་པ༴ སད་སེར་བཙའ་ཐན་མུ་གེ༴ དུས་ཚོད་དམན་ལྷག་ལོག་པ༴ བཅུད་ཀྱི་མི་དགེའི་རྣམ་རྟོག༴ མི་ཕྱུགས་ནད་ཡམས་གོད་ཀ༴ མཐའ་དམག་ཀླ་ཀློའི་རྒྱུ་འགྲུལ༴ བསྟན་སེལ་ཕུང་བཤིག་སྡེ་འཁྲུགས༴ རྩ་རླུང་ཐིག་ལེའི་གཡོ་འཁྲུགས༴ གཟུང་འཛིན་འཁྲུལ་པའི་གཉིས་སྣང༴ དབྱིངས་ཀྱི་རྗེ་མོ་གཡེལ་བ༴ འཇིག་རྟེན་མཁའ་འགྲོ་འཁྲུགས་པ༴ ལས་ཀྱི་མཁའ་འགྲོའི་བསུན་མ༴ འདོད་ཆགས་ལྷ་བུའི་བདུད་ཚོགས༴ ཞེ་སྡང་འཆི་བདག་རྔམས་པ༴ གཏི་མུག་ཉོན་མོངས་མུན་པ༴ ང་རྒྱལ་ཕུང་པོའི་བདུད་སྡེ༴ ཕྲག་དོག་བྱད་ཕུར་རྦོད་གཏོང༴ མདོར་ན་འགལ་རྐྱེན་མི་མཐུན་ཟློགས༔ ཟློག་གོ་དམར་ཆེན་གཏོར་མས་ཟློགས༔ སྒྱུར་རོ་དགྲ་བགེགས་སྟེང་དུ་སྒྱུར༔ ཟློག་སྒྱུར་བཅོལ་པའི་ཕྲིན་ལས་མཛོད༔


text: མ་ཡུམ་མེས་རྒྱལ་ལོ་ངོ་70འཁོར་བའི་འཁྲུངས་སྐར་ལ་རྟེན་འབྲེལ་ཞུ་ཆེད། ཉེ་ཆར་ལྷ་ས་གྲོང་ཁྱེར་རྣམ་སྲས་ས་གཞི་ཆེན་པོའི་ཅིན་པེ་པེ་བུ་བཅོལ་ཁང་གིས“མ་ཡུམ་མེས་རྒྱལ། ང་ཁྱེད་ལ་དགའ”ཞེས་པའི་ཉིན་ཕྱེད་ཀྱི་རྒྱལ་སྟོན་དུས་ཆེན་གྱི་བརྗོད་དོན་གཙོ་བོའི་བྱེད་སྒོ་སྤེལ་བ་རེད། ཕྲུ་གུ་ཚོས་རང་ཉིད་ཀྱིས་བྲིས་པའི་རི་མོ་སྟོན་པ་དང་། སྐད་གསང་མཐོན་པོས་རྒྱལ་གླུ་ལེན་པ། དམར་མདངས་བཀྲ་བའི་དར་དམར་ལ་ལྟ་བ་བཅས་བྱས་ཏེ། རང་ཉིད་ཀྱི་བྱེད་ཐབས་བརྒྱུད་མེས་རྒྱལ་གྱི་འཁྲུངས་སྐར་ལ་རྟེན་འབྲེལ་ཞུས་ཤིང་། འདི་ནི་ལྷ་ས་གྲོང་ཁྱེར་རྣམ་སྲས་ས་གཞི་ཆེན་པོའི་ཅིན་པེ་པེ་བུ་བཅོལ་ཁང་གི་ཕྲུ་གུ་ཚོས་རང་ཉིད་ཀྱིས་བྲིས་པའི་རྒྱལ་སྟོན་ལ་རྟེན་འབྲེལ་ཞུ་བའི་རི་མོ་སྟོན་བཞིན་པ།


text:
བྱང་ཤམ་བྷ་ལ་བཙལ་བའི་གསང་བ།
- །
- ལྷག་པ།, 06 ཟླ་བཞི་པ། 2016 18:05
- ། རྩོམ་རིག་མེ་ལོང་། འོད
འཇར་མན་ནེའི་རྒྱལ་ཁབ་ཀྱི་སྲིད་འཛིན་ཧི་ཁྲི་ལེར་གྱིས་ཤམ་བྷ་ལར་དབང་སྒྱུར་བྱེད་འདོད་བྱུང་སྟེ། དམག་མི་ཁ་ཤས་ཤམ་བྷ་ལ་འཚོལ་དུ་བཏང་། དེ་ནི་དུས་རབས་ཉི་ཤུའི་ལོ་རབས་སུམ་ཅུའི་ནང་ཞིག་ཡིན། དམིགས་ཡུལ་གཙོ་བོ་བོད་ལ་དབང་སྒྱུར་བྱ་འདོད་པ་རེད། ཐོག་མར་ཆོས་གཞུང་ནས་གསུངས་པར་གཞི་བཅོལ་ནས་ཤམ་བྷ་ལ་འཚོལ་མཁན་གྱི་དམག་མི་དེ་དག་བོད་ཡུལ་དུ་བསླེབས་ཤིང་། བོད་ཡུལ་ནས་ཁོ་ཚོས་གངས་ཏི་སེ་ལ་ཞིབ་འཇུག་བྱས་ཤིང་། གངས་ཏི་སེ་ནི་ཁྱད་མཚར་གྱི་རི་བོ་ཞིག་ཏུ་མཐོང་བར་མ་ཟད་རི་ངོས་ཀྱི་རི་མོར་དཔེ་བྱས་ནས་གཡང་དྲུང་གི་རི་མོ་དམག་རྟགས་སུ་བླངས་ཏེ། མཚན་མོ་ཞིག་ལ་དམག་མང་བང་བསྒྲིགས་ཤིང་ལག་ཏུ་དཔལ་འབར་བཟུང་ནས་དགའ་སྟོན་བྱས་ཤིང་། དགའ་སྟོན་གྱི་སྐབས་སུ་དམག་དཔུང་གཡུང་དྲུང་གི་དབྱིབས་སུ་བང་བསྒྲིགས་ཡོད།
སྤྱིར་གཡུང་དྲུང་འདི་རྒྱལ་ཁབ་མང་བོར་དར་ཡོད་པ་དང་། བོན་རྣམས་ཀྱི་རྩ་ཆེན་ཞིག་ཏུ་འདོད་ཀྱི་ཡོད། འདིར་གཡུང་དྲུང་གི་འབྱུང་ཁུངས་ནི་གངས་ཏི་སེའི་ངོས་ཀྱི་རི་མོ་དེ་ཡིན་མིན་ལའང་བསམ་ཞིབ་མང་དུ་བྱེད་རྒྱུ་འདུག་སྙམ། ཕྱི་ལོ་༡༩༤༠ ཡས་མས་ཤིག་ནས་ཕལ་ཆེར་དམག་ལྭའི་དཔུང་པ་དང་དམག་དར་སྟེང་ཡོངས་ཁྱབ་ལྟར་གཡང་དྲུང་གི་རྟགས་བཀོད། མཁས་པ་ཁ་ཤས་ཀྱིས་དེ་ནས་བཟུང་གཡང་དྲུང་གི་རི་མོ་ནུབ་ཕྱོགས་སུ་དར་ནས་ཨུ་རུ་སུ་ལའང་དར་བར་བཤད་མོད། ༡༩༡༨ ལོའི་ཨུ་རུ་སུའི་སྒོར་མོའི་སྟེང་དུ་གཡང་དྲུང་གི་རི་མོ་བཀོད་ཡོད་པས་ཨུ་རུ་སུ་ལ་དེའི་སྔོན་ནས་ཡོད་པ་ཧ་ཅང་གསལ། གང་ལྟར་དེ་ནས་བཟུང་སྟེ་ད་ལྟ་ལ་ཐུག་གི་བར་དུ་ཤམ་བྷ་ལ་འཚོལ་མཁན་མང་བོ་ཞིག་གངས་ཏི་སེ་ཡོད་སར་སོང་ཡོད། ཨུ་རུ་སུའི་སྨན་པ་ཚན་རིག་པ་གྲགས་ཅན་ཨེར་ནེ་སི་ཐི་མུལ་ད་ཧྲི་ཧྥུ་ ЭpHecT MyлдaшeB སོགས་ཀྱིས་ཞིབ་འཇུག་བྱས་པ་ལྟར་ན།
གངས་ཏི་སེའི་ནང་དུ་འགྲོ་ཨེ་ཐུབ་ལྟ་མཁན་མང་བོ་བྱུང་འདུག་མོད། བཤད་མི་ཤེས་པའི་གནས་ཚུལ་ཡ་མཚན་དང་འགྱུར་ལྡོག་ཡ་མཚན་བྱུང་ནས་ལམ་ལྷོང་བྱུང་མེད་ཅིང་། ཚེ་སྲོག་ལས་མ་ཐར་བའང་གང་མང་བྱུང་འདུག ཁོ་ཚོས་ད་དུང་གངས་ཏི་སེའི་ནང་རོལ་ཏུ་འགྲོ་ནུས་ཚེ་ཞིང་བཀོད་ཅིག་གམ་ཡ་མཚན་པའི་གནས་ཤིག་མཐོང་རྒྱུ་ཡོད་པར་ཡིད་ཆེས་བྱེད་ཀྱིན་འདུག ཤམ་བྷ་ལ་འཚོལ་མཁན་མང་བོ་ཞིག་གིས་ཡུན་རིང་བཙལ་ཏེ་ཤམ་བྷ་ལར་བརྗོད་ཆོག་པ་དེ་བོད་ཡུལ་གྱི་གངས་ཏི་སེ་ཡིན་པར་བསམ་ཡོད། གངས་ཏི་སེ་ནི་སུ་ཞིག་གིས་ཆེད་དུ་བཞེངས་པ་ལྟར་སའི་གོ་ལའི་ཐོག་གི་ས་ཁུལ་གནད་འགག་ཅན་ཞིག་ལ་ཁེད་ཡོད་ཅིང་། ད་དུང་མི་ལོ་སྟོང་ཕྲག་དུ་མའི་སྔོན་ལ་བཞེངས་པའི་ཨེ་རྗིབ་མཆོད་རྟེན་སོགས་འཛམ་གླིང་གི་གནའ་ཤུལ་རྩ་ཆེན་ཁག་དུ་མ་ཞིག་དང་འབྲེལ་བ་ཟབ་མོ་ཞིག་ཀྱང་ཡོད་འདུག
གངས་ཏི་སེ་ནས་ས་གོ་ལའི་བྱང་སྣེ་བར་དུ་སྤྱི་ལེ་༦༦༦༦ཡོད་པ་དང་། གངས་ཏི་སེ་ནས་ས་གོ་ལའི་ལྷོ་སྣེ་བར་དུ་སྤྱི་ལེ་༦༦༦༦+༦༦༦༦ཡོད། གངས་ཏི་སེ་ནས་དབྱིན་ཡུལ་གྱི་གནའ་ཤུལ་རྩ་ཆེན་སི་གྲོན་ཧེན་རྗེ་ CToyHxeHдж བར་དུ་སྤྱི་ལེ་༦༦༦༦བཅས་ཡོད་ལ། ད་དུང་མཐོ་ཚད་ལའང་རྒྱ་མཚོའི་ངོས་ནས་སྨི་༦༦༦༦ཡོད། ས་བབས་འགྱུར་ལྡོག་གི་རྐྱེན་གྱིས་མཐོ་ཚད་ལའང་འགྱུར་བ་ཐེབས་བཞིན་ཡོད་ལ། ཚད་འཇལ་སྟངས་ཀྱི་དབང་གིས་རྒྱ་མཚོའི་ངོས་ནས་༦༦༥༦ཡིན་པར་འདོད་མཁན་ཡང་ཡོད། འདི་ལྟར་ཨང་གྲངས་༦བཞི་ཅན་ཞིག་མང་བོ་ཞིག་ལ་ཁེལ་འགྲོ་བ་འདི་ཆེས་ཡ་མཚན་ཞིག་ལ་བརྩིས་ཏེ། ཞིབ་འཇུག་པ་མང་བོ་ཞིག་གིས་གངས་ཏི་སེ་ནི་སུ་ཞིག་གིས་ཆེད་དུ་བཞེངས་སྐྲུན་བྱས་པ་ཡིན་པར་དོགས་པའང་ཟ་བཞིན་ཡོད། ད་དུང་ཨེ་རྗིབ་ཀྱི་གཏོར་གཟུགས་མཆོད་རྟེན་ ErипeTckиe ПиpaMды Xeoпca དང་། དབྱིན་ཡུལ་གྱི་སི་གྲོན་ཧེན་རྗེ་ CToyHxeHдж ཞེས་པའི་གཙུག་ལག་ཁང་གི་ཤུལ། ཨ་རིའི་གླིང་གི་པ་སི་ཧིས་ OcTpoB Пaxи གླིང་ཕྲན། གངས་ཏི་སེ་བཅས་པའི་གནས་མཆོག་འདི་དག་ལའང་འགྲེལ་བཤད་རྒྱག་མི་ཐུབ་པའི་འབྲེལ་བ་ཡ་མཚན་ཞིག་ཡོད་པ་ནི།བོད་ཡུལ་གྱི་གངས་ཏི་སེ་དང་། ཨེ་རྗིབ་ཀྱི་གཏོར་གཟུགས་མཆོད་རྟེན་དང་། དབྱིན་ཡུལ་གྱི་མཁར་ཤུལ་སི་གྲོན་ཧེན་རྗེ་བཅས་གསུམ་ནི་སའི་གོ་ལའི་སྟེང་དུ་དྲང་ཐིག་གཅིག་གི་ནང་དུ་ཁེལ་ཡོད་པ་དང་། ཨ་རིའི་གླིང་གི་པ་སི་ཧིས་ OcTpoB Пacxи གླིང་ཕྲན་ནི་གངས་ཏི་སེའི་དྲང་ཐད་ཀྱི་སའི་གོ་ལའི་རྒྱབ་ལོགས་སུ་ཁེལ་ཡོད་པ་བཅས་ཡིན། དེ་ཡང་འདི་ནས་གངས་ཏི་སེ་དང་འབྲེལ་ཡོད་ཀྱི་གོང་གི་གནས་མཆོག་གསུམ་རགས་ཙམ་གླེང་ན།
གཅིག ཨེ་རྗིབ་ཀྱི་གཏོར་གཟུགས་མཆོད་རྟེན་ནི་སྤྱི་ལོ་སྔོན་གྱི་དུས་རབས་སྔོན་གྱི་༢༦ནང་བཞེངས་པར་གྲགས་ཤིང་། ཨེ་རྗིབ་ཏུ་མཆོད་རྟེན་འདི་འདྲ་༡༡༨ཡོད་པ་དང་། ཆེས་ཆེ་བ་ནི་ཨེ་རྗིབ་ཕས་རམ་དས་ཧོབ་ས་ ErипeTckиe ПиpaMды Xeoпca ཞེས་པ་འདི་ཡིན་ལ། འཛམ་གླིང་གི་གནའ་ཤུལ་རྩ་ཆེན་གནས་བདུན་གྱི་ནང་གི་གཅིག་ཡིན།
གཉིས། དབྱིན་ཡུལ་གྱི་སི་ཁྲོན་ཧན་རྗེ་ནི་ལོ་ངོ་༣༠༠༠སྔོན་སྟེ་རྡོ་ཆས་སྤྱོད་པའི་དུས་སུ་བཞེངས་པར་འདོད་ཅིང་། འདི་ནི་གཙུག་ལག་ཁང་ཞིག་འཐོར་ཤུལ་དང་། ཡང་ན་གསར་བཞེངས་བྱེད་སྐབས་ལས་མཚམས་བཞག་པ་གང་རུང་ཞིག་ལ་ངོས་འཛིན་བྱེད་ཀྱི་ཡོད་ལ། འཕྲུལ་ཆས་མ་དར་གོང་ལ་དེ་ལྟ་བུ་ཞིག་བཞེངས་པ་ནི་ཡ་མཚན་ཞིག་ཡིན་པ་དང་། ད་ལྟ་འཛམ་གླིང་གི་རྩ་ཆེ་བའི་ཤུལ་བཞག་རིག་གནས་ཀྱི་གྲས་སུ་ཚུད་ཡོད།
གསུམ། པ་སི་ཧིས་ OcTpoB Пacxи གླིང་གི་རྡོས་བཟོས་པའི་མི་གཟུགས་ནི་སྤྱི་སྔོན་གྱི་ལོ་ངོ་༩༠༠ དང་ཡང་ན་༣༠༠/༤༠༠ བར་བྱུང་བར་འདོད་ཀྱིན་ཡོད་པ་དང་། གང་ལྟར་ད་ལྟའི་བར་དུ་ལོ་ངོ་༢༥༠༠ཡས་མས་འགོར་ཡོད། རྡོ་གཟུགས་དག་ནི་གླིང་ཕྲན་གྱི་མཐའ་འཁོར་དུ་ཡོད་ཅིང་། རྡོ་གཟུགས་གཅིག་གི་རིང་ཚད་ལ་གོམ་པ་ཉི་ཤུ་ཡོད། གླིང་ཕྲན་གྱི་དཀྱིལ་དུ་རྡོ་མང་ཞིང་དེའི་ཁྲོད་དུ་བཟོས་ལྷག་ཀྱང་ཡོད་པས། གླིང་དཀྱིལ་ནས་བཟོས་ཏེ་ཁྱེར་ཡོང་བ་ཤེས་ཐུབ་མོད། ཇི་ལྟར་ཁྱེར་ཡོང་བ་ཤེས་མི་ཐུབ་པ་ཞིག་ཡིན། ར་ཕ་ནོ་ཡེ་ཞེས་པའི་མི་རིགས་དེས་རྡོ་གཟུགས་དེ་དག་སྤྱིར་བཏང་བ་ཞིག་མིན་པར་འདོད་ཅིང་། མཚོ་མཐའ་རུ་གཞན་གྱིས་ཁྱེར་ཡོང་བ་མ་ཡིན་པར་རང་འགུལ་གྱིས་སོང་བར་ཡིད་ཆེས་བྱེད་པར་མ་ཟད། ཁོ་ཚོས་ངག་རྒྱུན་འདྲ་མིན་ཡང་འཆད་ཀྱིན་ཡོད། ཆོས་ལུགས་དང་འབྲེལ་བའི་ཁྱད་འཕགས་གནས་མཆོག་འདི་ཚོ་དང་གངས་ཏི་སེའི་བར་དུ་གསང་བ་ཞིག་ཅིས་ཀྱང་ཡོད་པ་འདྲ།
དེ་ཡང་གནའ་ནས་ད་ལྟ་ལ་ཐུག་གི་བར་དུ་ཞིབ་འཇུག་པ་དང་རྩོམ་པ་པོ་མང་བོ་ཞིག་གིས་ནང་ཆོས་ལས་གསུངས་པའི་ཤམ་བྷ་ལ་བཙལ་འཚོལ་ཡུན་རིང་གནང་བའི་མཐར་གངས་ཏི་སེ་ནི་ཤམ་བྷ་ལ་ཡིན་པར་ཚོད་དཔག་བྱེད་ཀྱི་ཡོད། རྒྱ་གར་དུའང་ཆུ་བོ་གངྒ་དང་དེའི་མགོ་ཁུངས་གངས་ཏི་སེའི་ཡུལ་ལ་ལྷ་ཡུལ་གྱི་འདུ་ཤེས་འཛིན་ཞིང་། བོད་ཡུལ་དུའང་གངས་ཏི་སེ་གནས་མཆོག་ཞིག་ཏུ་འཛིན་པར་བྱེད་ལ། ཕྱག་སྐོར་གྱིས་དགེ་སྒྲུབ་མང་བོ་བྱེད་ཀྱིན་ཡོད། འདི་དག་ལ་བལྟས་ན་ནང་ཆོས་ལས་ཤམ་བྷ་ལ་གངས་རི་ཡོད་ས་ཞིག་ཏུ་གསུངས་པ་འདུག་སོགས་དོན་ལ་གངས་ཏི་སེ་ལས་མ་འདས་པ་འདྲ་བས། རང་ཉིད་ནང་པ་ཡིན་ཙམ་རྒྱུ་མཚན་དུ་བྱས་ནས་གནས་བཤད་དམ་ལམ་ཡིག་རེ་ཟུང་ལ་མཁྲེགས་འཛིན་མི་གནང་བར་བསམ་ཞིབ་གནང་རྒྱུ་གལ་ཆེ་བར་མངོན། ཁོ་བོས་རྩོམ་ཡིག་འདི་འབྲི་དོན་ནི་ལུང་ཚིག་གི་ར་བ་ལས་བརྒལ་ཏེ་ཞིབ་འཚོལ་བྱེད་འདོད་པ་དེ་ཡིན་ལ། ནང་ཆོས་ནས་གསུངས་པ་དག་ཀྱང་མིའི་བསམ་བློ་ལ་གཞི་བཅོལ་ནས་བྱུང་བ་ཞིག་ཡིན་སྟབས། ང་ཚོས་ཀྱང་གནའ་བོའི་མི་དག་གི་བསམ་བློ་གཏད་སོ་དེ་གང་ཡིན་བཙལ་འཚོལ་ཞིབ་འཇུག་བྱ་དགོས་པ་ཞིག་ཡིན།
ཡོང་ཁུངས། གླིང་སྲས་བོད་ཡིག་དྲྭ་ཚུགས།


text:
སྟོན་པའི་གཏད་རབས་བདུན།
འབྲི་མཁན། རྣམ་གྲྭ་ཐུབ་བསྟན་ཡར་འཕེལ།
ཤམ་བྷ་ལའི་ཕོ་ཉ། ཕྱི་ལོ་༢༠༡༠ཟླ་༤ཚེས་༡༧ཉིན། གཏད་རབས་དང་པོ། འཕགས་པ་འོད་སྲུང༌།
དེ་ཡང༌། ལུང་ཕྲན་ཚེགས་ལས།
འོད་སྲུངས་ཀུན་དགའ་བོ་དང་ཤ་ནའི་གོས། །
ཉེར་སྦས་དྷིའ་ཏི་ཀ་དང་ནག་པོ་དང༌། །
ལེགས་མཐོང་ལ་སོགས་སྟོན་པའི་གཏད་རབས་བདུན། །
ཞེས་གསུངས་པ་ལྟར་སྔར་སྟོན་པ་མཆོག་གི་ཕན་བདེའི་འབྱུང་གནས་རྒྱལ་བསྟན་རིན་པོ་ཆེ་འདི་ཉིད་དགྲ་བཅོམ་པ་གཅིག་ནས་གཅིག་ཏུ་གཏད་པའི་བྱུང་རིམ་ནི་འཕགས་པ་འོད་སྲུང་དང༌། ཀུན་དགའ་བོ། ཤ་ནའི་གོས་ཅན། ཉེར་སྦས། དྷིའ་ཏི་ཀ ནག་པོ། ལེགས་མཐོང་ཆེན་པོ་སྟེ་དགྲ་བཅོམ་པ་བདུན་ལ་སྟོན་པའི་གཏད་རབས་ཆེན་པོ་བདུན་ཞེས་གྲགས་ཤིང༌། དེ་དག་གིས་རྒྱལ་བསྟན་གཅིག་ནས་གཅིག་ཏུ་གཏད་ཚུལ་ནི། བདག་ཅག་གི་སྟོན་པ་ཐུགས་རྗེ་ཅན་དེ་ཉིད་ཞིང་འདིར་བྱོན་ནས་རིགས་ཅན་གསུམ་གྱི་གདུལ་བྱ་གྲངས་ལས་འདས་པར་གནས་སྐབས་དང་མཐར་ཐུག་གི་གོ་འཕང་ལ་སྦྱོར་བར་མཛད་དེ། བཅོམ་ལྡན་འདས་དགུང་ལོ་བརྒྱད་ཅུར་ཕེབས་པ་དགོངས་པ་མྱ་ངན་ལས་འདས་ཁར་འོད་སྲུང་ཆེན་པོ་རང་ཉིད་ཀྱི་རྒྱལ་ཚབ་ཏུ་བསྟན་པའི་བདག་པོར་བསྐོ་གཞག་མཛད་པ་དང་ཆབས་ཅིག་ཀུན་དགའ་བོ་དགྲ་བཅོམ་པའི་གོ་འཕང་མ་ཐོབ་བར་དུ་ཁྱོད་མྱ་ངན་ལས་མ་འདའ་བར་ངའི་བསྟན་པ་དང༌། ཀུན་དགའ་བོ། དགེ་སློང་དགེ་འདུན་སྡེ་དང་བཅས་པ་སྐྱོངས་ཤིག ཀུན་དགའ་བོར་དགྲ་བཅོམ་པ་ཐོབ་རྗེས་བསྟན་པ་ཁོང་ལ་གཏད་ནས་ཁྱོད་མྱ་ངན་ལས་འདའ་བར་གྱིས་ཤིག་ཅེས་གསུངས་ནས་དགོངས་པ་གཞན་དོན་དུ་གཤེགས།
དེ་ལྟར་སྦྱངས་པའི་ཡོན་ཏན་གྱི་མཆོག་ཏུ་ལུང་བསྟན་པའི་ཉན་ཐོས་ཆེན་པོ་འཕགས་པ་འོད་སྲུངས་ལ་རྒྱལ་བའི་བསྟན་པ་གཏད་དེ་སྟོན་པ་ཉིད་ཀྱི་རྒྱལ་ཚབ་ཏུ་དབང་བསྐུར། དེ་ནས་འཕགས་པ་འོད་སྲུངས་ཀྱིས་ཕྱི་མའི་དུས་ཀྱི་དགེ་སློང་བརྗེད་ངས་པ་རྣམས་ཀྱི་དོན་དུ་ཀུན་དགའ་བོ་སོགས་ཉན་ཐོས་དང་དགེ་འདུན་འཁོར་རྒྱལ་པོའི་ཁབ་ཏུ་བསྡུས་ཏེ་སྟོན་པའི་བཀའ་སྡེ་སྣོད་གསུམ་ཆད་ལྷག་མེད་པར་རིམ་པར་བསྡུས་པ་སོགས་མཛད་པ་རྒྱ་ཆེར་བསྐྱངས། དེ་ནས་འོད་སྲུངས་ཆེན་པོས། བདག་གིས་རྒྱལ་བའི་བསྟན་པ་ལ་བྱ་བ་ཅུང་ཟད་ཅིག་བྱས་ཀྱི། ད་ནི་མྱ་ངན་ལས་འདའ་བའི་དུས་ལ་བབས་སོ་སྙམ་དུ་དགོངས་ནས། ཀུན་དགའ་བོ་ལ་བསྟན་པ་གཏད་དེ། ཁྱོད་ཀྱིས་ཀྱང་མཐར་ཤ་ནའི་གོས་ཅན་ལ་བསྟན་པ་གཏོད་ཅིག་ཅེས་གསུངས་ནས། ལྷོ་ཕྱོགས་ཀྱི་རི་བོ་བྱ་རྐང་ཅན་ཞེས་བྱ་བ་རི་གསུམ་འདུས་པའི་དབུས་སུ་བྱོན་ནས་རྫུ་འཕྲུལ་སྣ་ཚོགས་བསྟན་ཏེ། རྩྭའི་གདན་ལ་སྐྱིལ་མོ་ཀྲུང་བཅས་བཅོམ་ལྡན་འདས་ཀྱིས་གནང་བའི་ཕྱག་དར་ཁྲོད་ཀྱི་སྣམ་སྦྱར་དེ་བཞེས་ཏེ་ཇི་སྲིད་རྒྱལ་བ་བྱམས་པས་འཇིག་རྟེན་དུ་ཆོས་ཀྱི་འཁོར་ལོ་བསྐོར་བའི་མཛད་པ་མ་སྟོན་གྱི་བར་དུ་སྤུར་དེ་མི་འཇིག་པར་བྱིན་གྱིས་བརླབས་ཏེ་མྱ་ནང་ལས་འདས་སོ།།
གཏད་རབས་གཉིས་པ། ཀུན་དགའ་བོ།་ ༈ ཀུན་དགའ་བོ་ནི་སྟོན་པའི་ཉེ་གནས་མཆོག་ཏུ་གྱུར་པ་ཞིག་སྟེ། སངས་རྒྱས་ཀྱི་ཡབ་ཟས་གཙང་མ་ལ་གཅུང་པོ་གསུམ་ཡོད་པའི་ནང་གི་བདུད་རྩི་ཟས་ཀྱི་སྲས་ཡིན་ལ། སངས་རྒྱས་དགུང་ལོ་ཞེ་གཅིག་ཏུ་ཕེབས་དུས་ཡབ་ཟས་གཙང་གིས་ཕོ་བྲང་དུ་གདན་དྲངས་ཏེ་ཕེབས་སྐབས་ཀུན་དགའ་བོ་དགུང་ལོ་དྲུག་ལ་ཕེབས་ཡོད། སངས་རྒྱས་བཅོམ་ལྡན་འདས་འཁྲུངས་ཡུལ་ནས་མཉན་ཡོད་དུ་ཕྱིར་ཕེབས་སྐབས་རྗེས་སུ་འབྲངས་པས་མཉམ་དུ་འཁྲིད་གནང་མཛད་དེ་འོད་སྲུང་ཆེན་པོ་ལ་གཏད་ནས་རབ་ཏུ་བྱུང༌། ཀུན་དགའ་བོ་དགུང་ལོ་བཞི་བཅུ་ཞེ་ལྔར་ཕེབས་པའི་ལོ་དེར་བཅོམ་ལྡན་འདས་བརྒྱད་ཅུར་ཕེབས་པ་དགོངས་པ་མྱ་ངན་ལས་འདའ་ཁར་འོད་སྲུང་ཆེན་པོ་རང་ཉིད་ཀྱི་རྒྱལ་ཚབ་ཏུ་བསྟན་པའི་བདག་པོར་བསྐོ་གཞག་མཛད་པ་དང༌། ཕྱིས་སུ་ཀུན་དགའ་བོར་བསྟན་པ་གཏད་དགོས་པའི་ལུང་བསྟན་གནང་དེ་རྗེས་འཕགས་པ་ཀུན་དགའ་བོ་རྒྱལ་བྱེད་ཚལ་ན་བཞུགས་པའི་ཚེ་ཁྱྀམ་བདག་ཤ་ནའི་གོས་ཅན་རྒྱ་མཚོར་རིན་པོ་ཆེ་ལེན་དུ་སོང་བ་ལས་ཕྱིར་འཁོར་ཏེ་མི་རྣམས་ལ་བཅོམ་ལྡན་འདས་གང་ན་བཞུགས། ལོ་ལྔའི་དུས་སྟོན་བྱའོ་ཞེས་སྨྲས་པ་ལ། མྱ་ངན་ལས་འདས་སོ་ཞེས་སྨྲས་པ་ཐོས་ནས་བརྒྱལ་ལོ། །བརྒྱལ་བ་ལས་སངས་ནས་སླར་ཡང་འཕགས་པ་ཤ་རིའི་བུ་དང༌། མོའུ་འགལ་གྱི་བུ། འོད་སྲུངས་ཆེན་པོ་རྣམས་བཞུགས་སམ་ཞེས་དྲིས་པས། དེ་དག་ཀྱང་མྱ་ངན་ལས་འདས་སོ་ཞེས་ཐོས་ཏེ་སླར་ཡང་བརྒྱལ་ལོ། །དེ་སངས་ནས་འོ་ན་ད་ལྟ་སུ་བཞུགས་ཞེས་དྲིས་པ་ན། འཕགས་པ་ཀུན་དགའ་བོ་བཞུགས་ཞེས་ཐོས་པས། ཀུན་དགའ་བོ་དགེ་འདུན་དང་བཅས་པ་སྤྱན་དྲངས་ཏེ་ལོ་ལྔའི་བར་དུ་དུས་སྟོན་བྱས་སོ།།
དེ་ནས་ཀུན་དགའ་བོས་ཤ་ནའི་གོས་ཅན་རབ་ཏུ་བྱུང་ཞིང་བསྙེན་པར་རྫོགས། དེས་ཀྱང་སྡེ་སྣོད་གསུམ་ལ་སྦྱངས་པས་ཤིན་ཏུ་མཁས་ཤིང་དགྲ་བཅོམ་པར་གྱུར། ཀུན་དགའ་བོས་བཅོམ་ལྡན་འདས་ཀྱི་ཉེ་གནས་ལོ་ཉེར་ལྔ་རིང་མཛད་པར་གྲགས་ཤིང༌། བཅོམ་ལྡན་འདས་དགུང་ལོ་ལྔ་བཅུ་ང་ལྔ་དང་ཀུན་དགའ་བོ་དགུང་ལོ་ཉི་ཤུར་ཕེབས་སྐབས་ཀུན་དགའ་བོས་བཅོམ་ལྡན་འདས་ལ་ཆ་རྐྱེན་གནང་ན་ངས་ཉེ་གནས་ཞུས་ཆོག་ཅེས་ཁས་ལེན་ཞུས་པ་ལྟར་དགེ་སློང་རྣམས་ཀྱིས་བཅོམ་ལྡན་འདས་ལ་ཞུས་པའི་ཚེ་བཅོམ་ལྡན་འདས་ཐུགས་མཉེས་ནས་ཀུན་དགའ་བོ་མིག་རྒྱང་རིང་བའི་མཁས་མཛངས་ཤིག་ཡིན་གསུངས་ནས་ཆ་རྐྱེན་གསུམ་པོ་ཞལ་བཞེས་གནང་སྟེ་ཉེ་གནས་སུ་བསྐོས། སྐབས་དེར་ཀུན་དགའ་བོས་འདོན་པ་གནང་བའི་ཆ་རྐྱེན་གསུམ་ནི། ༡ བཅོམ་ལྡན་འདས་ཀྱི་མ་བཞེས་པའི་གསོལ་ཟས་དང་ན་བཟའི་ལྷག་འཕྲོ་མི་གནང་བ། ༢ དུས་ནམ་ཡིན་ཀྱང་སྐུ་མདུན་དུ་ཐད་ཀར་བཅར་ཆོག་པ། ༣ རང་ཉིད་བཅོམ་ལྡན་འདས་ཀྱི་དྲུང་དུ་མེད་སྐབས་ཆོས་མི་གསུངས་པ་བཅས་ཡིན། ཆ་རྐྱེན་དང་པོ་གཉིས་ནི་མི་གཞན་གྱིས་ཀུན་དགའ་བོར་ལྟོ་གོས་ཙམ་གྱི་དོན་དུ་ཉེ་གནས་བྱས་སོ་ཞེས་ཁ་གཏོང་མཁན་མི་ཡོང་བའི་ཆེད་དང༌། ཆ་རྐྱེན་གསུམ་པ་ནི་ཀུན་དགའ་བོ་རང་ཉིད་ལ་སྙན་དུ་གསན་ཚད་ཐམས་ཅད་ཐེངས་གཅིག་གིས་ནམ་ཡང་མི་བརྗེད་པར་ཐུགས་ལ་བརྟན་པོར་ངེས་ཐུབ་པའི་ཁྱད་ཆོས་ཡོད་པར་བརྟེན། བཅོམ་ལྡན་འདས་ཀྱིས་གང་གསུངས་པའི་ཆོས་ཐམས་ཅད་ཐུགས་ལ་ངེས་ནས་བཅོམ་ལྡན་འདས་དགོངས་པ་མྱ་ངན་ལས་འདས་རྗེས་བཀའ་བསྡུ་ཆ་ཚང་བ་མཛད་ཐུབ་པའི་དགོས་པ་ཡོད་པ་ཡིན།
བཅོམ་ལྡན་འདས་མྱ་ངན་ལས་འདས་སྐབས་ཀུན་དགའ་བོ་རྒྱུན་བཞུགས་ཀྱི་འབྲས་བུ་ཐོབ་ཙམ་ལས་དགྲ་བཅོམ་པའི་འབྲས་བུ་ཐོབ་མེད་པར་བརྟེན་དགེ་འདུན་གྱི་ཁོངས་ནས་གནས་དབྱུང་བཏང་སྟེ་དམའ་ཕབས་ན་དགྲ་བཅོམ་པའི་འབྲས་བུ་མྱུར་དུ་ཐོབ་ཐུབ་པར་མངོན་ཤེས་ཀྱིས་གཟིགས་ཏེ་ཉེས་པ་ཆེན་པོ་བརྒྱད་བགྲངས་ཏེ་དགེ་འདུན་གྱི་གྲལ་ནས་ཕུད། དེ་ནས་བཟུང་དགེ་སློང་དང༌། དགེ་ཚུལ། སློབ་དཔོན་གཅིག་པ་སུས་ཀྱང་གཏམ་མི་སྨྲ་བ་དང༌། མཉམ་དུ་ཆོས་དང་ཟང་ཟིང་གི་ལོངས་སྤྱོད་བྱེད་མཁན་མེད་སྟབས་ཐུགས་སྐྱོ་བ་ལ་ཚད་མེད་པ་བྱུང་ཞིང༌། འོན་ཀྱང་སངས་རྒྱས་ཀྱི་རྒྱུན་བཞུགས་གནང་སའི་གཟིམས་ཁང་གི་ཕྱི་ནང་ཉེ་སྐོར་བཅས་ལ་གད་ཕྱིས་དང༌། ཆུ་དང་ཚེམས་ཤིང་འབུལ་བ། གཟིམས་མལ་བཤམ་པ་སོགས་སངས་རྒྱས་ཞལ་བཞུགས་དུས་དང་ཁྱད་མེད་གནང་ཐོག་ཞག་བདུན་གྱི་བར་དུ་ཏིང་ངེ་འཛིན་སྒོམ་པ་ལ་འབད་བརྩོན་གནང་བས་དགྲ་བཅོམ་པའི་གོ་འཕང་ཐོབ་སྟེ་མངོན་ཤེས་དང་རྫུ་འཕྲུལ་ལ་ཐོགས་པ་མེད་པར་གྱུར། བཀའ་བསྡུ་དང་པོ་མཛད་ཉེ་བའི་སྐབས་སུ་ཀུན་དགའ་བོ་མདོ་སྡེ་སྡུད་པ་པོར་བསྐོས། དགྲ་བཅོམ་པ་ལྔ་བརྒྱའི་སྣམ་སྦྱར་བཏིང་བའི་སྟེང་དུ་བཞུགས་ནས་ཐུགས་ལ་བཟུང་བའི་མདོ་སྡེ་རྣམས་ཐོགས་པ་མེད་པར་གསུངས་པ་སོགས་བཀའ་བསྡུའི་མཛད་སྒོ་གྲུབ་ནས་མི་རིང་བར་འོད་སྲུངས་ཆེན་པོས་ཀུན་དགའ་བོ་བསྟན་པའི་བདག་པོར་བསྐོ་གཞག་མཛད་དེ་དགོངས་པ་མྱ་ངན་ལས་འདས། དེ་ནས་ལོ་བཞི་བཅུའི་བར་དུ་བསྟན་པའི་བདག་པོ་མཛད་ནས་དུས་དུས་སུ་གདུལ་བྱའི་བློ་དང་འཚམས་པར་ཆོས་གསུངས་པ་དང་རྫུ་འཕྲུལ་གྱི་འདུལ་དགོས་པ་རྣམས་དེ་ལ་དེ་འཚམས་པའི་རྫུ་འཕྲུལ་བསྟན་ནས་འདུལ་བར་མཛད་པས་དགྲ་བཅོམ་པ་ཐོབ་པའི་དགེ་སློང་ཡང་ཁྲི་གཅིག་ལྷག་ཙམ་ཟིན་པ་སོགས་མཛད་རྗེས་སངས་རྒྱས་ཀྱི་དགོངས་པ་དང་མཐུན་པ་བྱུང་ངོ༌།།
དགུང་ལོ་བརྒྱད་ཅུ་གྱ་ལྔར་ཕེབས་སྐབས་སློབ་མའི་ཐ་མ་ཉི་མ་གུང་པ་སོགས་དྲང་སྲོང་ལྔ་བརྒྱ་པོ་རྣམས་ཆུ་བོ་གངྒའི་དབུས་ཀྱི་གླིང་ཕྲན་ཞིག་ཏུ་འཁྲིད་ནས་བསྙེན་རྫོགས་ཀྱི་སྡོམ་པ་གནང་ཏེ་ཐམས་ཅད་དགྲ་བཅོམ་པ་ཐོབ། དགོངས་པ་མྱ་ངན་ལས་འདའ་ཁར་ཡུལ་སྤོང་བྱེད་པ་དང༌། མ་ག་དྷ་པ་གཉིས་སྐུ་གདུང་གི་དོན་དུ་འཁྲུགས་པ་འོང་བར་མཁྱེན་ནས་གཉིས་ཀར་སྐུ་གདུང་གི་བགོ་བཤའ་ཐོབ་ཆེད་ཡུལ་གཉིས་ཀྱི་བར་གྱི་ཆུ་བོ་གངྒའི་དབུས་སུ་ཡོད་པའི་གླིང་ཕྲན་ནང་བཞུགས་ནས་དེར་མྱ་ངན་ལས་འདས་སྐུ་གདུང་ལས་རང་བྱུང་གི་མེ་འབར་བས་ཞུགས་ལ་སྦྱངས་པའི་དུམ་བུ་གཉིས་སུ་གྱུར་པ་བྱང་གི་དེ་སྤོང་བྱེད་པས་ཁྱེར། ལྷོའི་དེ་མ་སྐྱེས་དགྲས་ཁྱེར་ནས་སོ་སོའི་ཡུལ་དུ་མཆོད་རྟེན་རེ་བརྩིགས་སོ།།
གཏད་རབས་གསུམ་པ། ཤ་ནའི་གོས་ཅན། ༈ དེ་ནས་ཀུན་དགའ་བོས་ཤ་ནའི་གོས་ཅན་ལ་བསྟན་པ་གཏད་པས། ཤ་ནའི་གོས་ཅན་གྱིས་གྲོང་ཁྱེར་ཆེན་པོ་དྲུག་ན་གནས་པའི་འཁོར་རྣམ་པ་བཞི་ལ་ཆོས་སྟོན་ཅིང་བསྟན་པ་རྒྱ་ཆེར་བསྐྱངས་ཏེ། སྔ་ཕྱིར་གདམས་ངག་བསྟན་པས་བདེན་པ་མཐོང་བ་དང་དགྲ་བཅོམ་ཐོབ་པ་ཤིན་ཏུ་མང་པོ་བྱུང་ངོ༌། །ཅིའི་ཕྱིར་ཤ་ནའི་གོས་ཅན་ཞེས་བྱ་ཞེ་ན། རྩྭ་ཤ་ན་ཞེས་པ་ལས་བྱས་པའི་ན་བཟའ་བཞེས་པས་ཤ་ནའི་གོས་ཅན་དུ་གྲགས་ཤིང༌། ཀུན་དགའ་བོ་མྱ་ངན་ལས་འདས་པའི་ཕྱི་ལོ་དེར་རྒྱལ་པོ་མ་སྐྱེས་དགྲ་ཡང་འདས་ཏེ་སྔོན་གྱི་རྣམ་སྨིན་གྱིས་ཡུད་ཙམ་དམྱལ་བར་སྐྱེས། དེ་ལས་ཤི་འཕོས་ཏེ་ལྷར་སྐྱེས་ནས། འཕགས་པ་ཤ་ནའི་གོས་ཅན་ལ་ཆོས་ཉན་པས་རྒྱུན་དུ་ཞུགས་པ་ཐོབ་པར་གྲགས་སོ།།
དེ་སྐབས་རྒྱལ་པོ་ལག་བཟང་གིས་རྒྱལ་སྲིད་བྱས། ལོ་བཅུ་བདུན་ཙམ་དུ་སངས་རྒྱས་ཀྱི་བསྟན་པ་མཆོད་དེ། དེའི་ཚེ་འཕགས་པ་ཤ་ནའི་གོས་ཅན་གྱི་བསྟན་པ་ཅུང་ཟད་སྐྱོང་ལ། གཙོ་བོར་འཕགས་པ་ཉི་མ་གུང་པ་ཡུལ་ཝཱ་རཱ་ཎ་སིའར་བཞུགས་ཏེ༑ འཁོར་རྣམ་བཞི་ལ་ལུང་འབོགས་པ་དང༌། བྲམ་ཟེ་དང་ཁྱིམ་བདག་རྣམས་ལ་ཆོས་སྟོན་པར་མཛད་ཅིང༌། དུས་ནམ་ཞིག་ན་ཝཱ་རཱ་ཎ་སིའའི་བྲམ་ཟེ་དང་ཁྱིམ་བདག་མང་པོ་ཞིག་དགེ་སློང་སློང་བ་པོ་མང་པོས་ཡིད་སུན་པར་གྱུར་བས། དགེ་སློང་རྣམས་ལ་བསོད་སྙོམས་ཀྱི་སྤྱོད་ཡུལ་གཞན་ལ་མེད་པ་ལྟ་ཟེར་བ་སོགས་མི་སྙན་པ་མང་དུ་བརྗོད་པས། འཕགས་པ་ཉི་མ་གུང་པ་དགྲ་བཅོམ་པ་ཁྲི་ཕྲག་གཅིག་གི་འཁོར་གྱིས་བསྐོར་ནས་ནམ་མཁའི་ལམ་ལ་འཕུར་ཞིང་གཤེགས་ནས། བྱང་ཕྱོགས་རི་ཨུ་ཤི་རར་ཕེབས། དེར་ཁྱིམ་བདག་ཨ་ཛ་ཞེས་བྱ་བས། ཕྱོགས་བཞིའི་དགེ་འདུན་ཐམས་ཅད་བསྡུས་ཏེ༑ དུས་སྟོན་གྱི་མཆོད་པ་ལོ་གཅིག་ཏུ་བྱས་པས། དགྲ་བཅོམ་པ་བཞི་ཁྲི་སྟོང་འདུས་སོ། །རྐྱེན་དེ་ལ་བརྟེན་ནས་བྱང་ཕྱོགས་སུ་བསྟན་པར་ལྷག་པར་དར་བར་གྱུར་ཏོ།།
དེ་ལྟར་ཉི་མ་གུང་པས་ཨུ་ཤི་རར་ལོ་གསུམ་དུ་ཆོས་བསྟན་ཏོ། །དུས་དེའི་ཚེ་མཉན་ཡོད་ན་འཕགས་པ་ཤ་ནའི་གོས་ཅན་བཞུགས་ཏེ། འཁོར་རྣམ་བཞི་ལ་ཆོས་བསྟན་པས་དགྲ་བཅོམ་པ་སྟོང་དུ་ཉེ་བ་བྱུང༌། སྔོན་རྒྱལ་པོ་མ་སྐྱེས་དགྲ་ཡོད་པའི་ཚེ། བྲམ་ཟེའི་རིགས་ཆོས་དང་མི་ལྡན་པ་ཤིན་ཏུ་གདུག་ཅིང་གཏུམ་པོ་ཁ་ཟས་ཀྱང་གཙང་རྨེ་མེད་པར་སྤྱོད་ཅིང༌། སྲོག་ཆགས་སྣ་ཚོགས་ཀྱི་སྲོག་གཅོད་པ༑ པ་ན་དང་ན་བ་ཞེས་བྱ་བ་གཉིས་ཡོད་ཅིང་དེ་གཉིས་ཀྱིས་ཁྱིམ་འགའ་ཞིག་ཏུ་རྐུན་པོ་བྱས་པའི་རྒྱུས་རྒྱལ་པོས་ཆད་པ་བཅད་པ་ན། དེ་དག་ཤིན་ཏུ་ཁྲོས་པས། དགྲ་བཅོམ་པ་མང་པོ་ལ་གདུགས་ཚོད་གསོལ་ཏེ། དགེ་བའི་རྩ་བ་འདིས་གནོད་སྦྱིན་དུ་གྱུར་ཏེ། རྒྱལ་པོ་དང་མ་གྷ་དྷ་པ་རྣམས་འཇོམས་པར་གྱུར་ཅིག་ཅེས་སྨོན་ལམ་བཏབ་བོ། །མི་རིང་བར་དེ་གཉིས་རིམས་ནད་ཀྱིས་ཟིན་ཏེ་ཤི་ནས་གནོད་སྦྱིན་དུ་སྐྱེས། གང་གི་ཚེ་རྒྱལ་པོ་ལག་བཟང་གི་རྒྱལ་སྲིད་བསྐྱངས་ནས་ལོ་བདུན་ནམ་བརྒྱད་ལོན་པའི་ཚེ། དེ་གཉིས་མ་གྷ་དྷར་གནོད་སྦྱིན་གྱི་ས་ཐོབ་པར་གྱུར་ཏེ། ཡུལ་དུ་རིམས་ནད་ཆེན་པོ་བཏང་བས་མི་ཕྱུགས་མང་པོ་ཤི་ཞིང་རིམས་ཆད་དུ་མ་འདོད་པ་ན། ལྟས་མཁན་རྣམས་ཀྱིས་དོན་ཤེས་ཏེ། མ་གྷ་དྷ་པའི་ཡུལ་པ་རྣམས་ཀྱི་འཕགས་པ་ཤ་ནའི་གོས་ཅན་སྤྱན་དྲངས་ཏེ་གནོད་སྦྱིན་དེ་གཉིས་འདུལ་བར་གསོལ་བ་བཏབ་བོ། །དེས་ཀྱང་དེ་གཉིས་གནས་པའི་རི་གུརྦ་ཞེས་པར་གཤེགས་ཏེ་གནོད་སྦྱིན་གྱི་ཕུག་པར་བཞུགས་པ་ན། དེའི་ཚེ་གནོད་སྦྱིན་དེ་གཉིས་གནོད་སྦྱིན་གཞན་གྱི་མདུན་སར་སོང་བ་ལས་གྲོགས་གནོད་སྦྱིན་གཞན་ཞིག་སྦྲན་ཏེ། སླར་འོངས་ནས་རབ་ཏུ་ཁྲོས་པས་ཕུག་པའི་བྲག་རྣམས་རྟིབ་པ་ན། ཡང་ཕུག་པ་གཞན་ཞིག་བྱུང་སྟེ། དེ་ན་འཕགས་པ་ཤ་ནའི་གོས་ཅན་འདུག་གོ །དེ་ལྟར་ལན་གསུམ་སོང་བ་ན། དེ་གཉིས་ཀྱི་མེ་སྦར་བས། དགྲ་བཅོམ་པས་དེ་བས་ཀྱང་ཆེ་བའི་མེ་ཕྱོགས་བཅུར་སྤར་ཏེ། གནོད་སྦྱིན་གཉིས་སྐྲག་ཏེ་བྲོས་པས། ཕྱོགས་ཐམས་ཅད་མེ་འབར་བས་འབྲོས་ས་ཡང་མ་རྙེད་པས་མཐར་འཕགས་པ་ཤ་ནའི་གོས་ཅན་ལ་སྐྱབས་སུ་སོང་བས་མེ་ཞིའོ། །དེ་ནས་ཆོས་བསྟན་པས་ཤིན་ཏུ་དད་པར་གྱུར་ཏེ་སྐྱབས་སུ་འགྲོ་བ་དང་བསླབ་པའི་གནས་ལ་བཀོད། དེ་མ་ཐག་རིམས་ཀྱང་ཞི། དེ་ལྟ་བུའི་ཆོ་འཕྲུལ་བསྟན་པ་བྲམ་ཟེ་དང་ཁྱིམ་བདག་བརྒྱ་སྟོང་གི་མཐོང་ངོ༌།།
གཏད་རབས་བཞི་པ། འཕགས་པ་ཉེར་སྦས། ༈ དེ་ནས་འཕགས་པ་ཤ་ནའི་གོས་ཅན་གྱིས་དགྲ་བཅོམ་པ་ཉེར་སྦས་ལ་བསྟན་པ་གཏད་དེ། ཉེར་སྦས་ཀྱིས་བསྟན་པ་སྔར་ལྷག་དར་རྒྱས་སུ་བསྐྱངས་ཤིང༌། དབྱར་གནས་མཛད་པ་དང་གདམས་ངག་བསྟན་པས་ཟླ་བ་གསུམ་ལ་དགྲ་བཅོམ་པ་ཐོབ་པ་སྟོང་ཕྲག་གཅིག་ཚང་བར་བྱུང་ཞིང༌། དེ་ནས་རིའི་རྒྱལ་པོ་གནྡྷ་རར་བྱོན་ནས་ཆོས་བསྟན་པས་ཀྱང་སྐྱེ་བོ་དཔག་ཏུ་མེད་པ་བདེན་པ་ལ་བཀོད། ཁྱད་པར་གར་མཁན་དཔའ་བོའི་གཙུག་ལག་ཁང་ཞེས་བྱ་བར་སྐྱེ་བོ་འབུམ་ཕྲག་དུ་མ་ལ་ཆོས་སྟོན་པས་རབ་ཏུ་བྱུང་བ་དང་ཁྱིམ་པ་མང་པོ་ཞིག་གིས་བདེན་པ་མཐོང་ལ་དེའི་སྐབས་ཤིག བདུད་ཀྱི་བར་ཆད་བྱ་བར་བརྩམས་ཏེ་གྲོང་ཁྱེར་དུ་ཉིན་བདུན་རིང་འབྲས་དང་གོས། གསེར་དངུལ་དང༌། རིན་ཆེན་སྣ་བདུན་སོགས་ཀྱི་ཆར་བབས་པའི་ཆོ་འཕྲུལ་སྣ་ཚོགས་བསྟན་པས་སྐྱེ་བོ་མང་པོ་གྲོང་ཁྱེར་དུ་སོང་བས་ཆོས་ཉན་པའི་འཁོར་རིམ་གྱིས་ཉུང་དུ་སོང་བ་ན༑ འཕགས་པའི་རྫུ་འཕྲུལ་གྱི་སྟོབས་ཀྱིས་བདུད་འཁོར་དང་བཅས་པ་ཕམ་པར་མཛད་དེ་ཕྱིན་ཆད་ཆོས་ཉན་པའི་འཁོར་གྱི་ཚོགས་ལ་གནོད་པ་མི་བྱེད་པར་ཁས་བླངས། དེ་ནས་ཉེར་སྦས་ཀྱིས་བདུད་ལ་ངས་ནི་སངས་རྒྱས་ཀྱི་ཆོས་ཀྱི་སྐུ་མཇལ་ཡང་གཟུགས་སྐུ་མ་མཇལ། བདུད་སྡིག་ཏོ་ཅན་ཁྱོད་ཀྱིས་སྟོན་པའི་གཟུགས་ཀྱི་སྐུ་མཇལ་བས། སྐུའི་རྣམ་པ་ཇི་ལྟ་བ་བཞིན་སྟོན་ཅིག་ཅེས་གསུངས་པ་ལྟར། བདུད་ཀྱིས་སྟོན་པའི་སྐུར་སྤྲུལ་པ་ན་དེ་མ་ཐག ཉེར་སྦས་ཀྱིས་སངས་རྒྱས་ལ་ཕྱག་འཚལ་ལོ་ཞེས་ཐལ་མོ་སྦྱར་བ་མ་བཟོད་པར་བདུད་དེ་མི་སྣང་བར་གྱུར། ཚུལ་དེ་ལྟ་བུ་མཐོང་བས་སྐྱེ་བོ་ཐམས་ཅད་ཡིད་འབྱུང་ཞིང་དད་པ་ལྷག་པར་སྐྱེས་པ་ན། འབྲས་ཆར་ཕབ་པ་ནས་བརྩམས་ཏེ་སྔོན་གྱི་དགེ་རྩས་བསྐུལ་བའི་སྐྱེ་བོ་ཕྱོགས་བཞི་ནས་འདུས་པ་དེ་རྣམས་ཐམས་ཅད་ལ་ཞག་དྲུག་རིང་དེ་ཉིད་ཀྱི་མཚན་ཐོག་ཐག་ཏུ་ཆོས་བསྟན་པས་སྐྱེ་བོ་འབུམ་ཕྲག་བཅོ་བརྒྱད་ཀྱིས་བདེན་པ་མཐོང་ངོ༌།།
དེ་ནས་གར་མཁན་དཔའ་བོའི་གཙུག་ལག་ཁང་དུ་ཇི་སྲིད་འཚོའི་བར་དུ་བཞུགས་ཏེ། ཕུག་པ་སྲིད་དུ་ཁྲུ་བཅོ་བརྒྱད་པ། རྒྱར་ཁྲུ་བཅུ་གཉིས་པ། དཔངས་སུ་ཁྲུ་དྲུག་པ་ཞིག་ཡོད་ལ། ཉེར་སྦས་ཀྱི་གདམས་པས་དགེ་སློང་རབ་ཏུ་བྱུང་བ་གཅིག་གིས་དགྲ་བཅོམ་པ་ཐོབ་པ་ན་ཤིང་བུ་སོར་བཞི་པ་ཞིག་ཕུག་དེར་འཕངས་སོ༑ ༑དེ་ནས་དུས་ནམ་ཞིག་སོང་བ་ན་ཚུལ་དེ་ཁོ་ནས་ཕུག་པ་དེ་ཤིང་བུ་དེ་འདྲ་བས་གོ་མཚམས་མེད་པར་གང་བར་གྱུར་ཏོ། །དེའི་ཚེ་འཕགས་པ་ཉེར་སྦས་ཀྱང་མྱ་ངན་ལས་འདས་ཏེ། སྐུ་ཡང་ཤིང་བུ་དེ་རྣམས་ཀྱི་ཞུགས་ལ་ཕུལ་བས། རིང་བསྲེལ་གཅིག་ཏུ་གྱུར་བ་ལྷ་རྣམས་ཀྱིས་ཁྱེར་རོ་ཞེས་གྲགས་སོ།།
དེ་ལྟ་བུའི་འཕགས་པ་ཉེར་སྦས་འདི་ནི་སྟོན་པ་ཉིད་ཀྱིས་མཚན་མེད་པའི་སངས་རྒྱས་སུ་ལུང་བསྟན་པ་ལྟར། སྐུ་ལ་མཚན་དཔེ་མེད་པ་མ་གཏོགས་འགྲོ་ཕན་སངས་རྒྱས་ཉིད་དང་ཕྱོགས་མཚུངས་པའི་དོན་ཡིན་ལ། དེ་བཞིན་གཤེགས་པ་མྱ་ངན་ལས་འདས་པའི་འོག་ཏུ་འདི་ལས་འགྲོ་བའི་དོན་ཆེ་བ་མ་བྱུང་ངོ༌། །འདིས་དགྲ་བཅོམ་དྷཱི་ཏི་ཀ་ལ་བསྟན་པ་གཏད་དོ།།
གཏད་རབས་ལྔ་པ། འཕགས་པ་དྷིའ་ཏི་ཀ སྨྲས་པ། བདག་ནི་ཁྱིམ་གྱི་འདོད་པ་མེད་ཀྱིས། རབ་ཏུ་འབྱུང་དུ་སྩོལ་ཅིག ཕས་སྨྲས་པ་ཅི་སྟེ་ཁྱོད་གདོན་མི་ཟ་བར་རབ་ཏུ་འབྱུང་ན་ཡང་ཇི་སྲིད་ང་མ་ཤིའི་བར་དུ་རབ་ཏུ་མ་བྱུང་ཞིག འཁོར་བྲམ་ཟེ་འདི་རྣམས་ཀྱང་ཁྱོད་ཀྱིས་སྐྱོངས་ཤིག དེས་ཀྱང་ཕ་ལས་ཉན་ཏེ་ཁྱིམ་དུ་ཚངས་པར་སྤྱོད་པར་གནས་ནས་བྲམ་ཟེ་ལྔ་བརྒྱ་པོ་དེ་རྣམས་ལ་འཚེ་བ་མེད་པའི་རིག་པ་དག་སྟོན་པར་བྱེད་དོ།།
དུས་ནམ་ཞིག་ན་ཕ་འདས་པར་གྱུར་ཏེ། ཁྱིམ་གྱི་འབྱོར་པ་ཐམས་ཅད་དགེ་སྦྱོང་དང་བྲམ་ཟེ་ལ་བཏང་སྟེ་འཁོར་ལྔ་བརྒྱ་དང་བཅས་པ་ཀུན་ཏུ་རྒྱུའི་ཆས་སུ་ཞུགས་ཏེ། གྲོང་ཁྱེར་ཆེན་པོ་བཅུ་དྲུག་ཏུ་རྒྱུ་ཞིང༌། མུ་སྟེགས་ཅན་བྲམ་ཟེ་ཆེ་བ་ཆེ་བར་གྲགས་པ་རྣམས་ལ་ཚངས་པར་སྤྱོད་པའི་ལམ་དྲིས་ཀྱང་མགུ་བའི་ལན་མ་བྱུང་སྟེ། མཐར་བཅོམ་བརླག་ཏུ་འཕགས་པ་ཉེར་སྦས་མཇལ་ཅིངདེ་ལ་དྲིས་པས་དེར་ལྷག་པར་དད་པས་རབ་ཏུ་བྱུང་ཞིང་བསྙེན་པར་རྫོགས་ནས་ཉེར་སྦས་ཀྱིས་གདམས་པ་རྣམ་པ་བདུན་བསྟན་པས་ཞག་བདུན་གྱིས་བྲམ་ཟེ་ལྔ་བརྒྱས་དགྲ་བཅོམ་པ་ཐོབ་པར་གྱུར་ཏེ། འཕགས་པ་དྷིའ་ཏི་ཀ་ནི་རྣམ་པར་ཐར་པ་བརྒྱད་ལ་བསམ་གཏན་པར་བྱས་སོ།།
དེས་ཡུལ་དང་ཡུལ་གྱི་བྲམ་ཟེའི་གཙོ་བོ་མང་པོ་སངས་རྒྱས་ཀྱི་བསྟན་པ་ལ་མཆོག་ཏུ་དད་པ་ལ་བཀོད་དོ། །དེ་ནས་འཕགས་པ་དྷིའ་ཏི་ཀས་སངས་རྒྱས་ཀྱི་བསྟན་པ་རྒྱས་པར་མཛད་པའི་སྐབས་ཤིག ཤར་ཕྱོགས་ཀཱ་མ་རཱུ་པའི་ཡུུལ་དུ་བྲམ་ཟེ་སིངྷ་ཞེས་བྱ་བ་འཁོར་སྟོང་ཕྲག་དང་བཅས་ཉི་མ་ལ་མཆོད་པ་ཞིག་ཡོད་པ་དེས་ཉི་མ་མཆོད་པའི་དུས་ཤིག་ན། འཕགས་པ་དྷིའ་ཏི་ཀས་ཉི་མའི་དཀྱིལ་འཁོར་གྱི་དབུས་ནས་འོངས་པའི་རྫུ་འཕྲུལ་བསྟན་པས། བྲམ་ཟེའི་ཉི་མ་ཡིན་པར་བསམས་ཏེ་མཆོད་ཅིང་ཕྱག་འཚལ་བ་ལ་ཆོས་བསྟན་པས་དད་པའི་སྟོབས་ཤིན་ཏུ་ཆེ་བར་གྱུར་པའི་ཚེ༑ འཕགས་པས་རང་ཉིད་ཀྱི་རྣམ་པས་སླར་ཡང་ཆོས་བསྟན་པས། བྲམ་ཟེ་དེས་བདེན་པ་མཐོང་ཞིང༌། ཕྱོགས་བཞིའི་དགེ་འདུན་རྣམས་ལ་དུས་སྟོན་ཆེན་པོ་བྱས་པ་དང༌། གཙུག་ལག་ཁང་ཡང་བཞེངས་ཏེ་ཡུལ་དེར་སངས་རྒྱས་ཀྱི་བསྟན་པ་ལྷག་པར་དར་བར་མཛད། དེའི་ཚེ་ནུབ་ཕྱོགས་མ་ལ་ཝ་ན་བྲམ་ཟེ་དྲེགས་མེད་ཅེས་བྱ་བས་ཅོད་པན་མ་བཅིངས་པའི་རྒྱལ་སྲིད་ལ་གནས་ཤིང༌། ཉིན་རེར་ར་སྐྱེས་སྟོང་སྟོང་བསད་དེ་ཤ་ཁྲག་གི་སྦྱིན་སྲེག་བྱེད་པས་སྦྱིན་སྲེག་གི་ཐབ་ཀྱང་སྟོང་ཡོད་ཅིང་ཉིན་གཅིག་བ་ལང་དཀར་གསལ་ཁྲི་གཅིག་བསགས་ཤིང༌། བྲམ་ཟེ་རབ་ཏུ་མང་པོ་བོས་ཏེ་སྦྱིན་པའི་ཡོ་བྱད་རྒྱས་པར་བཤམས་ནས་སྦྱིན་སྲེག་བྱེད་པར་བརྩམས་པ་ན། འཕགས་པ་དྷིའ་ཏི་ཀ་མཆོད་སྦྱིན་གྱི་སར་འོངས་ཏེ། དེར་ཐབས་གང་གིས་ཀྱང་མེ་སྦར་མ་ནུས། བ་ལང་རྣམས་ཐབས་གང་གིས་ཀྱང་བསད་པར་མ་ནུས་ཤིང་རྨ་ཕྱུང་བར་མ་ནུས་པ་སོགས་ཀྱི་མཐུ་སྟོབས་ཀྱིས་བཏུལ་ཏེ་དད་པ་ལ་བཀོད། ཐབས་འཕགས་པས་བསྟན་པ་ལྟར་བྲམ་ཟེ་དེ་རྣམས་སྐྱབས་སུ་འགྲོ་བ་དང་བསླབ་པའི་གནས་ལྔ་ལ་བཀོད་ཅིང་སངས་རྒྱས་ཀྱི་བསྟན་པ་ཡོངས་སུ་བསྐྱངས་ཤིང་སེམས་ཅན་ལ་ཕན་པར་མཛད་ནས། འཕགས་པ་ནག་པོ་ལ་བསྟན་པ་གཏད་ནས་མྱ་ངན་འདས་སོ།།
གཏད་རབས་དྲུག་པ། འཕགས་པ་ནག་པོ། ༈ ཤར་ཕྱོགས་ཡུལ་ཨངྒ་ཞེས་བྱ་བར་ཁྱིམ་བདག་ཕྱུག་པོ་ལོངས་སྤྱོད་ཤིན་ཏུ་ཆེ་བའི་ཁྱིམ་ན་བུ་མེད་པ་ལས་ལྷ་ཆེན་པོ་ཁྱབ་འཇུག་ནག་པོའི་གཟུགས་ཅན་ལ་ཡང་ཡང་མཆོད་པ་བྱས་པ་ལས་ནམ་ཞིག་ན་ཁྱིའུ་ཞིག་བཙས་པ་མིང་ལ་ནག་པོར་བཏགས། དེ་ཆེར་སྐྱེས་པ་ན་རྒྱ་མཚོར་འཇུག་པར་འདོད་དེ་ཚོང་པ་ལྔ་བརྒྱ་དང་བཅས་གྲུ་གཟིངས་ལེགས་པར་བཅོས་ཏེ་རིན་ཆེན་གླིང་དུ་ཐེངས་དྲུག་ཕྱིན་པས་དཀའ་བ་མེད་པར་བདེ་བླག་ཏུ་སོན་པས་ཚོང་དཔོན་བསོད་ནམས་ལྡན་པའི་གྲགས་པས་ཕྱོགས་ཐམས་ཅད་ཁྱབ། བར་སྐབས་དེར་ཕ་མ་ཡང་འདས་ཤིང་འཕགས་པ་དྷིའ་ཏི་ཀ་ལ་དད་པ་ཐོབ་པའི་སྐབས་ཤིག་ན། བྱང་ཕྱོགས་ཐག་རིང་ནས་ཚོང་པ་མང་པོ་ལྷགས་ཏེ་རྒྱ་མཚོར་འགྲོ་བར་བསྐུལ་བས་འགྲོ་འདོད་མེད་ཀྱང་མཐར་མི་འགྲོ་ཐབས་མེད་ཀྱིས་ཕྱིན་པས་རྒྱ་མཚོར་སྲིན་མོས་བར་བགེགས་བྱ་བར་རྩོམས་པས་འཕགས་པ་དྷིའ་ཏི་ཀ་ལ་གསོལ་བ་བཏབ་པས་འཕགས་པ་རྫུ་འཕྲུལ་གྱི་ནམ་མཁའ་ལས་རྒྱ་མཚོར་བྱོན་ཏེ་སྲིན་མོ་བཏུལ་ཏེ་ཚོང་དཔོན་དང་བཅས་པ་བདེ་བླག་ངང་རང་གནས་སུ་འབྱོར་ཞིང༌། དེར་ཚོང་པ་དེ་ཐམས་ཅད་ཀྱི་ཡོ་བྱད་ཐམས་ཅད་ལོ་གསུམ་གྱི་བར་དུ་ཕྱོགས་བཞིའི་དགེ་འདུན་ལ་དུས་སྟོན་ཆེན་པོ་བྱས་ནས། མཐར་རབ་ཏུ་བྱུང་སྟེ་འཕགས་པ་དྷིའ་ཏི་ཀ་ལས་བསྙེན་པར་རྫོགས་ནས་མི་རིང་བར་ཐམས་ཅད་དགྲ་བཅོམ་པ་ཐོབ་བོ།།
དེ་ནས་ནམ་ཞིག་ལ་འཕགས་པ་དྷིའ་ཏི་ཀ་མྱ་ངན་ལས་འདས་པའི་ཚེ། ཚོང་དཔོན་གྱི་རིགས་ལས་རབ་ཏུ་བྱུང་བ་འཕགས་པ་ནག་པོ་ལ་བསྟན་པ་གཏད། འཕགས་པ་ནག་པོས་བསྟན་པ་བསྐྱངས་ཏེ་འཁོར་རྣམ་བཞི་ལ་གདམས་ངག་འབོགས་པ་དང༌། ཡུལ་མ་རུའི་ཆ་ཤས་པུསྐི་་ཎི་ཞེས་བྱ་བའི་གཙུག་ལག་ཁང་དུ་གནོད་སྦྱིན་སེར་སྐྱ་ཞེས་བྱ་བ་ཞིག་གིས་འཚོ་བ་སྦྱར་ནས་ཕྱོགས་བཞིའི་དགེ་འདུན་ཐམས་ཅད་བསྡུས་ཏེ། དེ་དག་ཕྱིར་བཅོས་ནས་དགེ་འདུན་ཐམས་ཅད་ཡོངས་སུ་འདུས་པའི་དབུས་སུ་བདག་མེད་པའི་ཆོས་ཡང་ཡང་བསྟན་ཏེ་དེར་ཟླ་བ་གསུམ་ཙམ་འདས་པ་ན། གནས་བརྟན་པས་བདག་ཏུ་ལྟ་བ་ལ་སྔར་བཀོད་པའི་དགེ་སློང་དེ་ཐམས་ཅད་རྒྱུད་ཡོངས་སུ་དག་སྟེ་བདེན་པ་མཐོང་བ་ཤ་སྟག་ཏུ་གྱུར། གནས་བརྟན་པ་ཉིད་ཀྱང་མཐར་ལྟ་བ་མ་ཉམས་པ་ལ་བཀོད།
ཡང་སིངྒ་ལར་རྒྱལ་པོ་ཁྲི་ལྡན་སེངྒེའི་མཛོད་ཅེས་བྱ་བ་ཞིག་ཡོད་པ་ལ། ཚོང་པ་ཞིག་གིས་སྟོན་པའི་སྐུ་གཟུགས་ཤིང་ལས་བྱས་པ་ཞིག་ཕུལ། དེ་ཅི་ཡིན་དྲིས་པའི་ཚེ། སྟོན་པ་ནས་འཕགས་པ་ནག་པོའི་བར་གྱི་ཆེ་བ་རྣམས་བརྗོད་པས། རྒྱལ་པོས་འཕགས་པ་ནག་པོ་མཇལ་ཞིང་དམ་པའི་ཆོས་ཉན་པར་འདོད་ནས་ཕོ་ཉ་མངགས་པ་ན། འཕགས་པ་འཁོར་ལྔ་བརྒྱ་དང་བཅས་རྫུ་འཕྲུལ་གྱིས་ནམ་མཁའ་ལ་གཤེགས། ཕོ་ཉ་བས་ཆོས་གོས་ཀྱི་གྲྭ་ལ་འཇུས་ཏེ་ཐམས་ཅད་སིངྒ་ལའི་གླིང་གི་ཡུལ་གྱི་མཐར་བབས། དེ་ནས་ཕོ་ཉ་བ་སྔོན་དུ་བཏང་ནས་འཕགས་པ་འཁོར་བཅས་བྱོན་པར་ཤེས་ནས་རྒྱལ་པོ་ལ་སོགས་པའི་སྐྱེ་བོའི་ཚོགས་རྣམས་ཀྱིས་བཀོད་པ་རྒྱ་ཆེན་པོས་ལེགས་པར་བསུས་པ་ན། འོད་ཟེར་ཁ་དོག་སྣ་ཚོགས་འཕྲོ་བ་དང༌། འབར་བ་ལ་ལ་སོགས་པའི་ཆོ་འཕྲུལ་དུ་མ་སྟོན་བཞིན་གྲོང་ཁྱེར་དུ་གཤེགས། སིངྒ་ལའི་གླིང་དེར་སྔོན་སྟོན་པས་ཞབས་ཀྱིས་བཅགས་ཀྱང༌། སྟོན་པ་མྱ་ངན་ལས་འདས་པའི་འོག་ཏུ་བསྟན་པ་ཆེས་ཆེར་ཉམས་པ་འཕགས་པ་ནག་པོས་སླར་ཡང་ཤིན་ཏུ་དར་བར་མཛད་དོ། །དེ་ཉིད་ཀྱིས་མཐར་རྒྱལ་པོའི་རིགས་ལས་རབ་ཏུ་བྱུང་བ་འཕགས་པ་ལེགས་མཐོང་ལ་བསྟན་པ་གཏད་དེ། བྱང་ཕྱོགས་གྱི་ཡུལ་ཀུ་ཤ་པ་ན་ཞེས་བྱ་བར་མཐའ་མའི་མཛད་པ་གདུལ་བྱ་རྟག་འཛིན་ཅན་རྣམས་ཆོས་ལ་སྐུལ་ཕྱིར་མྱ་ངན་ལས་འདས་སོ།།
གཏད་རབས་བདུན་པ། འཕགས་པ་ལེགས་མཐོང༌། ༈ འཕགས་པ་ལེགས་མཐོང་ནི་ནུབ་ཕྱོགས་ཡུལ་བྷ་རུ་ཀ་ཚཙར་སྐྱ་སེང་གི་རིགས་ལས་བྱུང་བའི་རྒྱལ་རིགས་མཐོང་བ་ཞེས་བྱ་བ་འབྱོར་པ་ཕུན་སུམ་ཚོགས་པ་ཞིག་ཡོད་དེ། དེའི་བུ་ལ་ལེགས་མཐོང་དུ་བཏགས་སོ། །དེ་ཆེར་སྐྱེས་ནས་སྐྱེད་མོས་ཚལ་ལྔ་བཅུ་དང༌། བུད་མེད་མཆོག་ལྔ་བཅུ། དེ་རེ་རེ་ལ་གཡོག་མོ་ལྔ་བཅུ། དེ་རེ་རེ་ལ་སིལ་སྙན་མ་ལྔ་ལྔ། ཉིན་རེ་ལ་གསེར་པ་ཎ་ལྔ་སྟོང་གི་མེ་ཏོག་ལ་ལོངས་སྤྱོད་པར་བྱེད་ན་ལོངས་སྤྱོད་གཞན་གྱི་ཁྱད་པར་ནི་སྨོས་མ་དགོས་ཏེ་ལྷ་དང་མཐུན་པའི་ལོངས་སྤྱོད་ཅན་ནོ།།
དུས་ནམ་ཞིག་དགྲ་བཅོམ་པ་སུ་ཀ་ཡ་ན་ཞེས་བྱ་བ་འཁོར་མང་པོ་དང་བཅས་ཏེ་གྲོང་ཁྱེར་དུ་བྱོན་པའི་སྐབས་མཇལ་བས་ལྷག་པར་དད་དེ། ཞབས་ལ་ཕྱག་བྱས་ནས་ཕྱོགས་གཅིག་ཏུ་འདུག་གོ །དེར་དགྲ་བཅོམ་པས་ཆོས་བསྟན་པ་ན་སྟན་དེ་ལ་འཁོད་བཞིན་དུ་དགྲ་བཅོམ་པ་ཐོབ་བོ། །རབ་ཏུ་བྱུང་བར་ཞུས་པས་དགྲ་བཅོམ་པ་ཁྱིམ་ན་གནས་པ་ནི་གནས་མ་ཡིན་ཞིང་སྐབས་མ་ཡིན་མོད། འོན་ཀྱང་ཕ་ལ་རིག་པར་གྱིས་ཤིག དེས་ཀྱང་ཕ་ལ་རབ་ཏུ་བྱུང་བར་ཞུས་པས། ཕ་རབ་ཏུ་ཁྲོས་ནས་ལྕགས་སྒྲོག་གིས་འཆིང་བར་བརྩམས་པ་ན་སྐད་ཅིག་དེ་ཉིད་ལ་ནམ་མཁའ་ལ་འཕགས་ཤིང༌། འོད་ཟེར་སྤྲོ་བ་ལ་སོགས་པའི་ཆོ་འཕྲུལ་བསྟན་པས་ཤིན་ཏུ་དད་པར་གྱུར་ཏེ། བུ་ཁྱོད་ཀྱིས་ཡོན་ཏན་གྱི་ཁྱད་པར་འདི་ལྟ་བུ་ཐོབ་པས་ད་ནི་རབ་ཏུ་བྱུང་ལ་བདག་ལ་ཡང་བརྩེ་བར་གྱིས་ཤིག དེར་རབ་ཏུ་བྱུང་ཞིང་ཕ་ལ་ཆོས་བསྟན་པས་དེས་ཀྱང་བདེན་པ་མཐོང་ངོ༌། །དེ་ནས་འཕགས་པ་ནག་པོ་སློབ་དཔོན་དུ་བསྟེན་ཏེ། ལྷན་ཅིག་གནས་པའི་ཚུལ་གྱིས་ཡུན་རིང་དུ་གནས་པ་ལས་འཕགས་པ་ནག་པོ་མྱ་ངན་ལས་འདས་ནས། འཁོར་རྣམ་བཞི་ལེགས་མཐོང་ཆེན་པོས་འདུལ་བར་མཛད་དོ།།
དེ་ནས་འཕགས་པ་ལེགས་མཐོང་གིས་བསྟན་པ་བསྐྱངས་པའི་ཚེ་ནུབ་ཕྱོགས་སིན་དྷུའི་གནས་ན་གནོད་སྦྱིན་མོ་ཧིངྒཱ་ལཱ་ཙི་ཞེས་པ་ཞིག་ཡོད། དེ་འདུལ་བའི་ཕྱིར་སིན་དྷུའི་གྲོང་དུ་བསོད་སྙོམས་ལ་ཕེབས་ཏེ། ལྷུང་གཟེད་བཀྲུས་པའི་ཁུ་བ་དེའི་གནས་སུ་ཕོ་བས་མོ་ཁྲོས་ཏེ། རྡོ་དང་མཚོན་ཆའི་ཆར་ཕབ་པ་ན་ལེགས་མཐོང་ཆེན་པོ་བྱམས་པའི་ཏིང་ངེ་འཛིན་ལ་སྙོམས་པ་བཞུགས་པས། མཚོན་ཆ་ཐམས་ཅད་མེ་ཏོག་གི་ཆར་དུ་གྱུར། དེ་ནས་འཕགས་པས་ཕྱོགས་ཐམས་ཅད་མེས་ཁྱབ་པར་སྤྲུལ་པས་གནོད་སྦྱིན་མོ་དེ་ཤིན་ཏུ་འཇིགས་ཏེ་འཕགས་པ་ལ་སྐྱབས་སུ་སོང་བ་ན་ཆོས་བསྟན་ཏེ་བསླབ་པའི་གནས་ལ་བཀོད། བསྟན་པ་ལ་མི་དད་པའི་ཀླུ་དང་གནོད་སྦྱིན་ལྔ་བརྒྱ་ཙམ་བཏུལ་ལོ།།
གཞན་ཡང་ཡུལ་ལྷོ་ཕྱོགས་ཀྱི་ཡུལ་གྲུ་ཀུན་ཏུ་གཙུག་ལག་ཁང་དང༌། དགེ་འདུན་གྱིས་ཁྱབ་པར་མཛད། གླིང་ཕྲན་མང་པོར་ཡང་བྱོན་ཏེ་སྐྱེ་བོ་རབ་ཏུ་མང་པོ་སངས་རྒྱས་ཀྱི་བསྟན་པ་ལ་བཀོད་པར་མཛད་དོ། །རྒྱ་ཡུལ་ཆེན་མོ་སོགས་སུ་ཡང་ཆོས་ཅུང་ཟད་དར་བར་མཛད་ནས་སེམས་ཅན་དཔག་ཏུ་མེད་པ་བདེ་བ་ལ་བཀོད་མཐར་ཕུང་པོ་ལྷག་མ་མེད་པའི་དབྱིངས་སུ་མྱ་ངན་ལས་འདས་སོ།།
དེ་ཡང་ཇི་སྐད་དུ། འོད་སྲུང་ཀུན་དགའ་བོ་དང་ཤ་ནའི་གོས། །ཉེར་སྦས་དྷིའ་ཏི་ཀ་དང་ནག་པོ་དང༌། །ལེགས་མཐོང་ལ་སོགས་སྟོན་པའི་གཏད་རབས་བདུན། །ཞེས་པ་ལྟར་ཉན་ཐོས་ཆེན་པོ་འོད་སྲུངས་དང༌། ཀུན་དགའ་བོ། ཤ་ནའི་གོས་ཅན། ཉེར་སྦས། དྷིའ་ཏི་ཀ ནག་པོ། ལེགས་མཐོང་བཅས་སྟོན་པའི་གཏད་རབས་བདུན་གྱི་མཛད་རྣམས་མདོར་བསྡུས་ངོ་སྤྲོད་ཟིན་ཏོ།།
ཐོསྃ་པས་བཀའ་བསྟན་གཞུང་བརྒྱའི་གནས་ལ་མཁསྃ། །
བསམྃ་པས་སྒོ་གསུམ་ཁྲིམས་ལས་འདའ་མེད་བཙུནྃ། །
སྒོམྃ་པས་གཞན་ཕན་ལྷག་བསམ་དག་པས་བཟངྃ༌། །
འཕགས་ཡུལ་སྐྱེས་ཆེན་དམ་པའི་བཀའ་དྲིན་དྲན། །
ཅེས་བར་སྐབས་ཀྱི་ཚིགས་བཅད་དོ།།


text:
ཞང་བོད་སྙན་ངག་གི་བྱུང་རབས་ཇི་ལྟར་ཡིན།
རྩོམ་བྲིས་པ། མཁས་དབང་དབྲ་ཁྱུང་དགེ་བཤེས་སྐལ་བཟང་ནོར་བུ་རིན་པོ་ཆེ། དྲི་བ་གཏོང་མཁན། ཤར་སྐྱེས་གངས་བུ།
དྲི་བ། བོན་ལུགས་སུ་གཞན་སྡེ་དང་མི་འདྲ་བའི་ཞང་བོད་སྙན་ངག་གི་བྱུང་རབས་དེ་འདྲ་འཆད་རྒྱུ་ཡོད་དམ། སྙན་ངག་མེ་ལོང་མའི་གོང་དུ་བོད་ལ་སྙན་ངག་གི་འགྲོས་ཇི་ལྟར་ཡིན་ནམ།
ལན། དཔྱོད་ལྡན་ཤར་སྐྱེས་གངས་བུ་ལགས། སྐུ་ཉིད་ཀྱི་བཀའ་འདྲི་དེ་དག་གི་ཆེད་མཁས་དབང་དབྲ་ཁྱུང་ཚང་གི་ལྗགས་རྩོམ་ཞིག་འདིར་ཕུལ་ཡོད་པས་དེར་གཟིགས་རོགས་ཞུ།
སྤྱིར་རང་ཅག་ཁ་བ་གངས་ཀྱི་ར་བས་ཡོངས་སུ་བསྐོར་བའི་ཞང་བོད་ཀྱི་ཁྱོན་འདིར། ལོ་རབས་ལོ་ཡི་ཕྲེང་བ་མི་ལོ་བརྒྱད་སྟོང་ལྷག་གིས་ཡར་སྔོན་ནས་ད་ལྟའི་དུས་རབས་གསར་པ་འདི་ཡི་དབར་ལྟོས་བཅས་འཇིག་རྟེན་གྱི་རང་བཞིན་ལ། འཕོ་འགྱུར་རྒྱ་མཚོའི་ངོགས་ལྟ་བུའི་ནང་། རང་རེའི་ཞང་བོད་ཀྱི་ཤེས་རིག་ལོ་རྒྱུས་ཁག་དང་ཕན་ཚུན་འབྲེལ་བའི་རྩོམ་རིག་འདི་དག་སྤྱི་ཚོགས་ཀྱི་ལས་དབང་ལ་འགྲོགས་ཏེ།རྐྱེན་དབང་སྣ་ཚོགས་དང་འཕྲད་ཅིང་། གོད་ཆག་དུ་མ་ཞིག་བྱུང་ཟིན་ནའང་། ད་དུང་རིན་ཐང་གཞལ་བར་དཀའ་བའི་རིན་ཆེན་གྱི་སྲོག་དབང་དང་མ་བྲལ་བར།དེང་སྐལ་བཟང་རྟེན་གྱི་ཡོ་ལང་འདིར་འཛམ་གླིང་ཡུལ་གྲུ་ཀུན་གྱི་སྐྱེ་བོའི་ཡིད་དབང་འཕྲོག་པའི་འཇོ་སྒེག་གི་ལང་ཚོ་ཁྱེད་ལ་ལྡན་པ་མ་ཟད།ད་དུང་ཁྱེད་ལ་བརྟེན་ནས་ན་གཞོན་རྩོམ་པ་པོ་ཇི་སྙེད་ཅིག་ཆར་ཤུལ་གྱི་མྱུ་གུ་ཇི་བཞིན་གཅིག་རྗེས་གཉིས་མཐུད་ཀྱིས་འཚར་ལོངས་འབྱུང་བཞིན་པ་འདི་ནི་ཆེས་ཡ་མཚན་གྱི་གནས་སུ་གྱུར།གནས་ཚུལ་དེ་ལྟ་བུའི་འོག་རང་ཅག་བོད་མི་ཡོངས་དང་ཁྱད་པར་དུ་ལང་ཚོ་གསར་དུ་འབུས་བཞིན་པའི་བློ་གསལ་རྣམས་ཀྱིས་མི་རིགས་རང་ཉིད་ཀྱི་རྩ་བའི་ཤེས་རིག་དང་ལོ་རྒྱུས། སྐད་ཡིག་བཅས་ཀྱི་ཐད་མགོ་བོ་མ་རྨོངས་པར་རིས་སུ་མ་ཆད་པའི་མཁས་དབང་རྣམས་ལ་བཅའ་འདྲི་དང་། དེ་བྱིངས་ཁུངས་ཐུབ་ཀྱི་ལོ་རྒྱུས་ཡིག་རྙིང་དག་ལ་གཟིགས་རྟོགས་ལེགས་པར་གནང་སྟེ།སྔར་ཤུལ་མེས་པོས་རྗེས་སུ་བཞག་པའི་ནོར་བུ་དེ་དག་ལ་ལོངས་སུ་སྤྱོད་ཐུབ་པ་ཡིན་ན། དངོས་འབྲེལ་མིང་དོན་མཚུངས་པའི་ཁ་བའི་མགུལ་གྱི་གངས་ཕྲུག་ཞིག་ཀྱང་ལོས་ཡིན །དེས་ན་སྤྱིར་ཤེས་བྱའི་རྣམ་གྲངས་དུ་མ་ཞིག་ཡོད་ནའང་འདིར་རང་རེའི་ཞང་བོད་ཀྱི་ཁུལ་དུ་གྲགས་པའི་བཅུ་ཕྲག་རིག་པའི་གནས་ཞེས་བཀའ་ལུང་དུ་མའི་དགོངས་དོན་གཅིག་མཚུངས་སུ་གསལ་ཞིང་། ཁྱད་པར་དུ་ཀུན་འབུམ་རྩ་བའི་རྒྱུད་ལས། བཟོ་དང་སྒྲ་དང་གསོ་བ་དང་། ཕྱི་ནང་རིག་དང་རྣམ་པ་ལྔ། ཞེས་དང་། ཡང་དེ་ཉིད་ལས།དབྱེ་གཞི་སྒྲ་ཡི་ཡན་ལག་རིག་གནས་ལྔ་ཞེས། ལུང་འདིས་བསྟན་བྱར་གྱུར་པའི་རིག་པའི་གནས་བཅུ་པོ་ནི།
བཟོ་རིག་པའི་གནས་དང་། སྒྲ་ཚད་རིག་པའི་གནས། གསོ་བ་རིག་པའི་གནས། ཕྱི་རིག་པའི་གནས། ནང་དོན་རིག་པའི་གནས་བཅས་ལྔ་ནི་གནས་ཆེ་བ་ལྔ་དང་། སྙན་ངག་གི་རིག་པ་དང་། མངོན་བརྗོད་ཀྱི་རིག་པ། ཟློས་གར་གྱི་རིག་པ། སྐར་རྩིས་ཀྱི་རིག་པ། སྡེབ་སྦྱོར་གྱི་རིག་པ་དང་ལྔ་ནི། གནས་ཆུང་བ་ལྔ་བཅས་པ་འདི་ལ་བཅུ་ཕྲག་རིག་པའི་གནས་ཞེས་ཞང་བོད་ཀྱི་ཁུལ་དུ་སྔ་ནས་ད་བར་རང་རེ་ཡི་ཕྱིའི་ལྕགས་རི་ནང་གི་ནོར་བུ་ལྟ་བུར་གནས་པའི་རང་བཞིན་དུ་ལགས་ནའང་། སྐབས་བབས་ལོ་རྒྱུས་ཀྱི་འཕོ་འགྱུར་དང་། ཆོས་ལུགས་ཀྱི་ཞེན་འགོག་སོགས་རྐྱེན་དབང་སྣ་ཚོགས་ཀྱི་ལས་དབང་གིས་མཐའ་གཅིག་ཏུ་ལོ་རྒྱུས་དང་འབྱུང་ཁུངས་སོགས་གང་ཐད་ནས་རྣལ་མ་ཞིག་ཏུ་ཁ་འཆེམས་པ་ལ་ད་དུང་ཤུལ་ཐག་རིང་དུ་གནས་ཀྱང་།
དཔེར་ན། དཔྱིད་ཐལ་རླུང་འཚུབ་མར་མ་བྱུང་ན། སྟོན་སྣུམ་བག་ཆིལ་ལེ་ཡོང་དོན་མེད། ཅེས་པ་བཞིན་མཐའ་དོན་དུས་རབས་གསར་པ་འདི་ཡི་སྒང་དུ། རིས་མེད་ཀྱི་མཁས་དབང་མང་པོས་དཔྱད་བསྡུར་གནང་བཞིན་པ་དང་།ཕྱོགས་གཞན་ཞིག་ནས་བོད་རིགས་ཤེས་ཡོན་ཅན་གཞོན་སྐྱེས་དུ་མ་ཞིག་འཚར་ལོངས་བྱུང་བའི་ལག་རྗེས་ལ་བརྟེན་ནས།རང་རེའི་བོད་ཀྱི་ཤེས་རིག་དང་ལོ་རྒྱུས་འདི་རྣམས་ཁུངས་ལྡན་དང་ཚད་ཕེར་གྱི་རྒྱུ་མཚན་ལྡན་པའི་རིག་གཞུང་ཞིག་ཏུ་ངེས་པ་རྙེད་པའི་རེ་བ་སྙིང་ལ་བཅངས་ནས་སྐབས་དོན་ལ་འཇུག་སྟེ། དེ་ཡང་མཁས་པའི་བྱ་བ་རླབས་པོ་ཆེ་རྣམ་པ་གསུམ་གྱི་ནང་ཚན་སྙན་ངག་གི་རིག་པའམ་རྩོམ་གྱི་རིག་པ་འདི་ཉིད་ཡིན་ཏེ། མདོ་དྲི་མེད་ལས།འཆད་པ་བོན་གྱི་འཁོར་ལོ། རྩོད་པ་བོན་གྱི་འཁོར་ལོ། རྩོམ་པ་བོན་གྱི་འཁོར་ལོ། ཞེས་ཕྱི་མ་རྩོམ་པ་བོན་གྱི་འཁོར་ལོ་འདི་དག་ཏུ་ངེས་ཤིང་། འདི་ནི་ལོ་རྒྱུས་ཀྱི་ཕུགས་ཐག་རིང་ལ། རིན་ཐང་ཆེ་བའི་རིན་ཆེན་གྱི་གཏེར་རྫས་ལྟ་བུར་མཚོན་ནུས་པ་མ་ཟད། འདི་ལ་བརྟེན་ནས་བོད་མི་རིགས་རང་ཉིད་ཀྱི་རིག་གཞུང་ཐད། ཆེས་གཟི་བརྗིད་ལྡན་པའི་རྣམ་པ་དུ་མ་ཞིག་གོ་རྟོགས་བྱུང་བའི་དགེ་མཚན་ལྡན་ཡོད་ལ། རང་ཅག་བོད་ཀྱི་ཤེས་རིག་དང་ལོ་རྒྱུས་འདི་དག ད་ལྟའི་དུས་རབས་གསར་པ་འདིའི་སྒང་དུ་ངོམ་རིན་ཆོག་པ་ནི། སྤྱིར་སྟོན་པའི་བཀའ་དྲི་མ་མེད་པ་ལ་གཞིར་བཅས། སྔོན་བྱོན་མི་རྗེ་མཁས་གྲུབ་སྐྱེས་ཆེན་དམ་པ་རྣམས་ཀྱིས་ཤུལ་དུ་བཞག་པའི་ལྗགས་རྩོམ་ཁོ་ན་ལ་བརྟེན་ཏེ་བྱུང་བ་ཞིག་ལས། དེ་མིན་རང་ཚུགས་ཕེར་བའི་ལོ་རྒྱུས་ཞིག་ལྟ་ཞོག་བོད་ཀྱི་ཐུན་མིན་ཡུལ་གོམས་དང་། ཤེས་རིག་རྣམས་ཀྱང་ལྷ་སྒྲུང་ལྟ་བུར་འགྱུར་རྒྱུ་ཉག་ཅིག་ལས་མེད་པར་སྙམ།གནས་ཚུལ་འདི་ལྟ་བུ་ལ་བསམ་གཞིགས་ལེགས་པར་བཏང་ཚེ། གཞི་ནས་བོད་ཀྱི་རྩོམ་རིག་གི་སྒྱུ་རྩལ་འདི་དག་ཧ་ཅང་གལ་མགོན་ཆེན་པོ་དང་། དེ་བས་ཤེས་རིག་དང་ལོ་རྒྱུས་རྣམས་ཀྱང་རྒྱུ་མཚན་དང་ལྡན་པ་མ་ཟད། སྔ་རབས་ནས་ཕྱི་རབས་ཕྱི་རབས་ནས་དེང་རབས་བར་བརྒྱུད་པའི་ཟམ་མ་ཆད་པར་གནས་བཞིན་པ་དངོས་དོན་ར་འཕྲོད་བྱུང་བ་ཡིན་ན། དེ་ནས་རྩོམ་རིག་གི་རིན་ཐང་ཕལ་ཆེར་གཞལ་རྒྱུའི་སྟ་གོན་ལ་ཉེ་བར་སྙམ་། དེ་ལྟ་བུའི་བོད་ཀྱི་སྙན་ངག་གི་རྩོམ་རིག་འདི་ཉིད་དུས་ནམ་ཞིག་ནས་བོད་གངས་ཅན་པའི་ལོ་རྒྱུས་དང་འབྲེལ་བའི་ལོ་ཚིགས་ཐད་ཕྱོགས་མཐུན་གྱི་ཁ་འཆམ་པའི་ལོ་ཚིགས་ཞིག་ད་བར་བྱུང་མེད་པ་མ་ཟད། ལོ་རྒྱུས་སྨྲ་བ་མང་དག་ཞིག་གིས་དུས་རབས་བདུན་པའི་ཡར་སྔོན་དུ་བོད་རང་ལ་རྩོམ་རིག་གི་སྒྱུ་རྩལ་མེད་པར་འདོད་ཅིང་།དམ་ཆོས་རྒྱ་གར་ནས་བོད་ལ་དར་བ་དང་ཆབས་ཅིག་བོད་ལ་རྩོམ་རིག་དང་ཤེས་རིག་དར་ཁྱབ་ཏུ་བྱུང་བར་འདོད་མོད། རང་རེའི་བོད་ཀྱི་སྙན་ངག་རིག་པ་འདི་ནི། མི་ལོ་བརྒྱད་སྟོང་གོང་དུ་ཡོད་པ་བོན་གྱི་བཀའ་དང་། བཀའ་རྟེན་ཁག་ལས་འདི་ལྟར་སྣང་སྟེ།སྟོན་པ་གཤེན་རབ་མི་བོ་བོད་གངས་ཅན་གྱི་ལྗོངས་སུ་ཕེབས་ཏེ། བོད་ཀྱི་བོན་པོ་རྣམས་ལ་རྒྱུ་ཡི་བོན་མོ་ཡི་སྐོར། གཏོ་ཐབས་ཀྱི་སྐོར། སྨན་དཔྱད་ཀྱི་སྐོར་བཅས་བ སྟན་པ་བཞག་པ་དངོས་སུ་གསལ་བས། དེ་རྣམས་ཀྱི་གཞུང་ལུགས་སོགས་དངོས་སུ་བསྟན་ཅིང་།དེ་དག་ལ་སྤྱོད་པའི་བོད་ཀྱི་བོན་པོ་རྣམས་ཀྱིས་ཀྱང་། དགོས་བབ་དང་བསྟུན་ཏེ་བཀའ་བརྟེན་སྣ་ཚོགས་བརྩམས་མེད་པ་སུས་ཀྱང་སྨྲ་མི་དཔོག་ཅིང་། ཐ་ན་བོད་རྗེ་ཐོག་མ་གཉའ་ཁྲི་བཙན་པོའི་དུས་སུ་བོན་ཤེས་པ་ཅན་བཅུ་གཉིས་༼མགོན་ཤེས་ལྷ་ཡི་བོན།གཡང་ཤེས་ཕྱྭ་ཡི་བོན། འགྲོ་ཤེས་གླུད་ཀྱི་བོན། འདུར་ཤེས་ཤད་ཀྱི་བོན། གཙང་ཤེས་སེལ་གྱི་བོན། སྒྲོལ་ཤེས་ལྟ་བའི་བོན། ཕན་ཤེས་སྨན་དཔྱད་ཀྱི་བོན།སྐོས་ཤེས་རྩིས་ཀྱི་བོན། སྨྲང་ཤེས་གཏོ་ཡི་བོན། ལྡིང་ཤེས་ཤ་བའི་བོན། འཕུར་ཤེས་ཇུ་ཐིག་གི་བོན། སྒྲོལ་ཤེས་འཕྲུལ་གྱི་བོན།༽ཀྱིས་བསྟན་པ་སྤེལ་ཞིང་། རྒྱལ་པོའི་སྐུ་འཚོ་མཛད་པ་རིས་མེད་ཀྱི་བསྟན་འབྱུང་ཁག་ལས་གསལ་བ་དེ་དག་སོ་སོའི་བོན་སྡེའི་ལས་ཆོག་དང་ལག་ལེན་བཅས་ཡོད་པར་ངེས་ཤིང་། ཁྱད་པར་དུ་རྒྱལ་རབས་སོ་བཞིའི་རིང་ཆབ་སྲིད་སྒྲུང་དང་། ལྡེའུ། བོན་གསུམ་གྱིས་སྐྱོངས་ཞེས་པའི་སྒྲུང་ལྡེའུ་བོན་གསུམ་གྱིས་རྒྱལ་པོའི་ལུགས་གཉིས་ཀྱི་རྣམ་བཞག་སྟོན་ནུས་པའི་ཁྱད་བོན་ལྡན་ཡོད་པ། མཁས་དབང་༼ནམ་མཁའི་ནོར་བུས༽་བརྩམས་པའི་སྒྲུང་ལྡེའུ་བོན་གསུམ་གྱི་གཏམ་ཨེ་མ་ཧོ་ཞེས་པའི་ནང་རྒྱས་པར་གསུངས་འདུག དེ་དག་སྙན་ངག་གི་ཁྱད་བོན་དང་ལྡན་པ་གང་གིས་སྒྲུབ་ཅེ་ན། རང་ཅག་ཁ་བའི་ལྗོངས་སུ་བྱོན་པའི་མཁས་གྲུབ་གཉིས་ལྡན་གྱི་སྐྱེས་ཆེན་དམ་པ་ཡོངས་འཛིན་༼ཚུལ་ཁྲིམས་རྒྱལ་མཚན་༽གྱིས། “རང་རེའི་བཀའ་ལུང་ཕལ་མོ་ཆེ། སྙན་པའི་ངག་དང་མི་ལྡན་མེད། ” ཅེས་ཞལ་གྱིས་བཞེད་ཡོད་པས། དེ་དག་ལ་སྙན་ངག་གི་ཁྱད་བོན་ལྡན་ཆོག་ལ། གཞན་ཡང་མཁས་དབང་༼ཚེ་ཏན་ཞབས་དྲུང༽་གིས་ཀྱང་། སྙན་ངག་ཅེས་པ་འདི་དཔྱད་ལྷུག་སྤེལ་མའི་རྩོམ་ཙམ་ཁོ་ནར་གོ་བར་བྱས་ན་ཁྱབ་ཆུང་སྟེ། མཁས་པའི་གྲལ་དུ། འབེལ་གཏམ་དང་། གཞུང་འཆད་པ། ཐ་ན་ཕན་ཚུན་གླེང་མོལ་བྱེད་པ་སོགས་ཀྱི་ཚིག་སྦྱོར་སྤེལ་བའི་ཚེ། རང་ཚིག་སྔ་ཕྱི་འབྲེལ་ཞིང་། ཚིག་དོན་གང་གིས་ཆ་ནས་སྐྱོན་མེད་པ།བློ་དང་ལྡན་པ་སུས་ཀྱང་གོ་སླ་བ། དེ་དག་ནི་སྙན་ངག་ཡིན་པར་སྙན་ངག་གི་རྣམ་བཤད་ཐོག་ཏུ་བཀོད་ཡོད། ༼བོད་མཁས་པས།༽ དནྜིའི་དགོངས་རྒྱན་དུ་སྙན་ངག་ཅེས་པ་”རྣ་བར་སྙན་ཞིང་ཡིད་འོང་འཕྲོག་པའི་ཚིག་སྦྱོར་”ཞིག་ལ་འདོད་པ་ཡིན་ཞིང་།༼འཇུ་མི་ཕམ་༽གྱིས་དབྱངས་ཅན་དགྱེས་པའི་རོལ་དབྱངས་ལས། “སྙན་ངག་ནི་ངག་གི་རྒྱུན་གང་ཞིག་སྒྲ་དང་དོན་གྱི་རྣམ་པ་བརྗོད་ཚུལ་མཛེས་ཤིང་ཡིད་དུ་འོང་བའི་ཡོན་ཏན་གྱི་ཁྱད་པར་ལྡན་པ་ལ། “སྙན་ངག་ཅེས་ཞལ་བཞེས་གནང་ཡོད་ལ། ༼བསེ་ཚང་བློ་བཟང་དཔལ་ལྡན་༽གྱིས་ཚངས་སྲས་བཞད་པའི་སྒྲ་དབྱངས་ལས། “སྤྱིར་སྙན་ངག་ཅེས་པ་ནི། རྣ་བར་སྙན་ཞིང་ཡིད་དབང་འཕྲོག་པའི་རྗོད་བྱེད་ཀྱི་ཚིག་སྦྱོར་ཞིག་ལ་སྙན་ངག་ཅེས་བརྗོད་པ་ཡིན།” ཞེས་དང་། ༼རྡོ་རྗེ་རྒྱལ་པོའི་༽སྙན་ངག་རྣམ་བཤད་གསལ་སྒྲོན་ལས། “བརྗོད་བྱའི་དོན་ཆེ་ཕྲ་གང་ཞིག་ཡིན་རུང་རྗོད་བྱེད་ཀྱི་ངག་གི་སྦྱོར་བ་ཐ་མལ་ལས་ཁྱད་དུ་འཕགས་པ་ཡིན་ན། སྙན་ངག་ཡིན་པས་ཁྱབ།” ཅེས་ཞལ་བཞེས་གཙང་མར་གནང་ཡོད། ད་དུང་འདིར་ཁུངས་ལྡན་གྱི་བཀའ་ལུང་ཁག་ནས།ཚིག་སྦྱོར་རེ་འགའ་ཟུར་ཕྱུང་སྟེ། དཔེར་མཚོན་ཙམ་ཞིག་བཀོད་ན། མི་ལོ་བརྒྱད་སྟོང་གི་ཡར་སྔོན་ནས་སྟོན་པ་གཤེན་རབ་མི་བོས།རྒྱ་རྗེ་ཀོང་ཙེ་འཕྲུལ་གྱི་རྒྱལ་པོའི་གསས་ཁང་དཀར་ནག་བཀྲ་གསལ་ལ་མངའ་དབུལ་ཞལ་གསོ་གནང་ཞིང་།བསྟན་པ་རྣམ་པ་གསུམ་རྗེས་སུ་བཞག་པའི་སྐབས་སུ་གསུངས་པ། ༼མདོ་གཡུང་དྲུང་ཀློང་རྒྱས་༽ལས། “བོན་སྐུ་ནམ་མཁའ་བཞིན་དུ་ཡེ་དག་མཁའ་མཉམ་ཏེ། རྫོགས་སྐུ་ཉི་ཟླ་བཞིན་དུ་གསལ་ལ་རང་བཞིན་མེད། སྤྲུལ་སྐུ་གཞའ་ཚོན་བཞིན་དུ་སོ་སོར་བཀྲ་ལ་གསལ།” འགྲོ་བ་སེམས་ཅན་དྲང་ཕྱིར་གཅིག་གིས་གཅིག་བསྟན་ནས། ཞེས་དང་། སྙན་ངག་གི་རྣམ་བཤད ་ཅེས་པའི་ནང་། ༼འཇུ་སྐལ་བཟང་༽གིས། “རྒྱ་ཡི་གནའ་དུས་ཀྱི་སྐྱེས་མཆོག་ཆེན་པོ་ཀོང་ཙེ་འཕྲུལ་གྱི་རྒྱལ་པོས་ཀྱང་། སྙན་ངག་མེད་ན་གཏམ་དུ་བྱ་བ་མེད།” ཅེས་བརྗོད་ཡོད་པར་བཀོད་འདུག་པ་འདི་དག་ནི། དངོས་དོན་ལ་འབབ་པའི་གདམ་པ་ཞིག་ཏུ་སྣང་བས། འདི་ཡི་ཁུངས་ལ་དཔྱད་དགོས་པ་ནི་དེ་བས་ཀྱང་གལ་ཆེན་དུ་མཐོང་།༼མཛད་མདོ་དྲི་མེད་གཟི་བརྗིད་༽བོན་འཁོར་བསྟན་པའི་མདོ་ནང་དུ། “བསླབ་པ་བོན་གྱི་རྒྱ་མཚོ་ལས། རྩོད་པས་དུག་ལ་རྩི་འབྱེད་བཞིན། དེ་ཉིད་ངེས་པར་མཐར་ཕྱིན་པ། དོན་ལ་ཉོག་པ་མེད་པའི་ཆུ།ཞེས་དང་། “ཡང་དེ་ཉིད་ལས། “དེ་ལ་བྱང་ཆུབ་སེམས་ལྡན་གྱིས།འགྲོ་བའི་ཚ་གདུང་བསལ་བའི་ཕྱིར། རྩོམ་པ་ཤེས་རབ་ལྕོག་གིས་བཅུས། གང་ལ་གང་འདུལ་ཆུ་རྒྱུན་སྦྲིངས། “ཞེས་པ་འདི་དག་ནི་ཉིང་བཅུད་དང་ལྡན་པའི་བོད་ཀྱི་ཐུན་མིན་གྱི་སྙན་ངག་ཅིག་ཅི་སྟེ་མིན། ཡང་༼མདོ་དྲི་མེད་གཟི་བརྗིད་༽རྒྱལ་བུ་བཀའ་ཁྲིམས་བསྩལ་བའི་མདོ་ལས། “མི་རྒྱུད་ཁྲེབ་ལ་བསྐོས་པའི་དབང་མི་གཏད། མི་ཤེས་བླུན་ལ་བསྐོས་བའི་གཉེར་མི་གཏད། ཕལ་པ་རྨོངས་ལ་གྲོས་ཀྱི་བློ་མི་གཏད། ཕྱར་གཡེང་ཅན་ལ་བསམ་པའི་སྙིང་མི་གཏད།” ཅེས་དང་། ཡང་དེ་ཉིད་ལས། “གང་ལ་འབབ་པ་བརྩོན་རར་ཚུད་པ་ཡིན། གང་གི་བསྟན་པ་དམྱལ་བའི་མེ་དཔུང་ཡིན། གང་དག་དགའ་བ་རྒྱ་མཚོར་བྱིང་བ་ཡིན། གང་ལ་ཉེ་བ་འདམ་ལ་ཟུག་པ་ཡིན། “ཞེས་པ་འདི་དག་ནི། བརྗོད་བྱ་སྡེ་བཞིའི་སྲོག་ཅན་ལ་དམིགས་སུ་བཀར་ཏེ་ལུགས་གཉིས་ཀྱི་རྣམ་བཞག་གསལ་བར་སྟོན་ཞིང་། རྗོད་བྱེད་ཚིག་སྦྱོར་རྣ་བར་སྙན་ལ། ཡིད་འོང་འཕྲོག་པར་ནུས་པའི་སྤྱི་ཚོགས་ཀྱི་འཚོ་བ་དང་འབྲེལ་ཞིང་ཇི་དགེའི་ལམ་སྟོན་ནུས་པའི་ཚིགས་བཅད་འདི་ལྟ་བུ་ནི།བོད་རང་གི་དངོས་གཤིས་དང་འབྲེལ་ཞིང་ཐུན་མིན་གྱི་དོན་སྙིང་ལྡན་པའི་སྙན་རྩོམ་ཞིག་ཏུ་དངོས་སུ་ངེས་པ་ཡིན་ཞེས་སྨྲ་བར་སྤོབས།གཞན་ཡང་ལྷུག་རྩོམ་མམ་འབོལ་རྩོམ་ཞེས་དེང་དུས་ཡོངས་གྲགས་སུ་རང་མོས་སྙན་ངག་ལྟ་བུར་བཤད་པ་ལ་དཔེར་མཚོན་ནའང་།བོད་རྒྱལ་མུ་ཁྲི་བཙད་པོའི་སྐབས་སུ་ཡིག་ཐོག་ཏུ་ཡོད་ཅིང་། གྲི་གུམ་བཙན་པོའི་དུས་སུ་གཏེར་དུ་སྦས་ཏེ། ཕྱིས་དུས་རབས་བཅུ་གཅིག་པའི་ནང་དུ་སྤྲུལ་སྐུ་གཤེན་ཆེན་ཀླུ་དགས་གཏེར་ནས་གདན་དྲངས་པའི་ཁྲོ་བོ་ངོ་མཚར་རྒྱས་པའི་ཕོ་ཉའི་ལེའུ་ལས།
“དབལ་གྱི་རྒོང་དང་ཐ་མ་དགུ
སྡོ་རྒོང་དེ་ནི་དྲོ་མོ་ཞིག།
ཡུལ་རྣམས་ཀྱི་ཡ་བླ་རུ།
གནམ་གྱི་སྨོང་ཐང་དེ་ལ་བྱིན་ཏེ་བཏང་།ཞེས་དང་ཡང་དེ་ཉིད་ལས།
ཚ་ཕྲན་ནས། སྲིན་མོ་རྐང་།
ཡང་རིང་ནི། ལྕགས་ཀྱི་མཐུད།
བ་དན་ནི། དཀར་དང་དམར།
ཐུགས་རྗེ་ནི། གར་ཡང་ཁྱབ།
བཀའ་རྟགས་ནི། ནུབ་པ་མེད།”
ཅེས་དང་། བན་བོན་དར་ནུབ་སྐབས་སུ་ཅོ་གྱིམ་བུའི་གསུངས་པ།
“དགུན་གནམ་ལ་སྤྲིན་ཐག་མ་ཆད་ན།
སོས་ཀར་ཆར་པ་སྤྲིན་ལས་འབེབས།
དགུན་ཆུ་ས་ལ་མ་སྐམ་ན།
དྲོད་གཤེར་དཔྱིད་ནས་སྡང་།”
ཞེས་པ་འདི་དང་འདི་ལྟ་བུའི་རྩོམ་པ་པོའི་རང་བཞིན་གྱི་རྩོམ་རྩལ་ལས་བྱུང་བའི་རང་མོས་སྙན་ངག་གམ་འབོལ་རྩོམ་གྱི་ཁྱད་བོན་དང་ལྡན་པ་དུ་མ་ཞིགརྒྱལ་བའི་བཀའ་དང་བཀའ་བརྟེན་འགྱུར་གྱི་ཁོངས་སུ་བཞུགས་བཞིན་པ་འདི་དག་ལ།བསམ་གཞིགས་ནན་པོ་ཞིག་བཏང་བ་ཡིན་ན།རང་རེའི་བོད་ཀྱི་སྙན་ངག་འདི་ནི་ཆེས་སྔ་མོའི་དུས་བོད་རང་ལ་ཡོད་པའི་རིག་གཞུང་ཞིག་ཏུ་མ་ཟད། ད་དུང་འབོལ་རྩོམ་མམ་ཡོངས་གྲགས་རང་མོས་ཀྱི་སྙན་ངག་ཞེས་པ་འདི་ཡང་དེ་དང་དུས་མཚུངས་སུ་ཡོད་པ་དངོས་སུ་རྟོགས་པར་ནུས་ཀྱང་། འགའ་ཞིག་གིས་རང་མོས་སྙན་ངག་གི་རྩོམ་རིག་འདི་ནི།དུས་རབས་གསར་པ་འདི་ཡི་སྒང་དུ་གསར་གཏོད་བྱུང་བའི་སྙན་ངག་ཞིག་ཏུ་ངོས་འཛིན་གནང་གི་ཡོད་ནའང་།དེ་ནི་ཉི་ཚེ་བའི་དཔྱད་པ་ཙམ་ལས་ཚད་འཛིན་གྱི་བརྗོད་བྱ་ཞིག་ཏུ་མ་ངེས་ཏེ། སྙན་ངག་གི་རྩོམ་རིག་འདི་དག་རང་རེའི་སྤྱི་ཚོགས་ཀྱི་འཚོ་བ་དངོས་དང་འབྲེལ་ཏེ། མི་རྣམས་ཀྱི་བསམ་བློར་འཆར་བའི་རིག་རྩལ་གྱི་རྣམ་པ་འདྲ་མིན་ཞིག་ཡིན་པ་མ་གཏོགས་རྩོམ་པ་པོ་བྱེ་བྲག་པ་ཞིག་གིས་གསར་གཏོད་བྱས་པ་ཞིག་མིན་པ་ནི། རང་གཞན་གྱི་མཁས་དབང་དུ་མས་ཞལ་བཞེས་གནང་བཞིན་པ་ཆེས་དོན་དངོས་དང་མཐུན་པར་སེམས། ཁྱད་པར་དུ། རང་ཅག་བོད་ཀྱི་སྙན་ངག་གི་གཞུང་ལུགས་ལ་མནོ་བསམ་ཞིག་བཏང་བ་ཡིན་ནའང་། ད་ལྟའི་ཆར་བོད་རང་ལ་དར་ཁྱབ་ཏུ་ཕྱིན་བཞིན་པའི་སློབ་དཔོན་དབྱུག་པ་ཅན་གྱིས་མཛད་པའི་སྙན་ངག་མེ་ལོང་མ་འདི་བོད་དུ་མ་བསྒྱུར་གོང་། བོད་རང་ལ་སྙན་ངག་གི་གཞུང་ལུགས་མེད་པར་འདོད་པ་ཆེས་མང་ཡང་། དེའི་ཐོག་རང་རེའི་བོད་མི་རྣམས་ཀྱིས་དོན་དངོས་ལ་བསམ་གཞིགས་ནན་པོ་ཞིག་གཏོང་དགོས་པ་ནི་ཆེས་གལ་ཆེན་ཞིག་ཏུ་མཐོང་། གང་ལྟར་སློབ་དཔོན་དབྱུག་པ་ཅན་འདི་དུས་རབས་བདུན་པའི་སྐབས་སུ་བྱོན་ཡོད་དང་། ཡང་ན་དུས་རབས་བཅུ་གཉིས་པའི་དུས་སུ་བྱོན་ཡོད་མེད་ལ་མི་མཐུན་ཡང་དབྱུག་པ་ཅན་གྱིས་མཛད་པའི་སྙན་གཞུང་མེ་ལོང་མ་འདི་བོད་ལ་ཤོང་སྟོན་རྡོ་རྗེ་རྒྱལ་མཚན་གྱིས་སྤྱི་ལོའི་དུས་རབས་བཅུ་གསུམ་པའི་སྐབས་སུ་བསྒྱུར་བ་ཡིན་པ་ནི་ཕལ་ཆེར་ཁ་འཆམ་གྱི་ཡོད་པར་བརྟེན། དེའི་སྔོན་ལ་བོད་རང་ཁོངས་སུ་སྙན་ངག་གཞུང་ལུགས་ཡོད་ཅེས་སྨྲ་མཁན། དེ་སྔོན་ཁ་བའི་ལྗོངས་ཀྱི་ལོ་རྒྱུས་སྨྲ་བ་པོའི་ནང་དུ་ཕལ་ཆེར་བྱུང་མེད་ཅེས་སྨྲས་ན་འགལ་བ་མེད་སྙམ། ཕྲན་ནས་ད་ལན་དེ་ལས་ལྡོག་སྟེ་སྨྲ་བར་མོས་ཀྱང་། བརྒྱ་ཁ་གཅིག་ཆོད་ལྟ་བུར་བྱས་པ་མིན་མོད། བོད་རང་ལ་དུས་རབས་བརྒྱད་པའི་ནང་དུ་བོད་རང་ཁོངས་སུ་བྱུང་བའི་སྙན་ངག་གི་གཞུང་ལུགས་ཡོད་པར་སེམས་པའི་དངོས་དོན་གྱི་རྒྱུ་མཚན་ཆེན་པོ་ཞིག་བྱུང་། གང་ལགས་ཞེ་ན། ད་ལྟའི་བོན་པོའི་བསྟན་འགྱུར་ནང་དུ་བཞུགས་པའི་སྙན་ངག་གི་གཞུང་ལུགས། སྙན་ངག་རྒྱན་གསུམ་གསལ་བའི་མེ་ལོང་། ཞེས་པ་འདི་ཉིད་ལ་ལེགས་པར་དཔྱད་ན། གཞུང་འདི་ནི་གཙང་གཤེན་སྙན་ངག་རང་གྲོལ་ལ་རྒྱལ་ཡུམ་བཟང་བཟའ་རིང་བཙུན་ནམ། ཡོངས་གྲགས་སུ་མཁའ་འགྲོ་སྒྲ་དབྱངས་རྒྱལ་མོས་སྙན་དུ་བརྒྱུད་པ་ཡིན་པར་གསལ་ཞིང་། དེ་ཡང་གཙང་གཤེན་སྙན་ངག་རང་གྲོལ་འདི་ཉིད་ཀྱི་འཁྲུངས་རབས་ལོ་ཚིག་སྐོར་ལ་དཔྱད་གཞི་ཆེ་ཞིང་། དོན་ཐོག་ཏུ་དུས་རབས་བརྒྱད་པ་ཙམ་དུ་བྱོན་ཡོད་པ་ནི། ཐུན་མིན་མ་རྒྱུད་ཀྱི་གྲུབ་མཆོད་སྐབས། མཐའ་འདུལ་ཟིལ་གནོན་ཆེ་དགུའི་གཙོ་བོ་རུ་བཞག་ཡོད་པ་མ་ཟད། བརྒྱུད་རིམ་རྣམས་ལ་དཔྱད་ན། མུ་ཟི་གསལ་བཟང་དང་དུས་མཚུངས་སུ་བཀོད་ཡོད་ཅིང་། གྲུབ་དབང་བསྟན་འཛིན་རིན་ཆེན་གྱིས་ཏི་སེའི་དཀར་ཆག་ལས། རིག་འཛིན་གཙང་གཤེན་ལ་སོགས་ཟིལ་གནོན་ཆེ་དགུའི་བྱིན་གྱིས་རླབས་པར་གསུངས། དྲན་པའི་རྣམས་ལས་བ་གོར་བ་དང་དུས་མཉམས་ཡིན་གསལ་བས། དེ་ལྟ་བུའི་གཙང་གཤེན་སྙན་ངག་རང་གྲོལ་འདི་ནི། དམུ་རིགས་གཤེན་གྱི་གདུང་འཛིན་སྔགས་འཆང་པ་ཞིག་མིན་ནམ་སྙམ་ཡང་། མཐའ་གཅིག་ཏུ་དཔྱད་པ་རྫོགས་པའི་གཏམ་ནི་མ་ཡིན། གང་ལྟར་གྲུབ་རྩལ་ལ་ཐོགས་པ་མེད་པའི་རིག་འཛིན་ཁྱད་པར་ཅན་ཞིག་ཏུ་ཡིན་པར་འདོད་པ་ལ་ཁོ་བོ་ཡིད་གཉིས་མེད། རང་རེའི་བོད་གངས་ཅན་པའི་སྙན་ངག་གཞུང་ལུགས་གཏན་ལ་འབེབ་པའི་སྐྱེས་བུ་ཆེན་པོ་རྣལ་འབྱོར་གཙང་གཤེན་པའམ། གཙང་གཤེན་སྙན་ངག་རང་གྲོལ་ལ། མཁའ་འགྲོ་སྒྲ་དབྱངས་རྒྱལ་མོས་སྙན་དུ་བརྒྱུད་པའི་སྙན་ངག་རྒྱན་གསུམ་གསལ་བའི་མེ་ལོང་ལས།དབྱངས་ཅན་ལྷ་མོའི་ཞལ་གྱི་ལུང་། ཕྱི་ནང་གསང་བའི་མེ་ལོང་གསུམ། རྒྱ་གར་སྟག་གཟིག་བོད་དུ་གྲགས། གསང་བ་འདི་ནི་གཙང་གཤེན་ལགས། ཞེས་དངོས་སུ་གསལ་བའི་གཞུང་འདིའི་བབ་ནི། སྔ་རབས་པའི་རྩོམ་འགྲོས་དང་མཐུན་ཞིང་། བརྗོད་བྱ་བོན་གྱི་སྡེ་དང་། ནོར་གྱི་སྡེ། འདོད་པའི་སྡེ། ཐར་པའི་སྡེ་ཅི་རིགས་སུ་བྱས་ནས། རྗོད་བྱེད་ཀྱི་ཆ་ནས་ཚིགས་བཅད་ཁོ་ནར་ངེས་ཤིང་། དབྱེ་བ་དོན་རྒྱན།སྒྲ་རྒྱན་གབ་ཚིག་རྒྱན། སྐྱོན་སེལ་གྱི་རྒྱན་བཅས་རྒྱན་སོ་སོའི་མཚན་ཉིད་རྩ་ཚིག་དང་།མཚན་གཞི་དཔེར་བརྗོད་སོགས་རྒྱས་ཤིང་རྒྱས་པར་བཀོད་ཡོད་པ་འདི་ནི། རང་རེའི་བོད་ཀྱི་ཐུན་མིན་རིགས་གཞུང་།སྙན་ངག་གི་གཞུང་ལུགས་ཕུགས་མ་རུ་ངོས་འཛིན་ཆོག་པར་སེམས་ཤིང་། འདི་ནི་སྔ་རབས་ནས་དེང་རབས་བར། རྡོ་ལག་བརྒྱུད། ཆུ་ལམ་ཞུགས་ལྟ་བུའི་བཤད་ཁྲིད་བསྐྱངས་དང་སྐྱོང་བཞིན་ཡོད་པ་མ་ཟད། ཕྱིས་འབྱུང་གི་མཁས་དབང་རྣམས་ཀྱིས་གཞུང་འདི་ལ་ཕུགས་བཅོལ་ཏེ་བརྩམས་པའི་སྙན་གཞུང་ཇི་སྙེད་ཅིག་ཡོད་པ་དཔེར་ན། མཁས་དབང་གཤེན་མཁས་ཚུལ་ཁྲིམས་ཕུན་ཚོགས་ཀྱིས་བརྩམས་པའི་༼སྙན་ངག་ཡང་སྙིང་ནོར་བུའི་ཕྲེང་བ་༽དང་། གཤེན་མཁས་གྲུབ་ཤཱི་ལ་དྷཱ་ཛས་མཛད་པའི་༼སྙན་ངག་རྒྱན་གསུམ་དཔེར་བརྗོད་འཁྲུལ་བྲལ་དཔྱོད་ལྡན་ཡིད་འཕྲོག༽ཡོངས་འཛིན་ཚུལ་ཁྲིམས་རྒྱལ་མཚན་གྱིས་བརྩམས་པའི་༼སྙན་ངག་གི་བསྟན་བཅོས་རིན་ཆེན་ལྡེའུ་མིག༽ཨ་ལགས་ཚུལ་རྒྱན་གྱིས་བརྩམས་པའི་༼སྙན་འགྲེལ་གཙང་གཤེན་དགོངས་རྒྱན། དཔལ་ལྡན་ཚུལ་ཁྲིམས་ཀྱིས་བརྩམས་པའི་༼སྙན་རྒྱན་གསུམ་གྱི་རྣམ་བཤད་ནོར་བུའི་མེ་ལོང་དབྱངས་ཅན་སྙིང་གི་ཐིག་ལེ།༽སློབ་དཔོན་ཀུན་གསལ་བློ་གྲོས་ཀྱིས་བརྩམས་པའི་༼སྙན་ཚིག་སྒྲ་དབྱངས་ལྷ་མོའི་འཛུམ་རིས་༽སོགས་མང་དག་ཞིག་ཡོད་པ་འདི་རྣམས་ནི་རྩ་བའི་གཞུང་གི་བསྟན་དོན་རྒྱན་སོ་སོའི་མཚན་ཉིད་བཅས་གཙང་གཤེན་གྱིས་བརྩམས་པའི་སྙན་གཞུང་ལ་གཞི་བཅོལ་ཏེ་བརྩམས་པ་ཡིན་ཅིང་། དེ་སྔོན་གཞུང་འགྲེལ་ཆ་ཚང་ཞིག་རང་གཞུང་དུ་བྱུང་མེད་པར་བརྟེན། གནས་ཚུལ་འདི་དང་འདི་ལྟ་བུའི་འོག་ད་ལན་ཁོ་བོས་འདི་ནས་རང་རེ་བོད་ཀྱི་སྙན་ངག་སྐོར་ལ་ངོ་སྤྲོད་ཙམ་གྱི་གཏམ་ཐུང་འདི་ཉིད་སྤེལ་བ་ལས་དཔྱད་པ་རྫོགས་པའི་གཏམ་དུ་མ་ལགས་པས་དྲང་བདེན་གྱི་ཤེས་བྱ་རིག་པའི་གད་རྒྱངས་སྙན་པར་སྒྲོགས་པའི་རེ་བ་སྙིང་ལ་བཅངས་ཏེ་བྲིས་པ་ཞིག་ལགས་པས།གལ་ཏེ་ཁྱེད་རྣམས་ཀྱི་ཐུགས་འདུན་མཐུན་མིན་བྱུང་ཚེ་དགོངས་ཆར་ལྷུགས་པར་གནང་རྒྱུ་རེ་བ་དང་བཅས་དབྲ་ཁྱུང་པས།། །།


text:
གྲོགས་པོའི་དམ་ཚིག
དེ་སྔོན་ནགས་ཚལ་ཞིག་ཏུ་ཤ་བ་གཅིག་དང་ཁྭ་ཏ་གཅིག ཙི་ཙི་གཅིག་བཅས་གྲོགས་པོ་གསུམ་མཉམ་དུ་འཚོ་བ་རོལ་བཞིན་ཡོད་པ་རེད། ཁོང་ཚོས་ཟས་ཁམ་གང་ཡོད་ན་མཉམ་ཟ་དང་། ཆུ་ཧུབ་གང་ཡོད་ན་མཉམ་འཐུང་བྱས་ཏེ་གནས་ཡོད།
ཉིན་ཞིག་ལ་རུས་སྦལ་ཞིག་ཁོང་ཚོའི་གམ་དུ་ཡོང་སྟེ། རྣམ་པ་ཚོ་ཁམས་བཟང་། ང་ལ་རྣམ་པ་ཚོ་དང་གྲོགས་པོ་ཡག་པོ་ཞིག་སྒྲིག་འདོད་ཡོད་པས། རྣམ་པ་ཚོས་དང་ལེན་གནང་རོགས་ཞེས་བཤད། ཁྭ་ཏས་བཤད་རྒྱུར། ང་ཚོ་དང་གྲོགས་པོ་སྒྲིག་འདོད་ན། ཡིན་དང་ཡིན། ངས་དགའ་བསུ་བྱེད། ཡིན་ན་ཡང་། ནགས་ཚལ་འདིའི་ནང་དུ་རྔོན་པ་མང་བོ་ཡོད་པས། ཁྱེད་ཀྱི་བདེ་འཇགས་ལ་ཇི་ལྟར་སྲུང་སྐྱོབ་བྱེད་ཅེས་དྲིས། རུས་སྦལ་ན་རེ། རྒྱུ་མཚན་དེ་ལ་བརྟེན་ཏེ། ངས་ཁྱེད་ཚོ་དང་ལྷན་དུ་གྲོགས་སྒྲིག་ནས་འཚོ་ཐབས་བཙལ་ཆེད་ཡིན་ཞེས་ལན་བཏབ།
སྐབས་དེར། རྔོན་པ་ཞིག་དེར་ཐོན། དེ་མ་ཐག་ཤ་བ་དེ་རྒྱུགས་ཤར་གློད་དེ་བྲོས། དེ་ནས་ཁྭ་ཏ་ཡར་བར་སྣང་ལ་འཕུར། ཙི་ཙི་མར་ཁུང་བའི་ནང་དུ་འཛུལ། རུས་སྦལ་གོག་མ་ནུར་གྱིས་ཕར་རྩྭ་གསེབ་ཏུ་འཛུལ་རྩིས་བྱས་ནའང་། འཛུལ་མ་ཐུབ་པར་རྔོན་པ་ལག་ཏུ་ཤོར། རྔོན་པ་དེས་རུས་སྦལ་ཁུག་མ་ཞིག་གི་ནང་དུ་བཅུག་ནས་རྒྱབ་ཏུ་ཁུར། ཤ་བ་ཤོར་སོང་བས་འགྱོད་སེམས་སྐྱེས།རུས་སྦལ་རྔོན་པའི་ལག་ཏུ་ཤོར་པས། ཤ་བ་དང་ཁྭ་ཏ་ཙི་ཙི་གསུམ་གྱིས་རུས་སྦལ་སྐྱོབ་ཐབས་ལ་གྲོས་མོལ་བྱས་ཏེ་འཆར་གཞི་ལེགས་པར་བཏང་།
དེ་ནས་ཁྭ་ཏ་ཡར་གནམ་ལ་འཕུར་ཏེ་བར་སྣང་ནས་མར་བལྟས་པ་ན། རྔོན་པས་རུས་སྦལ་ཁུར་ཏེ། ཆུ་འགྲམ་ཞིག་ལ་འགྲོ་བཞིན་པ་མཐོང་། དེ་ནས་ཤ་བ་རྔོན་པའི་འགྲོ་ལམ་དུ་སོང་སྟེ་ཤི་ཁུལ་གྱིས་ཉལ་ནས་བསྡད། རྔོན་པས་རྒྱང་རིང་བོ་ནས་ཤ་བ་དེ་མཐོང་བ་ན། ཧ་ཅང་དགའ་སྟེ་སེམས་ལ། དེ་རིང་རང་ལ་ལམ་འགྲོ་འདུག་བསམ་སྟེ། རུས་སྦལ་མར་ས་ལ་གཡུགས་རྗེས་ཤ་བ་འཛིན་དུ་རྒྱུགས། འཆར་གཞི་ལྟར། སྐབས་དེར་ཙི་ཙི་རྒྱུགས་ཏེ་རུས་སྦལ་འཇུག་སའི་སྣོད་ཀྱི་ཁུག་མ་དེ་ལ་སོ་བཏབ་ནས་རུས་སྦལ་བསྐྱབས་པ་དང་། རུས་སྦལ་ཡང་མགྱོགས་པོར་ཆུ་ནང་དུ་མཆོངས་ནས་ཡིབ་བསྡད་པ་རེད། རྔོན་པའི་སེམས་ལ། དོ་ནུབ་ཤ་བའི་ཤ་བཙོས་ཏེ་ཞིམ་པོ་ཞིག་ཟ།སང་ཉིན་ཤ་བའི་པགས་པ་བཙོང་བར་ཁྲོམ་ལ་འགྲོ་དགོས་པ་ལ་སོགས་པའི་འཆར་གཞི་མང་པོ་གྲ་སྒྲིག་བྱས། ཡིན་ནའང་། རྔོན་པ་ཤ་བའི་འགྲམ་དུ་སླེབས་ལ་ཉེ་བ་ན། ཤ་བ་མཆོང་ཐེངས་གཅིག་གིས་ཕར་ནགས་གསེབ་ཏུ་རྒྱུག་སོང་བས་རྗེས་མ་ཆོད།
དེ་ནས་རྔོན་པའི་སེམས་སྐྱོ་སྟེ་ཕྱིར་རུས་སྦལ་དེ་ལེན་དུ་སོང་ནའང་། ཁུག་མ་སྟོང་བ་དེ་མ་གཏོགས་རུས་སྦལ་མཐོང་སར་མེད་པར་གྱུར། རྔོན་པ་དེས་རང་གི་མིག་འཁྲུལ་བ་མིན་ནམ་བསམ་པ་དང་། རེ་ཞིག་ཧད་དེ་ལུས། དེ་ནས་ཡང་སེམས་ལ། གནས་ཚུལ་འདི་ནི་སྤྱིར་བཏང་ཞིག་མ་རེད་བསམ་པ་དང་། སེམས་ལ་ཞེད་སྣང་སྐྱེས་ཏེ་ནགས་གསེབ་དེ་ལས་ཕྱིར་རང་ཁྱིམ་ལ་བྲོས།
རྔོན་པས་གནས་ཚུལ་དེ་རང་གི་ཆུང་མར་བཤད། ཆུང་མས་ཁྱིམ་མཚེས་ལ་བཤད་དེ། གནས་ཚུལ་དེ་མི་ཁ་གཅིག་ནས་གཉིས་བརྒྱུད་དེ་ཡུལ་ཕྱོགས་དེར་ཡོངས་སུ་ཁྱབ། དུས་དེ་ནས་བཟུང་ནགས་གསེབ་དེར་རྔོན་པ་གཅིག་ཀྱང་འགྲོ་མ་ཕོད་པར། ནགས་གསེབ་དེ་འཚེ་མེད་ཞི་བའི་ལྟི་གནས་ཤིག་ཏུ་གྱུར་ཏེ། གཅན་གཟན་དང་རི་དྭགས་རྣམས་བདེ་ཞིང་སྐྱིད་པར་གནས་སོ།།
ཁས་གྲུབ་གྱིས་བསྒྱུར་བ་དང་ལྕགས་མོ་འཚོས་ལེགས་བཅོས་བྱས།
གཡག་རྒོད་དྲ་ཚིགས་ཀྱི་ཆོག་མཆན་མེད་པར་བྱིས་སྒྲུང་འདི་གཞན་ལ་བརྒྱུད་འགོད་བྱེད་མི་ཆོག
Topic: རུས་སྦལ་སྐྱབས་པའི་སྒྲུང་།
No comments found.


text:
《རྒྱལ་དམངས་དཔལ་འབྱོར་དང་སྤྱི་ཚོགས་འཕེལ་རྒྱས་ཀྱི་ལོ་ལྔ་ཚན་བཅུ་གསུམ་པའི་འཆར་འགོད་བཟོ་རྒྱུའི་སྐོར་གྱི་ཀྲུང་གུང་ཀྲུང་དབྱང་གི་གྲོས་འགོའི》ནང་བསྟན་དོན། གྲོང་གསེབ་ཀྱི་མི་འབོར་དབུལ་པོ་དབུལ་སྒྲོལ་ཐུབ་པ་བྱ་རྒྱུ་ནི་ཕྱོགས་ཡོངས་ནས་འབྱོར་འབྲིང་སྤྱི་ཚོགས་སྐྲུན་ཐུབ་པ་བྱ་རྒྱུའི་ཆེས་དཀའ་ཚེགས་ཆེ་བའི་ལས་འགན་ཞིག་ཡིན་པས། ངེས་པར་དུ་ཆབ་སྲིད་ཀྱི་ལེགས་ཆ་དང་ལམ་ལུགས་ཀྱི་ལེགས་ཆ་འདོན་སྤེལ་གང་ལེགས་བྱས་ནས་དབུལ་སྒྲོལ་འགག་སྒྲོལ་གྱི་དམག་འཐབ་ལ་རྒྱལ་ཁ་མཐའ་གཅིག་ཏུ་ཐོབ་པ་བྱེད་དགོས།
“ལོ་ལྔ་ཚན་བཅུ་གསུམ་པའི”རིང་གི་དབུལ་སྐྱོར་གསར་སྤེལ་གྱི་སྤྱིའི་བླང་བྱ་སྔར་བས་གསལ་པོ་ཡོང་བ་བྱེད་དགོས།
དབུལ་སྐྱོར་གསར་སྤེལ་བྱ་རྒྱུ་དེ་ཕྱོགས་ཡོངས་ནས་འབྱོར་འབྲིང་སྤྱི་ཚོགས་སྐྲུན་ཐུབ་པ་བྱ་རྒྱུ་དང་འབྲེལ་བ་ཡོད་པ་དང་། ཏང་གི་སྲིད་སྐྱོང་རྨང་གཞི་བརྟན་དུ་གཏོང་རྒྱུ་དང་རྒྱལ་ཁབ་ཡུན་རིང་བདེ་འཁོད་ཡོང་རྒྱུ་དང་འབྲེལ་བ་ཡོད་ལ། དཔལ་འབྱོར་བརྟན་པོའི་ངང་འཕེལ་རྒྱས་མྱུར་པོ་འགྲོ་རྒྱུ་དང་འབྲེལ་བ་ཡོད་པ་བཅས་རེད། 2020ལོར་སླེབས་སྐབས་གྲོང་གསེབ་ཀྱི་མི་འབོར་དབུལ་པོ་དབུལ་སྒྲོལ་ཐུབ་པ་བྱ་རྒྱུ་ནི། རང་རེའི་ཏང་གིས་མི་དམངས་ལ་སྒྲུབ་རྒྱུའི་ཁས་ལེན་ཞིག་ཡིན་ལ་ངེས་པར་དུ་འགག་སྒྲོལ་དམག་འཐབ་དེར་རྒྱལ་ཁ་ལེན་དགོས་པ་དང་། ངེས་པར་དུ་བསམ་བློའི་ངོས་འཛིན་མཐོ་རུ་བཏང་སྟེ་མཛུབ་ཁྲིད་བསམ་བློ་འཛུགས་པ་དང་སྤྱིའི་དམིགས་ཚད་གཏན་འཁེལ་བྱེད་དགོས།
(གཅིག)མིག་སྔ་དང་སླད་ཕྱིན་ལོ་འགའི་རིང་གི་དབུལ་སྐྱོར་གསར་སྤེལ་གྱི་མཛུབ་ཁྲིད་བསམ་བློ་ཁ་གསལ་བཟོ་དགོས།
ཏང་ཀྲུང་དབྱང་དང་རྒྱལ་སྲིད་སྤྱི་ཁྱབ་ཁང་གིས་དབུལ་སྐྱོར་གསར་སྤེལ་གྱི་ལས་དོན་ལ་ཚད་མཐོའི་མཐོང་ཆེན་བྱེད་ཀྱི་ཡོད་ཅིང་། ཏང་གི་ཚོགས་ཆེན་བཅོ་བརྒྱད་པ་འཚོགས་ཚུན་སྤྱི་ཁྱབ་ཧྲུའུ་ཅི་ཞིས་ཅིན་ཕིང་གིས་དབུལ་སྐྱོར་ལས་དོན་ཐད་གསུང་བཤད་གལ་ཆེན་ཐེངས20ལྷག་ཙམ་གནང་བ་དང་། ས་ཁུལ་དབུལ་པོར་བརྟག་ཞིབ་དང་རྟོག་ཞིབ་ཐེངས10ལྷག་ཙམ་གནང་བ། དབུལ་སྐྱོར་གསར་སྤེལ་གྱི་བཞུགས་མོལ་ཚོགས་འདུ་ཆེད་མངགས་ཐེངས་ཁ་ཤས་འཚོགས་ནས2020ལོར་སླེབས་སྐབས་གྲོང་གསེབ་ཀྱི་མི་འབོར་དབུལ་པོ་དུས་ཐོག་ཏུ་དབུལ་སྒྲོལ་ཐུབ་པ་བྱ་རྒྱུའི་སྐུལ་སློང་གི་བཀའ་རྒྱ་བཏང་གནང་བ་རེད། ཙུང་ལི་ལི་ཁེ་ཆང་གིས་ཀྱང་དབུལ་སྐྱོར་གསར་སྤེལ་ཐད་མཛུབ་སྟོན་གལ་ཆེན་ཐེངས་མང་གནང་བ་དང་ས་ཁུལ་དབུལ་པོར་ཐེངས་མང་ཕེབས་ཏེ་བརྟག་ཞིབ་དང་རྟོག་ཞིབ་གནང་ནས་ལོ་གཉིས་བསྟུད་མར་དབུལ་པོ་མི་ཁྲི1000ལྷག་ཙམ་ཉུང་དུ་བཏང་བ་དེ་སྲིད་གཞུང་གི་ལོ་འཁོར་གྱི་ལས་ཀའི་དམིགས་ཚད་ནང་བཅུག་ཡོད། ང་ཚོས་ཏང་གི་ཚོགས་ཆེན་བཅོ་བརྒྱད་པའི་དགོངས་དོན་ཕྱོགས་ཡོངས་ནས་ལག་བསྟར་དོན་འཁྱོལ་བྱས་ཏེ་ཏེང་ཞའོ་ཕིང་གི་རིགས་པའི་གཞུང་ལུགས་དང་། “མཚོན་བྱེད་གསུམ”གྱི་དགོངས་པ་གལ་ཆེན། ཚན་རིག་དང་མཐུན་པའི་འཕེལ་རྒྱས་ལྟ་བ་བཅས་མཛུབ་ཁྲིད་དུ་བྱས་ནས། སྤྱི་ཁྱབ་ཧྲུའུ་ཅི་ཞིས་ཅིན་ཕིང་གི་གསུང་བཤད་གལ་ཆེན་རབ་དང་རིམ་པའི་དགོངས་དོན་ལག་བསྟར་གཏིང་ཟབ་བྱེད་པ་དང་། “ཕྱོགས་ཡོངས་བཞིའི”འཐབ་ཇུས་བཀོད་སྒྲིག་ལ་དམིགས་ཏེ་འཕེལ་རྒྱས་མཉམ་སྤྱོད་ལ་སྐུལ་མ་བཏང་ནས་ཆབ་སྲིད་ཀྱི་ལེགས་ཆ་དང་ལམ་ལུགས་ཀྱི་ལེགས་ཆ་འདོན་སྤེལ་གང་ལེགས་བྱས་ཏེ། གནད་སྨིན་དབུལ་སྐྱོར་དང་གནད་སྨིན་དབུལ་སྒྲོལ་དེ་གཞི་རྩའི་འཐབ་ཇུས་སུ་བརྩིས་ནས་གནད་སྨིན་རོགས་སྐྱོར་དང་ས་ཁོངས་གསར་སྤེལ་ཟུང་འབྲེལ་དམ་ཟབ་བྱེད་པ་དང་། དབུལ་སྐྱོར་གསར་སྤེལ་དང་སྣོད་བཅུད་སྲུང་སྐྱོང་གལ་ཆེ་མཉམ་འཛིན་བྱེད་པ། དབུལ་སྐྱོར་གསར་སྤེལ་དང་སྤྱི་ཚོགས་འགན་ལེན་སྦྲེལ་མཐུད་ནུས་ལྡན་བྱེད་པ་བཅས་མཐའ་འཁྱོངས་བྱས་ཏེ་དམིགས་བསལ་གྱི་བྱེད་ཐབས་སྤྱད་པ་དང་། ཉམས་སད་ཐེག་ཐུབ་པའི་བྱ་ཐབས་སྤེལ་བ། ཕྱོགས་ཁག་གི་སྟོབས་ཤུགས་གཅིག་ཏུ་བསྡུས་པ། དབུལ་སྒྲོལ་གྱི་དཀའ་གནད་སེལ་བ་བཅས་བྱེད་དགོས།
(གཉིས)དབུལ་སྐྱོར་ལས་གྲྭ་ལག་བསྟར་བྱེད་པའི་སྤྱིའི་དམིགས་ཚད་ཁ་གསལ་བཟོ་དགོས།
མིག་སྔར། རྒྱལ་ཡོངས་སུ་གཅིག་སྡུད་ཡུག་འབྲེལ་གྱི་དམིགས་གསལ་དཀའ་ངལ་ཡོད་པའི་ས་ཁུལ14དང་། རྒྱལ་ཁབ་དབུལ་སྐྱོར་གསར་སྤེལ་ལས་དོན་གྱི་གཙོ་གནད་རྫོང592 གྲོང་ཚོ་དབུལ་པོ་ཁྲི12.8 དུད་ཚང་དབུལ་པོ་ཁྲི2948.5 མི་འབོར་དབུལ་པོ་ཁྲི7017བཅས་ཡོད་པས་ངེས་པར་དུ་རྣག་ཐོག་བཙག་འཁེལ་གྱིས་སྨན་བཅོས་བྱེད་དགོས། 2020ལོར་སླེབས་སྐབས་དཔལ་འབྱོར་རྒྱུན་མཐུད་དང་སྐྱོན་བྲལ་ངང་འཕེལ་རྒྱས་གཏོང་བ་དང་བསྟུན་ནས་རང་རྒྱལ་གྱིས་ད་ལྟ་ལག་བསྟར་བྱེད་བཞིན་པའི(2010ལོའི་རིན་གོང་འགྱུར་མེད་བཞིན་རྩིས་བརྒྱབ་ནས་ཞིང་པ་མི་རེའི་ཆ་སྙོམས་དངུལ་སྨར་ཡོང་འབབ་སྒོར2300ཟིན་པ་གཞིར་བཟུང)ཚད་གཞིའི་འོག་གྲོང་གསེབ་ཀྱི་མི་འབོར་དབུལ་པོ་དབུལ་སྒྲོལ་ཐུབ་པ་བྱེད་པ་དང་། རྫོང་དབུལ་པོ་ཚང་མའི་དབུལ་ཞྭ་ཕུད་ཐུབ་པ་བྱེད་པ། ས་ཁོངས་རང་བཞིན་གྱི་དབུལ་པོ་ཚང་མ་ཐག་གཅོད་ཐུབ་པ་བཅས་བྱེད་དགོས། གྲོང་གསེབ་ཀྱི་མི་འབོར་དབུལ་པོ་ཟས་གོས་ཐད་སེམས་ཁྲལ་མེད་པ་དང་འོས་འགན་སློབ་གསོ་དང་། གཞི་རྩའི་སྨན་བཅོས། སྡོད་ཁང་བདེ་འཇགས་བཅས་བརྟན་པོའི་ངང་འགན་ལེན་ཐུབ་པ་བྱས་ནས་ས་ཁུལ་དབུལ་པོའི་ཞིང་པ་མི་རེའི་ཆ་སྙོམས་བཀོལ་སྤྱོད་ཆོག་པའི་ཡོང་འབབ་དེ་རྒྱལ་ཡོངས་ཀྱི་ཆ་སྙོམས་ཆུ་ཚད་ལས་མཐོ་བ་དང་གཞི་རྩའི་སྤྱི་པའི་ཞབས་ཞུའི་ཁྱབ་ཁོངས་གཙོ་བོའི་སྟོན་གྲངས་དེ་རྒྱལ་ཡོངས་ཀྱི་ཆ་སྙོམས་ཆུ་ཚད་དང་ཉེ་བར་གནས་ཐུབ་པ་བྱེད་དགོས། །
རྩོམ་སྒྲིག་པ། ཀླུ་མོ་མཚོ།


text:
རྩོམ་པ་པོ། རིག་པའི་ཁུ་བྱུག རྩོམ་ཁུངས། རེབ་གོང་བོན་མང་དྲ་བ། ༄༅།།དང་པོ་ཐོག་མའི་གླེང་བྱ། ཞང་བོད་གངས་རིའི་ལྗོངས་འདིར་གཡུང་དྲུང་བོན་གྱི་བསྟན་པ་རིན་པོ་ཆེ་དར་རྒྱས་ཕུན་སུམ་ཚོགས་པ་བྱུང་མཚམས་བོད་རྒྱལ་གྲི་གུམ་དང་། སྲོང་བཙན་སྒམ་པོ། ཁྲི་སྲོང་ལྡེ་བཙན་སོགས་ཀྱིས་ཆབ་སྲིད་དབང་གིས་རྒྱལ་བསྟན་འཕྲུལ་ངག་གཡུང་དྲུང་བོན་ལ་གནོད་འཚེ་ཚབས་ཆེན་བཏང་། གཡུང་དྲུང་བོན་ནི་རྒྱལ་… དེ་ལས་མང་།ཡུལ་མདོ་སྨད་དུ་དབལ་རམ་འབུམ་གསུམ་གྱི་སྒྲུབ་མཆོད་འཛིན་པའི་བོན་སྡེ་ངོ་སྤྲོད།
རྩོམ་པ་པོ། འཕན་འོ་མཚོ། རྩོམ་ཁུངས། རེབ་གོང་བོན་མང་དྲ་བ། དེ་ཡང་བོད་མདོ་དབུས་ཁམས་གསུམ་གྱི་ནང་ཚན་མདོ་ཁམས་ས་ཡི་ཐིག་ལེ་ཤར་ཕྱོགས་རྒྱ་སྟོང་ཁུན་ཙི་ན་དང་ཉེ་བའི་ཡུལ་གྲུ་རོང་འཕན་ཆུ་ཤོག་བདུན་དུ་གྲགས་པ་ལས་འཕན་ཆུ་བབ་བཟོ་སྟོད་པའི་ཤོག་ཀ་འདི་ནི། དེང་གི་སི་ཁྲོན་ཞིང་ཆེན་རྔ་བ་ཁུལ་མཛོད་དགེ་རྫོང་གི་ཁོངས་སུ་གཏོགས། རྫོང་ནས་ཤར་དུ་སྤྱི་ལེ་བརྒྱད་ཅུ་ཙམ་གྱི་ནགས་ཀློང་སྟུག་པོའི་… དེ་ལས་མང་།འཕན་ཆུ་བབ་བཟོ་སྟོད་པའི་བྱུང་བ་ མདོ་ཙམ་བརྗོད་པ།
རྩོམ་པ་པོ། བོན་ནག་ཚང་ཡེ་ཤེས་བློ་གྲོས། རྩོམ་ཁུངས། རེབ་གོང་བོན་མང་དྲ་ཚོགས། ཨ་བ་ངོས་བཟང་གི་དགོན་ཤུལ། ཨ་བ་ངོས་བཟང་གི་དགོན་ཤུལ་ནི་རེབ་གོང་རྫོང་ཐོ་བརྒྱ་གྲོང་བརྡལ་གྱི་མངའ་ཁོངས་སུ་གནས་པའི་སེ་བརྒྱ་སྡེ་བའི་ཉེ་འགྲམ་ན་ཡོད་ཅིང་དེ་ལ་སེ་བརྒྱའི་བོན་ཐང་ཟེར། དགོན་ཤུལ་འདི་ངོས་འཛིན་ཚུལ་གཉིས་ཡོད་ལ། གཅིག་ནི་ད་ལྟའི་ཆུ་མཛོད་ཡོད་ས་དེ་ཡིན་པར་འདོད་ཅིང་དེ་ནས་ཁང་ཤུལ་གྱི་སོ་ཕ… དེ་ལས་མང་།རེབ་གོང་ཡུལ་དུ་གནས་པའི་བོན་གྱི་དགོན་ཤུལ་ཁག་ཅིག་ལ་ཉུལ་བའི་རེག་ཟིག
ཤོག་ལྔ་ལམ་ལྷ་དགོན་ནི་བོད་ལྗོངས་ཆབ་མདོ་ལྷོ་རོང་རྫོང་ནགས་ལྕོག་ཤང་ས་དམར་གྲོང་ཚོའི་གཡས་ཟུར་གྱི་བྲག་སྟེང་དུ་ཆགས་ཡོད། ཕྱི་ཡི་དབྱིབས་གཟུགས་ལ་བལྟས་ཚེ་རྒྱལ་པོས་དར་ཕྱར་འདྲ་ཡིན་པ་འབོད་སྲོལ་ཡོད། དགོན་པའི་ཆགས་གནས་སུ་རྒྱ་མཚོའི་ངོས་ལས་མཐོ་ཚད་རྨིད་༣༦༠༠་ཙམ་ཡིན་ཞིང་ལྷོ་རོང་རྫོང་ནས་བར་ཐག་སྤྱི་ལེ་༩༠་ཙམ་ཟིན་ཡོད། དགོན་འདིའི་གནས་ཡིག་དང་ངག་རྒྱུན་བཀའ་རྟགས་རང་བྱོན་སོགས་ལ་གཞ… དེ་ལས་མང་།ཤོག་ལྔ་ལམ་ལྷ་དགོན་གཡུང་དྲུང་གཏམས་བྲག་གླིང་།
རྒན་གྱའི་བྲག་དཀར། རྩོམ་པ་པོ། རང་གྲོལ་རྩལ། རྩོམ་ཁུངས། རེབ་གོང་བོན་མང་དྲ་ཚིགས ༄༅།། རྒན་གྱའི་བྲག་དཀར་གྱི་དཀར་ཆག་གསང་བ་མཁའ་འགྲོའི་ལུང་བསྟན་བཞུགས་སོཿ ༄༅ ༔ ༔ ཡེ་གཞི་སྤྲོས་མེད་བོན་སྐུའི་ནམ་མཁའ་ལ༔ རང་བཞིན་མ་འགག་རྫོགས་སྐུའི་འོད་ཟེར་གསལ༔ སྣ་ཚོགས་མ་ངེས་སྤྲུལ་སྐུས་འགྲོ་བ་འདྲེན༔ སྐུ་གསུམ་རྒྱལ་བའི་ཚོགས་ལ་ཕྱག་འཚལ་ལོ༔ དུས་ཀྱི་མཐའ་མའི་ཞིག་སྤྲང་ནམ་མིང་བདག ༔ ནུབ་གཅིག… དེ་ལས་མང་།རྒན་གྱའི་བྲག་དཀར།
བཻ་རོ་ཙ་ན་ནི་སངས་སུ་ཏའི་སྐད་ཡིན་པ་དང་། བོད་སྐད་དུ་བསྒྱུར་ན་རྣམ་པར་སྣང་མཛད་ཞེས་པའི་དོན་ཡིན། བན་བོན་གཉིས་ཀའི་ལོ་རྒྱུས་ནང་དུ་སྐད་གྲགས་ཤིན་ཏུ་ཆེ། བཻ་རོའི་འཁྲུངས་ཡུལ་ནི་ལྷ་སའི་སྙེ་མོ་ཐང་སྟེ་ད་ལྟ་སྙེ་མོ་རྫོང་ཟངས་རི་ཆུས་བ་གོར་གྲོང་བའི་ཁོངས་སུ་གཏོགས། ཡབ་ལ་བ་གོར་ཧེ་འདོད་དམ་གན་ཇག་བ་གོར་ཡང་ཟེར།བོན་གྱི་དཔེ་ཆ་རྣམས་སུ་བ་གོར་དོད་དེ་རྒྱལ་བ་ཟེར། དེ་དང་ཡུམ་བྲམ་ཟེ་དཀ… དེ་ལས་མང་།བཻ་རོ་ཙ་ན་དང་འབྲེལ་བའི་ལོ་རྒྱུས་མདོར་བསྡུས།
རྩོམ་པ་པོ། སྟོང་སྐོར་ཚེ་རིང་ཐར་གྱིས་བརྩམས་ཤིང་རྒྱ་ཕྱུག་བསོད་ནམས་ཚེ་བརྟན་གྱིས་བསྒྱུར། རྩོམ་ཁུངས། རེབ་གོང་བོན་མང་དྲ་ཚིགས། དཔྱད་རྩོམ་འདིའི་དབྱིན་ཡིག་གི་མ་རྩོམ་ནི་ཁེམ་སྦི་རེ་ལྗི་གཙུག་ལག་སློབ་གྲྭ་ཆེན་མོ་དང་ཡེའོ་གཙུག་ལག་སློབ་གྲྭ་ཆེན་མོ་གཉིས་ཀྱིས་མཉམ་སྒྲུབ་བྱས་པའི་བོད་རིག་པ་ཞིབ་འཇུག(Revued’ Eudes Tibetaines)ཅེས་པའི་དྲ་བའི་ལོ་ཕྱེད་དེབ་ཏུ་འཁོད་ཅིང་http://h… དེ་ལས་མང་།མཚོ་སྔོན་པོའི་མཐའ་འཁོར་གྱི་བོན་སྔགས།
ཞང་ཞུང་སྒོ་ཕུག་བར་གསུམ་དང་བྱ་རུ་ཅན་གྱི་རྒྱལ་པོ་བཅོ་བརྒྱད། རྩོམ་ཁུངས། 象雄穹窿银城文化 ཞང་ཞུང་སྒོ་ཕུག་བར་གསུམ་དང་བྱ་རུ་ཅན་གྱི་རྒྱལ་པོ་བཅོ་བརྒྱད། འཛམ་གླིང་གངས་རྒྱལ་ཏི་སེའི་དཀར་ཆག་ཚངས་དབྱངས་ཡིད་འཕྲོག་ལས།། ཀ་རུ་གྲུབ་དབང་བསྟན་འཛིན་རིན་ཆེན་རྒྱལ་མཚན་གྱིས་མཛད།།
རྣམ་འདྲེན་བརྒྱད་པ་རྫོགས་པའི་སངས་རྒྱས་སྟོན་པ་གཤེན་རབ་མི་བོའི་མཛད་པ་བཅུ་གཉིས་ཀྱི་སྐོར། སེང་སྤྲུལ་རིག་འཛིན་ཉི་མས་བསྒྲིགས། དེ་ཡང་བདག་ཅག་གི་མགོན་པོ་རྣམ་འདྲེན་བརྒྱད་པ་བདུད་བཞི་མ་ལུས་པ་བཅོམ་མཛད། རྫོགས་པའི་སངས་རྒྱས་སྟོན་པ་གཤེན་རབ་མི་བོ་དེ་ཉིད་ཀྱིས་དང་པོ་བྱང་ཆུ་མཆོག་ཏུ་ཐུགས་བསྐྱེད་ཅིང་བར་དུ་བསྐལ་པ་གྲངས་མེད་གསུམ་གྱི་རིང་ལ་སྒྲིབ་གཉིས་སྦྱོང་ཞིང་ཚོགས་གཉིས་ར… དེ་ལས་མང་།སྟོན་པ་གཤེན་རབ་མི་བོའི་མཛད་པ་བཅུ་གཉིས་ཀྱི་སྐོར།
རྩོམ་པ་པོ། དགའ་བཟོད་པ་རྒྱ་མཚོ། བབ་བཟོ་མདའ་ཆེན་དགོན་གཡུང་དྲུང་བཤད་སྒྲུབ་དར་རྒྱས་གླིང་ནི།སི་ཁྲོན་ཞིང་ཆེན་རྔ་བ་ཁུལ་མཛོད་དགེ་རྫོང་བབ་བཟོ་ཞང་གི་ཁོངས་སུ་གཏོགས་ཤིང་། རྫོང་ཐོག་ནས་ཤར་ཕྱོགས་སུ་གཞུང་ལམ་སྤྱི་ལེ་བརྒྱད་ཅུ་ཙམ་གྱི་ས་འཕན་ཆུའི་སྟོད་རྒྱུད་དུ་གྲོང་ལས་རྒྱང་གྲགས་གཉིས་ཙམ་ཆད་པའི་དབེན་གནས་ཉམས་དགའ་བའི་སར་ཆགས་ཡོད། དགོན་པ་འདིའི་ཆོས་ལུགས་གྲུབ་མཐའ་ནི། རྣམ་འདྲེན… དེ་ལས་མང་།བབ་བཟོ་མདའ་ཆེན་དགོན།


text:
ཉེ་ཆར་ལྗོངས་ཡོངས་ཀྱི་རིམ་ཁག་སྒྲིག་བཤེར་ལྟ་ཞིབ་ལས་ཁུངས་ཀྱིས་ཀྲུང་དབྱང་སྒྲིག་ཨུད་ཀྱི་བཀོད་སྒྲིག་བླང་བྱ་གཞིར་བཟུང་། དབུལ་སྐྱོར་ཁྱབ་ཁོངས་ཀྱི་སྒྲིག་འགལ་གནད་དོན་ཁག་གཅིག་ཞིབ་བཤེར་ཐག་གཅོད་ནན་པོ་བྱས་ནས། མང་ཚོགས་ཀྱི་བདེ་རྩར་ཐུག་པའི་ཁེ་ཕན་སྲུང་སྐྱོང་བྱས་ཡོད། དེའང་རང་སྐྱོང་ལྗོངས་སྒྲིག་ཨུད་ཀྱིས་དཔེ་མཚོན་གྱི་གྱོད་དཔེ་གསུམ་བརྡ་ཁྱབ་བཏང་བ་སྟེ།
ལྷ་ས་གྲོང་ཁྱེར་མལ་གྲོ་གུང་དཀར་རྫོང་ཉི་མ་ལྕང་རྭ་ཤང་སྤང་མདའ་གྲོང་ཚོའི་ཏང་ཀྲི་པུའི་ཧྲུའུ་ཅི་གཞོན་པ་གྲོང་ཚོ་ཨུ་ལྷན་གྱི་ཀྲུའུ་རེན་ཚེ་དབང་རིག་འཛིན་གྱིས་དབུལ་སྐྱོར་གསོ་སྦྱོང་གི་མ་དངུལ་གཡོ་ལེན་བྱས་ཤིང་། དེའང་2015ལོར་ཚེ་དབང་རིག་འཛིན་གྱིས་གྲོང་ཚོ་ཏང་ཀྲི་པུའི་ཧྲུའུ་ཅི་གཞོན་པ་དང་། གྲོང་ཚོ་ཨུ་ལྷན་གྱི་ཀྲུའུ་རེན། ཚེ་ལོ་སྐུ་འབུམ་བོད་ལྷམ་ཞིང་ལས་ཆེད་ལས་མཉམ་ལས་ཁང་གི་འགན་འཁུར་བ་བཅས་ཀྱི་ལས་འགན་འཁུར་རིང་རང་དགར་དུས་ཡུན་ཟླ་བ་གཅིག་ཡིན་པའི་བོད་ལྷམ་བཟོ་སྐྲུན་རྩལ་ནུས་དབུལ་སྐྱོར་གསོ་སྦྱོང་ཉིན་གཅིག་ལས་མ་བྱས་པ་དང་། ད་དུང་སྤ་སེ་རྫུས་མ་བཟོས་ནས་རྒྱལ་ཁབ་ཀྱི་དབུལ་སྐྱོར་གསོ་སྦྱོང་མ་དངུལ་སྒོར་40008གཡོ་ལེན་བྱས་པ་དང་འབྲེལ་མཉམ་ལས་ཁང་གི་རྩིས་ཁྲར་བཅུག་པ་རེད། དེར་བརྟེན། ཚེ་དབང་རིག་འཛིན་ལ་ཏང་ནང་ཁུལ་གྱི་ཐ་ཚིག་ནན་པོ་སྒྲོག་པའི་ཆད་པ་བཅད་པ་རེད།
དེ་སྔའི་ལྷོ་ཁ་ས་ཁུལ་མཚོ་སྨད་རྫོང་གནས་བཞི་ཤང་ཏང་ཨུད་ཀྱི་ཧྲུའུ་ཅི་ཕུའུ་ཀྲི་ཧྲུན་དང་ཤང་ཏང་ཨུད་ཀྱི་ཧྲུའུ་ཅི་གཞོན་པ་ཤང་ཀྲང་རིན་ཆེན་ཚེ་རིང་གིས་དབུལ་སྐྱོར་མ་དངུལ་གཡོ་ལེན་གྱིས“དངུལ་སྦས་ཁུང”བཙུགས་ཤིང་། དེའང་ 2011ནས་2013ལོ་བར་གནས་བཞི་ཤང་སྲིད་གཞུང་གིས་བོད་བྱ་དང་བོད་ཕག་གསོ་ཚགས་དང་། མི་ཐབས་ལ་བརྟེན་ནས་རྩྭ་འདེབས་པ། དྲོད་ལྡན་ལྷས་ར། ཞིང་ལས་ཐོན་རྫས་ལས་སྣོན་སོགས་ཀྱི་རྣམ་གྲངས་ཀྱི་མ་དངུལ་ཁྱོན་སྒོར་ཁྲི་123གཡོ་ལེན་གྱིས“དངུལ་སྦས་ཁུང”བཙུགས་ཤིང་། དེའི་ཁྲོད་ཀྱི་སྒོར་ཁྲི་5.7ཤང་ཏང་ཨུད་དང་སྲིད་གཞུང་ལ་ལག་རྟགས་ཉོ་བ་སོགས་ལ་སྤྱད་པ་དང་། སྒོར་ཁྲི་71.7ལྷག་ཙམ་ཤང་སྲིད་གཞུང་གི་གཏོང་སྒོར་སྤྱད་པ། མི་སྒེར་ལ་སྒོར་ཁྲི་10ལྷག་ཙམ་གཡར་བ། སྒོར་ཁྲི་3.5ལྷག་ཡོད་པ་བཅས་རེད། ཕུའུ་ཀྲི་ཧྲུན་དང་རིན་ཆེན་ཚེ་རིང་སྐབས་དེ་དུས་ཤང་ཏང་ཨུད་དང་སྲིད་གཞུང་གི་འགན་འཁུར་བ་གཙོ་བོ་ཡིན་པའི་ངོས་ནས་འགོ་ཁྲིད་ཀྱི་འགན་འཁུར་དགོས་པས། ཕུའུ་ཀྲི་ཧྲུན་ལ་ཏང་ནང་ཁུལ་གྱི་ཐ་ཚིག་ནན་པོ་སྒྲོག་པའི་ཆད་པ་བཅད་པ་དང་། རིན་ཆེན་ཚེ་རིང་ལ་ཏང་ནང་ཁུལ་གྱི་ཐ་ཚིག་ནན་པོ་སྒྲོག་པ་དང་སྲིད་འཛིན་ལས་གནས་གནས་དབྱུང་གཏོང་བའི་ཆད་པ་བཅད་པ་དང་ཀྲུའུ་རེན་ཁོའོ་ཡོན་གཞོན་པ་གཞིར་བཟུང་ཡང་བསྐྱར་ལས་ཀ་བཀོད་སྒྲིག་བྱ་རྒྱུ་རེད།
མངའ་རིས་ས་ཁུལ་སྒེར་རྩེ་རྫོང་དབུལ་སྐྱོར་གཞུང་ལས་ཁང་གི་དེ་སྔའི་ཀྲུའུ་རེན་བུ་རྡོར་གྱིས་རྒྱལ་ཁབ་ཀྱི་དབུལ་སྐྱོར་མ་དངུལ་གཡོ་ལེན་སོགས་བྱས་ཤིང་། དེའང་ 2012ནས་2014ལོ་བར་བུ་རྡོར་གྱིས་རྫོང་དབུལ་སྐྱོར་གཞུང་ལས་ཁང་གི་ཀྲུའུ་རེན་གྱི་འགན་འཁུར་རིང་ལས་གནས་ཀྱི་སྟབས་བདེ་སྤྱད་དེ་རྒྱལ་ཁབ་ཀྱི་དབུལ་སྐྱོར་མ་དངུལ་སྒོར་ཁྲི་152.2ལྷག་ཙམ་གཡོ་ལེན་གྱིས“དངུལ་སྦས་ཁུང”བཙུགས་པ་དང་། དེའི་ཁྲོད་སྒོར་ཁྲི་47.98ཤང་གྲོང་གི་ལས་དོན་སྒྲུབ་པའི་འགྲོ་གྲོན་ལ་སྤྱད་པ་དང་། སྒོར་ཁྲི་41.41རྫོང་ཐད་གཏོགས་ཀྱི་སྡེ་ཚན་གཞན་དག་དང་ཁག་བགོས་འགོ་ཁྲིད་ཀྱི་ལས་ཀའི་འགྲོ་གྲོན་ལ་སྤྱད་པ། སྒོར་ཁྲི་62.81ལྷག་ཡོད་པ་བཅས་རེད། གཞན་ཡང་བུ་རྡོར་གྱིས་ད་དུང་ལས་གནས་ཀྱི་སྟབས་བདེ་སྤྱད་དེ་མི་གཞན་ལ་ཁེ་ཕན་རག་ཐབས་བྱས་ནས་སྒོར་ཁྲི་གཉིས་རི་བའི་རྒྱུ་ནོར་བླངས་པ་དང“དངུལ་སྦས་ཁུང”ནང་ནས་སྒོར་7395བཏོན་ཏེ་རང་ཉིད་ལ་ལག་ཐོགས་ཁ་པར་ཞིག་ཉོས་པ་རེད། དེས་ན། བུ་རྡོར་ལ་ལོ་གཉིས་ཏང་ནང་བཞག་ནས་ལྟ་ཞིབ་བྱེད་པ་དང་སྲིད་འཛིན་གྱི་ལས་གནས་གནས་དབྱུང་གཏོང་བའི་ཆད་པ་བཅད་པ་དང་། ཁོའོ་ཡོན་གཞིར་བཟུང་བསྐྱར་དུ་རྒན་ཡོལ་ཐོབ་ཆ་གཏན་འཁེལ་བྱ་རྒྱུ་རེད།


text:
༄༅༎ཀན་སུའུ་ཝུའུ་ཝེའེ་རུ་མཐོང་དཀོན་པའི་འ་ཞ་རྒྱལ་རིགས་ཀྱི་བང་སོ་གསར་རྙེད་བྱུང་ལ། དུར་བྱང་ཐོག་ཏུ
“ཏ་ཁོ་ཧན་གྱི་བང་སོ”ཞེས་ཐོག་མར་བཀོད་ཡོད་པ།
གསར་འགྱུར་སྤེལ་དུས། (2019ལོའི་ཟླ་ 11ཚེས་26ཉིན། 13:20) (རྩོམ་སྒྲིག་འགན་འཁུར་པ། ཚེ་རིང་།)
མི་དམངས་དྲ་བའི་འཕྲིན། ཚེས་24ཉིན་གསར་འགོད་པས་ཀན་སུའུ་ཞིང་ཆེན་རིག་དངོས་གནའ་རྫས་རྟོག་ཞིབ་ཞིབ་འཇུག་ཁང་ནས་ཤེས་རྟོགས་བྱས་པར་གཞིགས་ན། ཀན་སུའུ་ཝུའུ་ཝུའེ་གྲོང་ཁྱེར་དཔའ་རིས་བོད་རིགས་རང་སྐྱོང་རྫོང་ཁོངས་སུ་ཟླ་9པའི་ཟླ་མཇུག་ཏུ་བང་སོ་1རྙེད་པ་དང་། དེ་རྗེས་ཞིབ་འཇུག་ཁང་དེས་མྱུར་སྐྱོབ་རང་བཞིན་གྱི་སྔོག་འདོན་བྱས་པ་བརྒྱུད། བང་སོ་དེ་ནི་ཝུའུ་ཀྲོའུ་དུས་སྐབས་ཀྱི་འ་ཞ་རྒྱལ་རིགས་ཀྱི་ཁོངས་མི་ཞི་ཝང་མུའུ་རུང་ཀྲིའི་བང་སོ་ཡིན་པ་གཏན་འཁེལ་བྱས་པ་རེད། བང་སོ་དེ་ཤེས་རྟོགས་བྱུང་བ་དེས་འ་ཞའི་དུས་མཇུག་གི་རྒྱལ་པོའི་གདུང་རྒྱུད་མ་ལག་འཐུས་ཚང་དུ་བཏང་བ་དང་དེ་བཞིན་འབྲེལ་ཡོད་ལོ་རྒྱུས་གནད་དོན་ཐད་ཁ་གསབ་ཀྱི་ནུས་པ་གལ་ཆེན་ཐོན་གྱི་ཡོད།
བང་སོ་དེ་ནི་དཔའ་རིས་རྫོང་སྲབ་མདའ་བརྒྱད་གྲོང་རྡལ་མཆན་རྒན་གྲོང་ཚོའི་བྱང་ངོས་ཀྱི་རི་རྩེར་གནས་པ་དང་། དེ་ནི་ཤར་དང་། ནུབ་དང་ལྷོ་བཅས་རི་བོ་གསུམ་གྱིས་བསྐོར་བའི་རི་སྒང་ཆུང་ཆུང་ཞིག་ཏུ་གནས་ལ། ཤར་ནས་ཝུའུ་ཝུའེ་གྲོང་ཁྱེར་དང་བར་ཐག་སྤྱི་ལེ་35ཡོད་པ་རེད། བང་སོ་གནས་ཡུལ་ནི་མདོ་ལ་རི་བོའི་བྱང་ངོས་སུ་གཏོགས་ཤིང་། དེ་ནི་ཅུང་ཁོད་སྙོམས་པའི་རི་ཁྲོད་གཤོང་ས་དང་གཞུང་རོང་ཟུང་འབྲེལ་གྱི་ས་ངོ་ཡིན།
བང་སོ་ནི་ཁང་རྐྱང་སོ་ཕག་གི་བང་སོ་ཡིན་པ་དང་། དེ་ནི་ས་དེའུ་དང་། དུར་ལམ། གྱང་སྒྲོམ། སྒོ་ཐེལ། རྩིག་སྐྱོར། རྡོ་ལམ། དུར་ཁང་སོགས་ཀྱིས་གྲུབ། རྡོ་ལམ་དང་དུར་ཁང་ནང་ཚོན་རིས་རྫ་དཀར་དང་། བཀྲག་རྩི་ཤིང་། རྡོ། ཟངས། ལྕགས། གསེར་དངུལ་ཡོ་བྱད། ཀོ་བཟོས་རིགས་དང་དར་དང་སོ་མའི་བཏགས་རྫས་སོགས་ཁྱོན་220ལྷག་ཙམ་དུར་འཇུག་བྱས་ཡོད་པ་རེད།
ཤེས་རྟོགས་བྱུང་བར་གཞིགས་ན། མིག་སྔར་བང་སོ་སྔོག་འདོན་ལས་དོན་སྔར་བཞིན་སྤེལ་བཞིན་ཡོད་པ་དང་། པུར་སྒམ་ཚང་མ་ཐུམ་བརྒྱབ་ནས་ཚོད་ལྟ་ཁང་དུ་གཙང་བཤེར་བྱ་རྒྱུ་ཡིན་པ་དང་པུར་སྒམ་ནང་གི་གནས་ཚུལ་ད་དུང་གསལ་པོ་ཤེས་མེད་པ་རེད།
བང་སོ་ནས་ཐོན་པའི་དུར་བྱང་ཞིག་གི་ཐོག་ཏུ“ཏ་ཀྲོའུ་ཡི་སྔ་རབས་མུའུ་རུང་ཧྥུ་ཚང་གི་བང་སོའི་དུར་བྱང”ཞེས་བརྐོས་ཡོད། དུར་བྱང་གི་ནང་དོན་ལས་མངོན་པ་ལྟར་ན། བདག་པོ་ནི“ཏ་ཀྲོའུ་ཡུན་ཧའེ་དམག་དཔོན་ཙའོ་ཡུས་ཆན་ཝུའེ་དམག་དཔོན་ཆེན་མོ་ཕྱི་བཀོད་ཞི་ཝང”མུའུ་རུང་ཀྲི་ཡིན་པ་དང་། ནད་ཀྱིས་རྐྱེན་པས“གནམ་བསྩལ་ལོ་གཉིས་པའི་ཟླ་གསུམ་ཚེས་གཉིས་ཉིན་ལ་འདས་པ”དང་། འདས་དུས་དགུང་ལོ་42ཡིན་པ་རེད། དུར་བྱང་ཐོག་ཏུ་མུའུ་རུང་ཀྲི་ནི་པོ་ཆིན་ཏུའུ་ཁོ་ཧན་ཡིན་པ་དང་། མཚོ་སྔོན་གྱི་རྒྱལ་པོ་མུའུ་རུང་ནོ་ཧབ་པོའི་བུ་གསུམ་པ་ཡིན་པ་རེད།
དུར་བྱང་ཆ་འཕྲིན་ལས་མངོན་པ་ལྟར་ན། མུའུ་རུང་ཀྲི་ཚེ་ལས་འདས་རྗེས་གུས་སྲོལ་གཞིར་བཟུང་། “ལོ་དེའི་ཟླ་དགུ་ཚེས་ལྔ་ཉིན་ཏ་ཁོ་ཧན་བང་སོར་སྤོས་ནས་དུར་འཇུག་བྱས་པ”དང“ཏ་ཁོ་ཧན་གྱི་བང་སོ”ཞེས་པ་ཐེངས་དང་པོ་ཐོན་པ་ཡིན་ལ། དེ་ཐོག་ནས་ཉེ་འཁོར་དུ་ད་དུང“ཏ་ཁོ་ཧན་གྱི་བང་སོ”ཡོད་པ་མཚོན་ཡོད་མེད་ནི་མཐོང་ཆེན་བྱེད་དགོས་པ་ཞིག་རེད། ཀན་སུའུ་ཞིང་ཆེན་རིག་དངོས་གནའ་རྫས་རྟོག་ཞིབ་ཞིབ་འཇུག་ཁང་གིས་ངོ་སྤྲོད་བྱས་པར་གཞིགས་ན། བང་སོ་སྔོག་འདོན་བྱེད་རིང་ཞིབ་འཇུག་ཁང་དེས་ཐོག་མའི་བརྟག་དཔྱད་བྱས་པ་དང་། ས་ཁོངས་དེ“ཏ་ཁོ་ཧན་གྱི་བང་སོ་ཁུལ”ཡིན་མིན་ད་དུང་གོམ་གང་མདུན་སྤོས་ཀྱིས་འབྲེལ་ཡོད་ལས་དོན་སྤེལ་ནས་གཏན་འཁེལ་བྱེད་དགོས་ཀྱི་ཡོད་པ་རེད།
དེ་དང་ཆབས་ཅིག་བང་སོ་དེའི་བྱང་ཤར་དང་བར་ཐག་སྤྱི་ལེ་15ཙམ་ཡོད་པའི་ཝུའུ་ཝུའེ་གྲོང་ཁྱེར་ནན་ཆིང་ཙོའེ་དབན་དང་བླ་མ་དབན་རྒྱུད་དུ་དུས་རབས་ཉི་ཤུ་པའི་ལོ་རབས་བཞི་བཅུ་པ་དང་ལོ་རབས་བརྒྱད་ཅུ་པར་ཐང་ཆེན་པོའི་ཅིན་ཁྲེང་རྫོང་གི་བདག་པོ་དང་། མུའུ་རུང་ཤིས་ཀོང་། ཐང་ཧུང་ཧྭ་ཀོང་ཇོ། མཚོ་སྔོན་གྱི་རྒྱལ་པོ་མུའུ་རུང་ཀྲུང་། ཐང་ཝུའུ་ཧྲིའི་དུར་བྱང་། ཐང་ལི་ཧྲེན་གྱི་བང་སོ་སོགས་ཐང་གི་དུས་འགོ་དང་དུས་དཀྱིལ་གྱི་འ་ཞ་རྒྱལ་རིགས་ཀྱི་བང་སོ་9སྔོག་འདོན་བྱས་པ་རེད།
ཀན་སུའུ་ཞིང་ཆེན་རིག་དངོས་གནའ་རྫས་རྟོག་ཞིབ་ཞིབ་འཇུག་ཁང་གིས་མིག་སྔར་སྔོག་འདོན་བྱས་པར་གཞིགས་ན། དེ་ནི་ཝུའུ་ཝུའེ་ས་ཁུལ་དུ་ཤེས་རྟོགས་དང་སྔོག་འདོན་བྱེད་པའི་དུས་རབས་སྔ་ཤོས་དང་ཉར་ཚགས་ཆ་ཚང་ཤོས་ཀྱི་འ་ཞ་རྒྱལ་རིགས་ཀྱི་བང་སོ་ཡིན་པས། རྒྱལ་ནང་དུའང་མཐོང་དཀོན་པ་ཞིག་ཡིན་ཞིང་། དེ་ནི་འ་ཞ་བང་སོ་གནའ་རྫས་རྟོག་ཞིབ་ཞིབ་འཇུག་གི་གསར་རྙེད་གལ་ཆེན་ཞིག་རེད། བང་སོ་དེ་སྔོག་འདོན་བྱས་པར་དུས་མཇུག་གི་འ་ཞའི་དུར་འཇུག་གོམས་སྲོལ་དང་དེ་བཞིན་ཐང་དང་འ་ཞ་མི་རིགས་ཀྱི་འབྲེལ་བའི་ལོ་རྒྱུས་དང་། དར་གོས་ལམ་བུའི་འགྲིམ་འགྲུལ་ལོ་རྒྱུས། དངོས་པོ་དང་རིག་གནས་ལོ་རྒྱུས་སོགས་འབྲེལ་ཡོད་གནད་དོན་ཞིབ་འཇུག་བྱ་རྒྱུར་ཞིབ་འཇུག་གི་རིན་ཐང་གལ་ཆེན་ལྡན་ཡོད་པ་རེད།
འ་ཞ(སྤྱི་ལོ་313ལོ་ནས་སྤྱི་ལོ663ལོའི་བར)། ཀྲུང་གོའི་གནའ་རབས་ནུབ་བྱང་གི་མི་རིགས་དང་དེས་བཙུགས་པའི་རྒྱལ་ཁབ་ཀྱི་མིང་ཡིན། མ་གཞི་ལིའོ་ཏུང་ཞན་པའེ་མུའུ་རུང་པུའུ་ཡི་ཡན་ལག་ཅིག་ཡིན་ཞིང་། བོད་རིགས་མི་དམངས་ཀྱིས་ཨ་ཞ་ཞེས་འབོད་ཀྱི་ཡོད། དེ་ནི་ཅིན་རྒྱལ་རབས་ནུབ་མ་ནས་ཐང་རྒྱལ་རབས་དུས་ཀྱི་མདོ་ལ་རི་རྒྱུད་དང་རྨ་ཆུའི་སྟོད་རྒྱུད་ཀྱི་གྲོག་རོང་དུ་གནས་པའི་གནའ་བོའི་རྒྱལ་ཁབ་ཅིག་ཡིན།


text:
༥༧
༈ །།གྲུབ་པའི་དབང་ཕྱུག་ལྕགས་ཟམ་པ་ཆེན་པོའ་ཉེ་བརྒྱུད་ཡི་གེ་དྲུག་པའི་སྒོམ་ལུང་འབོག་ཚུལ་གཞན་ཕན་མཁའ་ཁྱབ་ཅེས་བྱ་བ་བཞུགས་སོ། །ན་མོ་ལོ་ཀེ་ཤྭ་ར་ཡ། །སྙིགས་འགྲོ་ཉམ་ཐག་སྐྱོང་བའི་ཡབ། །འཇིག་རྟེན་དབང་ཕྱུག་བརྩོན་འགྲུས་མཚན། །གང་གི་གདམས་པའི་མཛོད་འཛིན་པ། །འགྲོ་མགོན་བླ་མར་ཕྱག་བྱས་ནས། །སྤྱན་རས་གཟིགས་དབང་ཞལ་གྱི་ལུང་། །གྲུབ་ཐོབ་ཆེན་པོའ་ཁྱད་པར་ཆོས། །འཁོར་བ་དོང་སྤྲུགས་གདམས་ངག་བཅུད། །ཆོས་སྒོ་བརྒྱད་ཁྲིའི་སྙིང་པོ་འཆད། །འདིར་འབྲེལ་ཚད་དོན་ལྷན་གྱི་བཟང་པོ་སྤྱོད་ལ་ཞུགས་པའི་དགེ་བའི་བཤེས་གཉེན་དག་གིས་སྐལ་པ་མཆོག་དམན་མ་བརྟགས་པར་ཐོས་པ་ཙམ་གྱིས་ཕན་ཡོན་སྙིང་ལ་བཞགས་ནས། རེ་བ་དང་ཟང་ཟིང་མེད་པའི་ཆོས་སྦྱིན་སྩལ་བར་འདོད་པས། འདུས་པའི་དབུས་སུ་
༥༨
སེམས་བསྐྱེད་བཟང་པོ་དང་ལྡན་པས་ཆོས་ཀྱི་ཁྲི་ལ་འཁོད། གྲུབ་ན་རང་ཉིད་ཀྱིས་སྒོམ་བཟླས་མདོར་བསྡུས་བྱས་རྗེས། །དེ་འདི་སྐད་ཅེས། །འོ། མ་གྱུར་ནམ་མཁའ་དང་མཉམ་པའི་སེམས་ཅན་ཐམས་ཅད་ཡང་དག་པར་རྫོགས་པའི་སངས་རྒྱས་ཀྱི་གོ་འཕང་འཐོབ་བར་བྱ། དེའི་ཆེད་དུ་ཡི་གེ་དྲུག་པའི་བསྒོམ་ལུང་ཟབ་མོ་གསན་ལ། དོན་ཚུལ་བཞིན་དུ་ཉམས་སུ་ལེན་པར་བགྱིའོ་སྙམ་པའི་ཐུགས་བསྐྱེད་རྣམ་པར་དག་པ་དང་ལྡན་པའི་ངང་ནས། ས་ཕྱོགས་འདི་ཉིད་དག་པའི་ཞིང་ཁམས་བདེ་བ་ཅན། སློབ་དཔོན་ཡང་འཕགས་པ་སྤྱན་རས་གཟིགས་དངོས་ཡིན་སྙམ་པའི་འདུ་ཤེས་དང་ལྡན་པས། ལུས་ཀྱིས་ཐལ་སྦྱར་སོགས་གུས་པའི་ཚུལ། ངག་གི་ཅ་ཅོ་སྤངས་ཤིང་སེམས་གཞན་དུ་མི་གཡེངས་པར་མཉན་བྱ་དམ་པའི་ཆོས་དང་། དེ་སྟོན་བྱེད་དགེ་བའི་བཤེས་གཉེན་ལ་གུས་པ་རྩེ་གཅིག་པས་གསན་པར་ཞུ། །དེའང་འཕགས་མཆོག་སྤྱན་རས་གཟིགས་དང་པདྨ་འབྱུང་གནས་དབྱེར་མེད་རྣལ་འབྱོར་བརྟུལ་ཞུགས་སྤྱོད་པའི་སྐུར་བསྟན་པ་གྲུབ་པའི་དབང་ཕྱུག་ཐང་སྟོང་རྒྱལ་པོ་ཞེས་མཚན་ཉི་ཟླ་ལྟར་གྲགས་པ་དེ་ཉིད། སྐུ་གཞོན་ནུའི་ཚེ་ཡིག་དྲུག་དུང་ཕྱུར་གྱི་ཚོགས་དཔོན་མཛད་པའི་དུས་ན། ཆོ་འཕྲུལ་ཟླ་བའི་ཚེས་བརྒྱད་ཀྱི་ཐོ་རངས་ཀྱི་ཚལ། སྐུ་མདུན་གྱི་བུམ་པའི་ཁ་རྒྱན་དེ། དཔག་བསམ་གྱི་སྡོང་པོ་ཆེན་པོར་གྱུར་བའི་ཡལ་འདབ་ཀྱི་ཁྲོད་དུ་པད་ཟླའི་གདན་བཞི་བརྩེགས་པའི་འོག་ནས་ཡར་རིམ་བཞིན་འཕགས་པ་སྤྱན་རས་གཟིགས། ཁ་ས་ཎི། རྩ་ཕྱག་བཞི་པ། བརྒྱད་པ། ཕྱག་སྟོང་སྤྱན་སྟོང་གི་སྐུ་མཚན་དཔེས་བརྒྱན་པ་འོད་ཀྱི་དཀྱིལ་འཁོར་གྱི་དབུས་ན་བཞེངས་སྟབས་སུ་བཞུགས་པའི་མཐའ་བསྐོར་དུ། རྟ་མགྲིན། བདུད་རྩི་འཁྱིལ་པ། སྒྲོལ་མ། རྣམ་པར་རྒྱལ་མ། ཕྱོགས་བཅུའི་སངས་རྒྱས་རྣམས་ཀྱིས་བསྐོར་བ། འོག་གི་ཆ་ལ་ཕྱོགས་སྐྱོངས་བཅུ་དང་། གནོད་སྦྱིན་བཅུ་གཉིས། རྒྱལ་ཆེན་བཞིས་བསྐོར་བ་མངོན་སུམ་དུ་གཟིགས་པས། ཡན་ལག་བདུན་པའི་མཆོད་པ་དང་གསོལ་
༥༩
འདེབས་མཛད་པས། རིགས་ཀྱི་བུ་ཁྱོད་ནམ་བྱང་ཆུབ་མ་ཐོབ་ཀྱི་བར་དུ་དགེ་བའི་བཤེས་གཉེན་ང་ཡིན་པས། ཡི་གེ་དྲུག་པའི་སྒོ་ནས་ཕྲིན་ལས་རྒྱ་ཆེན་པོ་བསྒྲུབ་ཅིང་། འགྲོ་བ་རྣམས་འདྲེན་པར་གྱིས་ཤིག །ཅེས་དང་གདམས་པ་མང་དུ་གསུངས་ཤིང་། གཞན་ཡང་ལན་དུ་མར་ཞལ་དངོས་སུ་བསྟན་ནས་སྩལ་བའི་གདམས་པའི་སྙིང་པོ། ཟབ་ལ་བདེ་བ་ཡི་གེ་དྲུག་པའི་སྒོམ་བཟླས་ཀྱི་ལུང་འབོགས་ཤིང་ཉམས་སུ་ལེན་པར་བྱེད་པ་ལ་གསུམ། སྔོན་འགྲོ་སྐྱབས་སེམས་དང་ལྡན་པས་བློ་ཆོས་ལ་བསྐུལ་བ། དངོས་གཞི་མཁའ་ཁྱབ་ཀྱི་ཏིང་ངེ་འཛིན་དང་འབྲེལ་བར་བསྐྱེད་བཟླས་རྫོགས་གསུམ་བྱ་བ། རྗེས་ལམ་ཁྱེར་གསུམ་དང་ལྡན་པས་དགེ་རྩ་གཞན་དོན་དུ་བསྔོ་བའོ། །དང་པོ་ནི། །རང་ཉིད་གང་དུ་གནས་པའི་མདུན་གྱི་ནམ་མཁར་རིན་པོ་ཆེའི་ཁྲི་དང་པད་ཟླའི་གདན་ལ། ངོ་བོ་རྩ་བའི་བླ་མ་ཉིད་རྣམ་པ་སྤྱན་རས་གཟིགས་འགྲོ་འདུལ་ཕྱག་བཞི་པའི་སྐུར་གསལ་བའི་འཁོར་དུ་སངས་རྒྱས་བྱང་སེམས་དཔག་ཏུ་མེད་པས་བསྐོར་ཏེ་བཞུགས་པའི་མདུན་དུ། བདག་གཞན་སེམས་ཅན་ཐམས་ཅད་དུས་འདི་ནས་བཟུང་རྫོགས་པའི་བྱང་ཆུབ་མ་ཐོབ་ཀྱི་བར་དུ་སྙིང་ཐག་པ་ནས་སྐྱབས་སུ་འགྲོ་སྙམ་པའི་བློ་རྩེ་གཅིག་པས་སྐྱབས་འགྲོའི་ཚིག་ལྕགས་ཟ་མ་པའི་ཐུན་མོང་མ་ཡིན་པའི་སྐྱབས་འགྲོ་དགུ་སྐོར་དུ་གྲགས་པ་ཐུགས་རྗེ་ཆེན་པོས་ཀ་ལྔ་པ་དཔལ་འབྱོར་ཤེས་རབ་ལ་གསུངས་ནས་གྲུབ་ཆེན་ལ་གནང་བར་བཀའ་བསྒོས་པ་ལྟར་བསྩལ་བའི་བྱིན་བརླབས་མྱོང་གྲུབ་ཀྱིས་ཆེ་བ་འདི་ལ་བྱ་སྟེ། །གོང་དུ་ཇི་སྐད་བཤད་པ་ལྟར་དམིགས་པ་རྩེ་གཅིག་པས་སྐྱབས་འགྲོའི་ཚིག་འདི་ལྷན་ཅིག་ཏུ་གནང་བར་ཞུ། །མ་ནམ་མཁའ་དང་མཉམ་པའི་སེམས་ཅན་ཐམས་ཅད་བླ་མ་སངས་རྒྱས་རིན་པོ་ཆེ་ལ་སྐྱབས་སུ་མཆིའོ། །སངས་རྒྱས་ཆོས་དང་དགེ་འདུན་རྣམས་ལ་སྐྱབས་སུ་མཆིའོ། །བླ་མ་ཡི་དམ་མཁའ་འགྲོའི་ཚོགས་ལ་སྐྱབས་སུ་མཆིའོ། །རང་སེམས་སྟོང་གསལ་ཆོས་ཀྱི་སྐུ་ལ་སྐྱབས་སུ་མཆིའོ། །ཞེས་བརྒྱ་རྩ་
༦༠
ཉེར་གཅིག །བདུན་ལ་སོགས་པ་ལོངས་ཁྱབ་དང་སྦྱར་ཏེ་བརྗོད་པའི་རྗེས་སུ། སྐྱབས་ཡུལ་འོད་དུ་ཞུ། རང་ལ་ཐིམ་པས་ཐུགས་རྗེའི་བྱིན་རླབས་ཞུགས། བློ་ཆོས་སུ་ངང་གིས་འགྲོ་ཞིང་བར་ཆད་མེད་པར་བསམ། དེའི་རྗེས་ཐོབ་ཏུ། ནམ་མཁའ་དང་མཉམ་པའི་ཕ་མ་སེམས་ཅན་ཐམས་ཅད་སྒོམ་ལུང་འབོགས་སྐབས་ཚར་གསུམ་བདུན་གང་རུང་ལྷན་ཅིག་ཏུ་བརྗོད་པའམ་རྗེས་ཟློས་བྱ་སྟེ་འོག་མ་རྣམས་ལའང་ཤེས་པར་བྱའོ། །འཁོར་བ་སྡུག་བསྔལ་གྱི་རྒྱ་མཚོར་དུས་རྟག་ཏུ་འཁྱམས་པ་སྙིང་རེ་རྗེ། འདི་རྣམས་ཐམས་ཅད་བདག་ཁོ་ནས་རྫོགས་པའི་སངས་རྒྱས་ཀྱི་གོ་འཕང་ལ་འགོད་པར་བྱ། དེའི་ནུས་པ་བདག་ལ་མེད་པས་ཆོས་ཐམས་ཅད་ཀྱི་སྙིང་པོ་ཡི་གེ་དྲུག་པའི་སྒོམ་བཟླས་ཉམས་སུ་བླངས་ལ་མྱུར་བ་ཉིད་དུ་སེམས་ཅན་རྣམས་དགྲོལ་བར་བྱ་སྙམ་པ་མཉན་པའམ་ཕྱུགས་རྫི་ལྟ་བུའི་སེམས་བསྐྱེད་དང་ལྡན་པས། ངག་ཏུ་འདི་གསུང་བར་ཞུ། སེམས་ཅན་ཐམས་ཅད་ཡང་དག་པར་རྫོགས་པའི་སངས་རྒྱས་ཀྱི་གོ་འཕང་ཐོབ་པར་བྱ། དེའི་ཆེད་དུ་འཕགས་པ་ཐུགས་རྗེ་ཆེན་པོའ་སྒོམ་བཟླས་ཉམས་སུ་བླང་བར་བགྱིའོ། །ཞེས་གྲངས་སུ་བརྗོད་ཅིང་ལྷག་བསམ་བཟང་པོ་རྒྱུད་ལ་འགྲེ་ངེས་བྱ། སྐྱབས་འགྲོ་ཐོག་མར་བྱས་པས་སྡོམ་པ་ཐམས་ཅད་ཀྱི་རྟེན་དུ་འགྱུར། བློ་ཆོས་སུ་འགྲོ། ལམ་སྒྲུབ་པ་ལ་བར་ཆད་མི་འབྱུང་། སེམས་བསྐྱེད་པས་ད་ཕྱིན་ཆད་བསམ་སྦྱོར་ཅི་བྱས་བྱང་ཆུབ་ཀྱི་གྲོགས་སུ་འགྱུར་བས་ཆོས་ལམ་དུ་འགྲོ་བའི་དགོས་པ་ཡོད་དོ། །དེ་ནས་ཁ་ནང་དུ་ལོག་པའི་དྲན་པས་བློ་ཆོས་སུ་བསྐུལ་བ་ལ་གསུམ། ངེས་འབྱུང་གི་གཞི་བཏིང་བ། བརྩོན་འགྲུས་ཀྱི་ལྕག་སྐུལ་བ། ཕྱུགས་རྫི་ལྟ་བུའི་སེམས་བསྐྱེད་ཀྱི་མཚམས་སྦྱར་བའོ། །དང་པོ་ལ་སྤྱི་དང་བྱེ་བྲག་ཏུ་དཔྱད་པ་གཉིས་ལས། སྤྱིར་ཐོག་མ་མེད་པ་ནས་བདག་མེད་པ་ལ་བདག་ཏུ་བཟུང་སྟེ་རྒྱུ་མ་རིག་པ། རྐྱེན་ལས་དང་ཉོན་མོངས་པས་བསྐྱེད་པའི་འགྲོ་བ་རིགས་དྲུག་གི་སྣང་བ་སོ་སོར་སྣང་བ་འདི་རྣམས་ལ་དཔྱད་པས། རྨི་ལམ་གྱི་དགྲ་གཉེན་ནམ་སྒྱུ་མའི་རྒྱལ་སྲིད་ལྟར་རང་བོས་ནས་བདེན་པར་གྲུབ་པ་རྡུལ་ཕྲ་མོ་
༦༡
ཙམ་མེད་ཀྱང་། འཁྲུལ་སྣང་མི་བདེན་བར་བཟུང་སྟེ། ཉོན་མོངས་པ་བག་ཉལ་གྱིས་ཁྱབ་པ་འདུ་བྱེད་ཀྱི་སྡུག་བསྔལ། བདེ་བ་ལྟར་སྣང་ཡང་མྱུར་དུ་མི་རྟག་པ་འགྱུར་བའི་སྡུག་བསྔལ། ལས་ངན་པའི་འབྲས་བུ་མངོན་དུ་སྤྱོད་པ་སྡུག་བསྔལ་གྱི་སྡུག་བསྔལ་ཏེ། དཔེར་ན་ཏིལ་ལ་སྣུམ་གྱིས་ཁྱབ་པ་བཞིན་དུ་ཁམས་གསུམ་རིགས་དྲུག་གི་སེམས་ཅན་རྣམས་སྡུག་བསྔལ་ཆེན་པོ་དེ་གསུམ་ལས་མ་འདས་པས་འཁོར་བ་འདིར་བདེ་བ་སྐྲ་རྩེའི་ཆ་ཤས་ཙམ་ཡང་མེད་པ་ལ་བསམས་ཏེ་ངེས་འབྱུང་དྲག་ཏུ་བསྐྱེད་བྱེ་བྲག་རིགས་དྲུག་རེ་རེ་ནས་དཔྱད་དེ། དེའང་མདོ་སྡེ་དྲན་པ་ཉེར་བཞག་ལས། །སེམས་ཅན་དམྱལ་བ་དམྱལ་མེས་ཉམས། །ཡི་དྭགས་བཀྲེས་ཤིང་སྐོམ་པས་ཉམས། །དུད་འགྲོ་གཅིག་ལ་གཅིག་ཟས་ཉམས། །ལྷ་དག་བག་མེད་པ་ཡིས་ཉམས། །ལྷ་མིན་འཐབ་ཅིང་རྩོད་པས་ཉམས། །མི་དག་འཚོ་བ་ཐུང་པས་ཉམས། །འཁོར་བ་ཁབ་ཀྱི་རྩེ་རྩམ་ཡང་། །བདེ་བ་ནམ་ཡང་ཡོད་མ་ཡིན། །ཞེས་གསུངས་པ་ལྟར་སྲིད་རྩེ་ནས་མནར་མེད་པར་འཁོར་བའི་གནས་མཐོ་དམན་གང་དུ་སྐྱེས་ཀྱང་སྡུག་བསྔལ་ཁོ་ནའི་རང་བཞིན། དཔེར་ན་དུག་དང་འདྲེས་པའི་ཁ་ཟས་ལ་རྣམ་པ་བཟང་ངན་གྱི་ཁྱད་པར་མེད་པས་སྤང་བར་བྱ་བ་བཞིན་དུ་འཁོར་བ་ལས་ངེས་པར་འབྱུང་བའི་བློ་བརྟན་པོར་བསྐྱེད་པར་བྱའོ། །གཉིས་པ་ནི། དེ་དག་ལས་ཀྱང་ཁྱད་པར་དུ་རང་རེ་མིའི་གནས་སྣང་འདི་ལ་དཔྱད་པས། མི་ཁོམ་པའི་གནས་བརྒྱད་དུ་མ་སྐྱེས་པས་དལ་བ་བརྒྱད། རང་འབྱོར་ལྔ། གཞན་འབྱོར་ལྔ་སྟེ་དལ་འབྱོར་གྱི་ཆོས་བཅོ་བརྒྱད་དང་ལྡན་པའི་མིའི་ལུས་རྙེད་པ་ཤིན་ཏུ་དཀའ་ཞིང་། རྙེད་ན་ཕན་ཐོགས་ཆེ་བས་རིན་པོ་ཆེ་དང་ཆོས་མཚུངས་པས་འདི་ཉིད་རྒྱུ་དང་དཔེ་དང་གྲངས་སོགས་ཀྱི་སྒོ་ནས་ཐོབ་པར་དཀའ་སྟེ། ངན་སོང་གི་འགྲོ་བ་ས་ཆེན་པོའ་རྡུལ་ཙམ་ཡོད་ལ་མི་ལུས་ཙམ་པོ་པའང་སེན་མོའ་སྟེང་གི་རྡུལ་དང་འདྲ་བར་ཡོད་པ་ལས། ཆོས་ལྡན་གྱི་མི་
༦༢
ལུས་ནི་ཉིན་མོའ་སྐར་མ་ལྟར་དཀོན་ཏེ། སྙིང་རྗེ་པད་དཀར་ལས། །མིར་སྐྱེ་པ་ནི་རྙེད་པར་དཀའ། །དལ་བ་ཕུན་སུམ་ཚོགས་པའང་རྙེད་པར་དཀའ། སངས་རྒྱས་འཇིག་རྟེན་དུ་འབྱུང་བའང་རྙེད་པར་དཀའ། དགེ་བའི་ཆོས་ལ་འདུན་པའང་རྙེད་པར་དཀའ། ཡང་དག་པའི་སྨོན་ལམ་ཡང་རྙེད་པར་དཀའ་བ་ལགས་སོ། །ཞེས་སོགས་མཐའ་ཡས་པ་གསུངས་ལ། དེ་ལྟ་བུའི་མི་ལུས་ཐོབ་ཀྱང་སྐྱེ་རྒ་ན་འཆིའི་ཆུ་བོ་ཆེན་པོ་བཞི་ལས་མ་འདས་པས་རྟག་པ་དང་བདེ་བ་སྐད་ཅིག་ཀྱང་མེད། དེའང་སྤྱིར་འདུས་བྱས་ཐམས་ཅད་ཀྱང་མི་རྟག་པའི་མཐའ་བཞིས་དབང་དུ་བྱས་པ་སྟེ་འདུས་པའི་མཐར་འབྲལ། བསགས་པའི་མཐར་འཛད། མཐོ་བའི་མཐར་དམའ། སྐྱེས་པའི་མཐར་ངེས་པར་འཆི། སྒོས་མིའི་ལུས་ནམ་འཆིའི་ཆ་མེད་ཅིང་འཆི་རྐྱེན་གང་གིས་ཀྱང་བྱེད་ངེས་པ་མེད། གསོད་སར་ཁྲིད་པའི་བཙོན་བཞིན་ཞག་རེ་སོང་བ་དང་འཆི་བ་ལ་ཇེ་ཉེར་འགྲོ། ཆུའི་ཆུ་བུར། རི་གཟར་གྱི་རྦབ། ནམ་མཁའི་གློག་ལྟར་གློ་བུར་མྱུར་བ་ཁོ་ནར་འཆི་བ་ཐོག་ཏུ་འོང་། མཁས་བཙུན་བཙན་ཕྱུག་དཔའ་རྩལ་མོ་གཏོ་སྨན་དཔྱད་གང་གིས་ཀྱང་བཟློག་ཏུ་མེད། ལོངས་སྤྱོད་དབང་ཐང་སྙན་གྲགས་གང་ཡང་རྗེས་སུ་མི་འབྲང་བས་དགེ་སྡིག་གི་ལས་ཁོ་ན་རྣམ་པར་ཤེས་པ་དང་འགྲོགས་ནས་ཚེ་ཕྱི་མའི་གནས་སུ་འགྲོ་བའི་ཚེ་སྡིག་པས་ངན་སོང་དུ་ལྟུང་། དགེ་བས་མཐོ་རིས་དང་ཐར་བ་ཐོབ་པ་ཡིན་པས་དེས་ན་ཚེ་ཕྱི་མ་ཕན་ཆད་ལ་ཕན་པ་དམ་པའི་ཆོས་མ་གཏོགས་གཅིག་ཀྱང་མེད། ཚེ་ཕྱི་མ་ལྟ་ཅི་སྨོས། ཚེ་འདི་ལའང་འཕྲལ་ཡུན་གཉིས་ཀར་ཕན་པ་ཆེ་བ་དམ་པའི་ཆོས་ཁོ་ན་ཡིན་ཅིང་། སང་བྱེད་གནང་བྱེད་ཀྱི་ལོང་སྐབས་མེད་པས་ད་ལྟ་ཉིད་ནས་ལས་འབྲས་ལ་ཡིད་ཆེས་པའི་དད་པ་དང་། བླ་མ་དཀོན་མཆོག་ལ་སེམས་དྭངས་པའི་དད་པ་དང་། བྱང་ཆུབ་བསྒྲུབ་པ་ལ་འདོད་པའི་དད་པ་སྟེ། དེ་གསུམ་དང་ལྡན་པས་ལུས་ལ་གཡོག་དང་གྲུ་ཡི་འདུ་ཤེས་བཞག་སྟེ་དམ་པའི་ཆོས་ཁོ་ན་ལ་མི་འབུང་རེ་སྙམ་པའི་དམ་བཅའ་བརྟན་པར་བྱའོ། །གསུམ་པ་ནི།
༦༣
ཡང་འདི་སྙམ་དུ་བསམ་སྟེ། ཨ་ཙ་མ། །བདག་གིས་མི་ལུས་ཉིན་མོའ་སྣང་བ་དང་འདྲ་བ་ཡུད་ཙམ་པ་འདི་ལ་ལུས་ཀྱི་སྒོ་ནས་ཇི་ལྟར་བགྱིས་ན་རླབས་པོ་ཆེའི་དགེ་བ་ཞིག་འགྲུབ། ངག་གི་སྒོ་ནས་ཇི་ལྟར་སྨྲས་ན་གཞན་ལ་ཕན་པའི་དགེ་བ་ལ་འཁུལ། ཡིད་ཀྱི་སྒོ་ནས་ཇི་ལྟར་བསམ་ན་སེམས་ཅན་ཡོངས་ལ་ཁྱབ་པའི་དགེ་བར་འགྱུར་སྙམ་དུ་མདོར་ན་ལུས་ངག་ཡིད་གསུམ་སེམས་ཅན་དོན་དུ་བཀོལ་བའི་ལྷག་བསམ་རྒྱ་ཆེན་པོ་བསྐྱེད། དོན་དེ་དག་འགྲུབ་པའི་ཕྱིར། སངས་རྒྱས་ཐམས་ཅད་ཀྱི་སྙིང་རྗེའི་རང་གཟུགས། བོད་ཁ་བ་ཅན་གྱི་ལྷ་སྐལ། ཇོ་བོ་ཐུགས་རྗེ་ཆེན་པོ་ལ་གསོལ་བ་འདེབས་སོ་སྙམ་པས་མཁའ་ཁྱབ་ཀྱི་དམིགས་པ་ལ་འཇུག་གོ །གཉིས་པ་དངོས་གཞི་ལ་གསུམ། བསྐྱེད་རིམ་བསྒོམ་པ། བཟླས་པ་བྱ་བ། རྫོགས་རིམ་བསྒོམ་པའོ། །དང་པོ་ནི། །བདག་སོགས་འགྲོ་དྲུག་སེམས་ཅན་ཐམས་ཅད་ཀྱི་སྤྱི་བོའ་གཙུག་ཏུ་པདྨ་དཀར་པོ་དང་ཟླ་བའི་གདན་ལ་ཡི་གེ་ཧྲཱིཿལས་འཁྲུངས་པའི་འཕགས་མཆོག་སྤྱན་རས་གཟིགས་དབང་ཕྱུག་སྐུ་མདོག་སྟོན་ཁའི་ཟླ་བ་ལྟར་དཀར་བ། ནོར་བུ་ཆུ་ཤེལ་ལྟར་དྭངས་པ། དྲི་མ་མེད་པའི་འོད་ཟེར་ཁ་དོག་ལྔ་ལྡན་དུ་འཕྲོ་བ། ཆོས་ཐམས་ཅད་དེ་བཞིན་ཉིད་དུ་རོ་གཅིག་པས་ཞལ་གཅིག་པ། ཀུན་ལ་ཁྱབ་པའི་བྱམས་བརྩེ་མངའ་བས་ཀུན་ནས་འཛུམ་པའི་མདངས་དང་ལྡན་པ། དག་པའི་སྤྱན་གྱིས་དུས་དྲུག་ཏུ་གཟིགས་པས་ཨཱཏྤ་ལའི་འདབ་མ་ལྟར་རབ་ཏུ་རྒྱས་པའི་སྤྱན་མངའ་བ། ཕྱོགས་བཅུ་དུས་གསུམ་གྱི་སངས་རྒྱས་རྣམས་སེམས་ཅན་གྱི་དོན་དུ་བསྐུལ་བར་མཛད་པས་ཕྱག་དང་པོ་གཉིས་ཐུགས་ཀར་ཐལ་མོ་སྦྱར་བ། ཐུགས་རྗེའི་རྒྱུན་མི་འཆད་པའི་བརྡར་གཡས་ཀྱི་གཉིས་པ་ཤེལ་དཀར་གྱི་ཕྲེང་བ་བརྒྱ་རྩ་བརྒྱད་འདྲེན་ཚུལ་དུ་བསྣམས་པ། རང་དོན་ཡིད་བྱེད་ཀྱི་འདམ་གྱིས་མ་གོས་པས་གཡོན་གྱི་གཉིས་པས་པདྨ་དཀར་པོ་འདབ་མ་བརྒྱད་པ་ཡུ་བ་དང་བཅས་པ་སྙན་གྱི་ཐད་ཀར་ཁ་བྱེ་བ་འཛིན་པ། ཁྲེལ་ཡོད་ངོ་ཚའི་རང་བཞིན་གྱི་རས་བཟང་པོའ་ཤམ་ཐབས་
༦༤
ལ་ནོར་བུས་བརྒྱན་པའི་སྐ་རགས་ཀྱིས་སྤྲས་པ། སྙིང་རྗེ་དང་སྟོང་པ་ཟུང་དུ་འཇུག་པ་ཞབས་རྡོ་རྗེའི་སྐྱིལ་ཀྲུང་དུ་བཞུགས་པ། རྣམ་ཐར་བརྒྱད་ཀྱི་རང་བཞིན་རིན་པོ་ཆེའི་རྒྱན་བརྒྱད་ཀྱིས་སྤྲས་པ། སྙིང་རྗེ་ཆེན་པོའ་ཉམས་དང་ལྡན་པས་རི་དྭགས་ཀྱི་པགས་པས་ནུ་མ་གཡོན་པ་བསྐབ་པ། གསོལ་བ་འདེབས་པའི་ཡུལ་བསྟན་པའི་ཕྱིར་རང་གི་བླ་མ་འོད་དཔག་མེད་ཀྱིས་རལ་པའི་ཐོར་ཚུགས་ཀྱི་ངོས་ལ་མཛེས་པར་བརྒྱན་པ། ཐུགས་རྗེ་ཆེན་པོའ་བསིལ་ཟེར་གྱིས་ཉོན་མོངས་པའི་ཚ་གདུ་བཞི་བར་མཛད་པས་དྲི་མེད་ཟླ་བརྒྱས་བའི་རྒྱབ་ཡོལ་ཅན། རྩ་བརྒྱུད་བླ་མ། ཡི་དམ་ལྷ་ཚོགས། སངས་རྒྱས་བྱང་སེམས་ཀུན་འདུས་ཀྱི་ངོ་བོར་བཞུགས་པ་ལ། བདག་དང་འགྲོ་དྲུག་སེམས་ཅན་ཐམས་ཅད་ཀྱིས་གུས་པ་ཆེན་པོས་གསོལ་བ་འདེབས་བར་མོས་ལ་འདི་གསུང་བར་ཞུ། །ཇོ་བོ་སྐྱོན་གྱིས་མ་གོས་སྐུ་མདོག་དཀར། །རྫོགས་སངས་རྒྱས་ཀྱིས་དབུ་ལ་བརྒྱན། །ཐུགས་རྗེའི་སྤྱན་གྱིས་འགྲོ་ལ་གཟིགས། །སྤྱན་རས་གཟིགས་ལ་ཕྱག་འཚལ་ལོ། །ཞེས་པའི་གསོལ་འདེབས་ཅི་ནུས་དང་། སྤྲོ་ན། གྲུབ་ཐོབ་ཉིད་དགེ་སློང་པདྨ་དཀར་པོར་སྐྱེ་བ་བཞེས་པའི་ཚེ་སྤྱན་རས་གཟིགས་ལ་གསོལ་བ་བཏབ་པའི་རྡོ་རྗེའི་གསུང་བྱིན་བརླབས་ཅན་དང་། བརྒྱུད་པའི་གསོལ་འདེབས་རྣམས་ཀྱང་བྱ། །གཉིས་པ་ནི། །དེ་ལྟར་གསོལ་བ་བཏབ་པས། སྤྱི་བོའ་འཕགས་པའི་སྐུ་ལས་འོད་ཟེར་དཔག་ཏུ་མེད་པ་འཕྲོས། སྣོད་བཅུད་ཐམས་ཅད་ལ་ཕོག་པས། མ་དག་ལས་སྣང་གི་འཆར་སྒོ་སྦྱངས་ཏེ། སྣོད་ཀྱི་འཇིག་རྟེན་གཞལ་ཡས་ཁང་། བཅུད་ཀྱི་སེམས་ཅན་ཐམས་ཅད་ལུས་སྣང་སྟོང་དབྱེར་མེད་འཕགས་པའི་སྐུའི་རང་བཞིན། ངག་གྲགས་སྟོང་དབྱེར་མེད་ཡི་གེ་དྲུག་མའི་རང་སྒྲ། ཡིད་རིག་སྟོང་། དབྱེར་མེད་ཡེ་ཤེས་ཀྱི་རོལ་པ་སྟེ་སྣང་གྲགས་རྟོག་གསུམ་དཀྱིལ་འཁོར་གསུམ་དུ་གནས་བསྒྱུར་བའི་མཁའ་ཁྱབ་ཀྱི་ཏིང་ངེ་འཛིན་རྒྱ་འབྱམས་ཀྱི་ངང་དུ་ཡིད་རྩེ་གཅིག་པས་ཡི་གེ་དྲུག་པའི་བཟླས་པ་ལྷན་ཅིག་ཏུ་གནང་བར་ཞུ། །
༦༥
ༀ་མ་ཎི་པདྨེ་ཧཱུྃ། བཟླས་ལུངས་པས་འདིར་ཡིག་དྲུག་བརྒྱ་རྩ་སོགས་གང་འོས་གསུང་སྲོལ་ཡོད་གསུངས། །ཞེས་ཡི་གེ་དྲུག་པའི་བཟླས་བརྗོད་ཇི་ཙམ་ནུས་པ་བྱ། །གསུམ་པ་ནི། །སྒོམ་བཟླས་གྲུབ་པའི་མཐར། རང་སེམས་གསལ་སྟོང་རིག་པའི་སྙིང་པོ་ཅན། །ཆོས་ཉིད་དོན་གྱི་ཐུགས་རྗེ་ཆེན་པོ་སྐུ་གསུམ་གདོད་ནས་རང་ཆས་སུ་གྲུབ་པ། གཞི་ལམ་འབྲས་བུའི་གནས་སྐབས་ཀུན་ཁྱབ་བདེ་གཤེགས་སྙིང་པོའ་རང་ཞལ་ལ། གཉུག་མའི་རིག་པས་བལྟ་བྱ་ལྟ་བྱེད་མ་གྲུབ་པའི་ངང་དུ་གཅེར་གྱིས་བལྟ། བཟོ་བཅོས་དགག་སྒྲུབ་ཀྱི་ཡིད་དཔྱོད་དང་བྲལ། བདེ་གསལ་མི་རྟོག་པ་སོགས་ཉམས་ཀྱི་འཛིན་སྟངས་ལམ་ཞེན། རྣམ་རྟོག་གཟུགས་འཛིན་གྱི་འགྱུ་ལམ་རྦད་ཀྱིས་བཅད་དེ། རྟོག་པའི་འཕྲོ་འདུ་བྱུང་ཡང་ཆོས་ཉིད་གཉུག་མའི་ངང་དུ་རང་ཞི་རང་གྲོལ་དུ་བཏང་ནས་སྤྲོས་བྲལ་གྱི་གནས་ལུགས་ལ་ཅི་གནས་སུ་མཉམ་པར་བཞག་གོ །གསུམ་པ་རྗེས་ཀྱི་བྱ་བ་ནི། །མཉམ་བཞག་དེ་ལས་ལྡང་བར་འདོད་ན། སླར་རང་ཉིད་འཕགས་པ་སྤྱན་རས་གཟིགས་གྱི་སྐུ་སྣང་ལ་རང་བཞིན་མེད་པར་གྱུར་པར་མོས་ལ། དགྲ་གཉེན་བར་མས་བསྡུས་པའི་འགྲོ་བ་ཐམས་ཅད་ལ་ཆགས་སྡང་རྨོངས་གསུམ་གྱིས་འདོར་ལེན་མི་བྱ་བར་གཟུགས་སུ་སྣང་བ་ཐམས་ཅད་འཕགས་པའི་སྐུའི་རང་བཞིན། སྒྲ་སྐད་གྲགས་ཚད་ཡི་གེ་དྲུག་པའི་རང་སྒྲ། བཟང་ངན་གྱི་དྲན་རྟོག་ཅི་ཤར་ཡེ་ཤེས་ཆེན་པོར་ཐག་བཅད་དེ་རྟོག་པའི་རོ་མི་མྱོང་བ་གང་ཤར་དེ་ཀའི་ངོ་བོ་ལ་ཧད་དེ་འཇོག་པ་སྟེ་ཁྱེར་སོ་གསུམ་གྱི་རྣལ་འབྱོར་དང་མ་བྲལ་བའི་ངོས། འཁྲུལ་སྣང་ལ་བདེན་པར་བཟུང་བའི་ཕ་མ་སེམས་ཅན་རིས་སུ་མ་ཆད་པ་ལ་བྱམས་དང་སྙིང་རྗེས་ཀུན་ནས་བསླངས་ཏེ། བདེན་ཞེན་བྲལ་བ་སྒྱུ་མའི་ཚུལ་གྱིས་ལུས་ངག་ཡིད་གསུམ་གྱི་སྒོ་ནས་དགེ་བའི་བྱ་བ་ཅི་ནུས་སུ་འབད། དེ་ལྟ་བུའི་དགེ་བའི་རྩ་བ་ཐམས་ཅད་ཀྱང་རབ་འཁོར་གསུམ་ཡོངས་སུ་དག་པའི་ཚུལ། འབྲིང་བདེན་མེད་སྒྱུ་མའི་བློ། ཐ་མ་རྒྱལ་བ་སྲས་བཅས་ཀྱི་
༦༦
རྗེས་སུ་སློབ་པའི་བསམ་པས་སེམས་ཅན་གྱི་དོན་དུ་བསྔོ་བ་འདི་ལྷན་ཅིག་ཏུ་གནང་བར་ཞུ། །དེ་ལྟར་དུ་བགྱིས་བའི་དགེ་བའི་རྩ་བ་འདི་ལ་བརྟེན་ནས་བདག་དང་ཕ་མ་སེམས་ཅན་ཐམས་ཅད་སངས་རྒྱས་ཐོབ་པར་གྱུར་ཅིག །ཅེས་པ་དང་། དགེ་བ་འདི་ཡིས་མྱུར་དུ་བདག །སྤྱན་རས་གཟིགས་དབང་འགྲུབ་གྱུར་ནས། །སོགས་བསྔོ་སྨོན་རྣམ་པར་དག་བས་རྒྱས་འདེབས་པར་བྱའོ། །དེས་བསྒོམ་ལུང་གི་རིམ་པ་ཟབ་མོ་ལེགས་པར་གསན་བ་ཡིན་པས། ཇི་ལྟར་ཕོག་པའི་དམིགས་བཟླས། དེ་ལྟ་བུ་རབ་ཐུན་བཞིའི་རིམ་པས་ཁོར་ཡུག །འབྲིང་སྒོམ་བཟླས་ཐུན་རེ་ཆགས་མེད། ཐམས་ཅད་ཞག་བདུན་གྱི་མཐའ་བརྟེན་པའི་ཉམས་ལེན་བྱས་པའི་ཕན་ཡོན་ནི། སྡིག་སྒྲིབ་ཉོན་མོངས་དག །སྙིང་རྗེ་།།།་དང་རྟོགས་པ་འཆར། གཞན་དོན་རྒྱ་ཆེན་པོ་འགྲུབ། ཕྱི་མ་བདེ་བ་ཅན་དུ་སྐྱེས་ནས་མྱུར་དུ་འཚང་རྒྱ་བ་སོགས་སྨོས་ཀྱིས་མི་ལོངས་པ་མདོ་རྒྱུད་བསྟན་བཅོས་མཐའ་དག་ནས་གསུངས་པས་ཚེགས་ཆུང་ལ་དོན་ཆེ་བའི་གདམས་པ་འདི་ཉིད་རང་དོན་དུ་རྩེ་གཅིག་ཉམས་སུ་ལེན་པ་དང་། གཞན་ལ་འཆད་ཅིང་སྤེལ་བ་དང་། ཐ་ན་སྲོག་ཆགས་གྲོག་སྦུར་ཚུན་ཆད་ཀྱི་རྣ་བར་ཐུགས་རྗེ་ཆེན་པོའ་མཚན་དང་ཡིག་དྲུག་སྒྲོགས་ལ་འཁོར་བ་དོང་སྤྲུགས་འབྲེལ་ཚད་དོན་ལྡན་དོན་གཉིས་ལྷུན་གྱིས་གྲུབ་པའི་ལམ་བཟང་མཐར་དབྱུང་བར་ཞུ། བསོད་ནམས་འདི་ཡིས་ཐམས་ཅད་གཟིགས་པ་སོགས་ཀྱིས་བསྔོ་སྨོན་པས་ལ་འདུས་པ་གྱིས་སོ། །སྒོམ་བཟླས་ཡིད་ལ་དྲན་ཙམ་གྱིས། མཚམས་མེད་སྒྲིབ་པ་ཟད་བྱེད་ཅིང་། ཁྱད་པར་གངས་ཅན་མགོན་གཅིག་པུ། །དེ་སྒྲུབ་གདམས་ངག་གསལ་བཤད་པས། །མཐོང་ཐོས་དྲན་རེག་སྐྱེ་དགུ་ཀུན། །འོད་སྣང་མཐའ་ཡས་ཞིང་ཁམས་སུ། །འཇིག་རྟེན་མགོན་པོས་དབུགས་དབྱུང་སྟེ། །གང་གི་རྣམ་ཐར་ཀུན་འགྲུབ་ཤོག །ཅེས་པའང་དམིགས་པ་མེད་པའི་ཐུགས་རྗེ་དང་ལྡན་པ་རྗེ་བཙུན་མཉྫུ་གྷོ་ཥའི་གསུང་ཟེར་བདུད་རྩིས་སྙིང་གི་པདྨོར་དྲན་པས། ཡིག་དྲུག་
༦༧
བ་བློ་གྲོས་མཐའ་ཡས་ཀྱིས་རྩ་བའི་ཡིག་སྙིང་གི་དགོངས་པ་གསལ་བར་ཕྱེས། ལྕགས་ཟམ་པའི་ཁྲིད་ཡིག་མ་བུའི་བཅུད་བསྡུས་ཏེ། ལྷག་པའི་བསམ་པས་དཔལ་སྤུངས་ཡང་ཁྲོད་དུ་སྦྱར་བས་གཞན་ཕན་ནམ་མཁའ་དང་མཉམ་པར་གྱུར་ཅིག །དགེ་ལེགས་འཕེལ།།


text:
Terdzo-ZI-020
མཛད་བཅུ་དབང་བཞི་དང་སྦྱར་བ་
by འཇིགས་མེད་གླིང་པ་ (Jikme Lingpa)
Volume 52 (ཟི) / Pages 269-272 / Folios 1a1 to 2b2
Tibetan Text
མཛད་བཅུ་དབང་བཞི་དང་སྦྱར་བ་བཞུགས། དབང་ཕྱུག་ལུས་དཀྱིལ་དགའ་བ་བརྒྱ་ལྡན་ནས། །གདན་གསུམ་གཉིས་འཐུང་འཕོས་ཏེ་རིག་པའི་དབང་། །ལྷུམས་ཞུགས་མངོན་བྱང་ལྔ་ཡིས་སྤྲུལ་པའི་སྐུར། །བཟོ་སྦྱངས་རྣམ་སྨིན་རིག་འཛིན་ཐོབ་བྱིན་རློབས། །གསང་བའི་དབང་གི་བདག་ཉིད་གྲགས་འཛིན་མ། །ཡིད་ཀྱི་ཆོ་གར་བཀོད་པས་རླུང་ཁམས་དག །ཤེས་རབ་ཡེ་ཤེས་བཙུན་མོའི་སྒྱུ་མ་ལས། །ཚེ་དབང་ཕྱག་རྒྱའི་རིག་འཛིན་ཐོབ་བྱིན་རློབས། །སྲིད་པ་བཤིག་པའི་ངེས་འབྱུང་དཀའ་སྤྱད་ཀྱིས། །སྙོམས་འཇུག་བསམ་གཏན་ལ་གོམས་ལས་རླུང་བདུད། །དྷཱུ་ཏིར་བཅོམ་ནས་བྱང་ཆུབ་ཞི་བ་ཆེ། །ལྷུན་གྲུབ་རིག་འཛིན་ཐོབ་པར་བྱིན་གྱིས་རློབས། །རིམ་དང་ཅིག་ཅར་སྒྲ་ཚིག་རང་མཚན་ལས། །འདས་པའི་ཆོས་འཁོར་རིག་པའི་རྩལ་དབང་མཐར། །ཆོ་འཕྲུལ་ཆེ་བསྟན་ཉེ་བར་ཞི་བ་ལྟར། །རྫོགས་སྨིན་སྦྱངས་པའི་ཡོན་ཏན་ཐོབ་པར་ཤོག །ཅེས་པའང་ལྷོ་རྒྱུད་ནགས་མའི་ལྗོངས་ཀྱི་བུ་སློབ་རྣམ་པའི་སྣང་ངོ་དང་བསྟུན་ནས་རྫོགས་ཆེན་པ་རང་བྱུང་རྡོ་རྗེས་སོ།། །། ༄༅། །ཇོ་བོ་རིན་པོ་ཆེར་གསོལ་འདེབས་སྨོན་ལམ་དང་འབྲེལ་བར་དབང་བཞི་ལེན་ཚུལ་བཞུགས། རྒྱལ་བ་ཐུབ་དབང་ཉིན་བྱེད་ནི། །མི་མཇེད་ཞིང་གི་སྒྲོན་མ་སྟེ། །སྤྲུལ་པས་འཛམ་བུའི་གླིང་འདུལ་བ། །གང་ལ་སྙིང་ནས་སྐྱབས་སུ་མཆི། ཁྱོད་སྐུ་རིག་གྲོལ་ཉིས་ལྡན་ཏེ། །གསུང་ནི་འགོག་ལམ་བདེན་གཉིས་ཆོས། །ཐུགས་ནི་བླ་མ་ཆོས་སྐུའི་ཞལ། །དཀྱིལ་འཁོར་རྒྱ་མཚོའི་བདག་ཉིད་ལ། །རྣམ་དག་བདུན་དང་ཆབས་ཅིག་ཏུ། །ལུས་དང་ལོངས་སྤྱོད་ལྟོས་མེད་འབུལ། །ལས་ཀྱི་གཞན་དབང་ཅི་མཐོང་ཡང་། ཁྱེད་ཤེས་དམ་བཅའ་བརྟན་པོ་འཛིན། ཁྱོད་ཞལ་མཐོང་བའི་མོད་ཉིད་ལ། །མོས་གུས་བཟོད་གླགས་མེད་པ་དེ། །བུམ་པའི་དབང་གི་ངོ་བོ་ཉིད། །ལུས་སྒྲིབ་དག་ནས་སྐུ་རྡོ་རྗེ། །ད་ལྟ་ཉིད་དུ་ཐོབ་བྱིན་རློབས། ཁྱོད་གསུང་སྒྲ་ཚིག་རང་མཚན་ལས། །འདས་པ་གསང་བ་དམ་པའི་དབང་། །བདག་གི་ངག་ལ་ཞུགས་པའི་མོད། །གསུང་གི་རྡོ་རྗེའི་དངོས་གྲུབ་སྩོལ། །ཐུགས་ནི་ཟབ་ཞི་སྤྲོས་དང་བྲལ། །བདེ་ཆེན་བྱང་ཆུབ་ཤེས་རབ་དབང་། །བདག་གི་རྣམ་ཤེས་ཚོགས་བརྒྱད་ལ། །འདྲེས་ནས་ཐུགས་ཀྱི་རྡོ་རྗེ་སྩོལ། །རྒྱལ་བའི་མཛོད་སྤུ་ལས་སྐྱེས་པའི། །འོད་ཟེར་ཆེན་པོའི་དབང་མཆོག་གིས། །ཤེས་བྱའི་སྒྲིབ་པ་རབ་སྤངས་ནས། །ཀུན་ཏུ་འོད་ཀྱི་ས་ནོན་ཤོག །བདག་ལ་སྨོད་དམ་གཤེ་ཡང་རུང་། །སེམས་ཅན་ཕ་མའི་རང་བཞིན་ལ། །བྱས་པ་གཟོ་བའི་སྙིང་རྗེ་ཡིས། །འཁོར་བ་དོང་ནས་སྤྲུག་པར་ཤོག །ཅེས་པའང་དད་ལྡན་གྱི་སློབ་མ་ཆོས་ཀྱི་གྲགས་པ་ཇོ་བོ་ཤཱཀྱ་མུ་ནེའི་སྐུ་མདུན་དུ་སྨོན་ལམ་གསོག་པའི་ཚེ་བསྐུལ་བ་བཞིན་རྒྱལ་བའི་མྱུ་གུ་མཁྱེན་བརྩེའི་ལྷས་སོ།། །། ༄༅། །རྫོགས་སྨིན་སྦྱོང་བའི་སྨོན་ལམ། དུས་གསུམ་སངས་རྒྱས་ཐམས་ཅད་དང་། །རྒྱལ་ཡུམ་ཤེས་རབ་ཕ་རོལ་ཕྱིན། །འཕགས་པ་ཐུགས་རྗེ་ཅན་རྣམས་ཀྱིས། །བདག་རྒྱུད་བྱིན་གྱིས་བརླབ་ཏུ་གསོལ། །དལ་འབྱོར་མི་ལུས་ཐོབ་སྙམ་ཡང་། །ལོག་ལྟས་མི་ཁོམ་གནས་སུ་བསྐྱལ། ཁ་ལྟས་རྒྱུ་འབྲས་ཁྱད་དུ་བསད། །ལས་མཐའ་ལོག་པས་རང་འབྱོར་ཉམས། །དམ་པས་མ་ཟིན་གཞན་འབྱོར་སྤངས། །འཇིགས་སྐྱོབ་ལེགས་སྨོན་ཆོས་སུ་འཁྲུལ། །དཀོར་དང་ལོག་འཚོར་བག་མེད་སྤྱད། །ཆོས་ཀྱི་གཟུགས་ལ་ཆོས་མིན་སེམས། །ཤི་མ་ཐག་ཏུ་ངན་སོང་ལས། །འགྲོ་ས་མེད་པ་བདག་གི་བློ། །སྙིང་ནས་ཆོས་ལ་འགྱུར་བར་ཤོག །དེ་ཡང་བླ་མ་དམ་པས་ཟིན། །ངེས་འབྱུང་སྐྱོ་ཤས་མོས་གུས་དང་། །སྙིང་རྗེ་བྱང་ཆུབ་དམ་པའི་སེམས། །རྒྱུད་ལ་ངང་ངམ་ཤུགས་ཀྱིས་སྐྱེ། །སེམས་ཅན་ཀུན་ལ་ཕན་སེམས་དང་། །ཕ་རོལ་ཕྱིན་དྲུག་སྤྱོད་པ་ལ། །བདུད་ཀྱི་བར་གཅོད་མི་འབྱུང་ཞིང་། །ཚེ་དང་སྒྲུབ་པ་མཉམ་པ་ཡིས། །གྲངས་མེད་དང་པོའི་ཚོགས་སྦྱོར་ལམ། །ཐབས་ལ་མཁས་པས་འདུམ་པར་ཤོག །རྡོ་རྗེའི་ལམ་ལ་རྣལ་འབྱོར་བའི། །མཐོང་ལམ་བདེན་པས་མ་དག་ས། །བདུན་གྱིས་གྲངས་མེད་གཉིས་རྫོགས་ཤིང་། །དག་ས་གསུམ་གྱིས་གྲངས་མེད་མཐའ། །མཆོག་དབང་ལྷན་སྐྱེས་ཡེ་ཤེས་དབྱིངས། །མངོན་སུམ་རྫོགས་ཀྱང་ཡང་དག་མཐའ། །མངོན་དུ་མི་བྱེད་སྨོན་ལམ་རྫོགས། །སེམས་ཅན་ཡོངས་སུ་སྨིན་བྱེད་ཅིང་། །སྣོད་དང་བཅུད་ཀྱིས་བསྡུས་པ་ཡིས། །སངས་རྒྱས་ཞིང་ཁམས་སྦྱོང་བ་སྟེ། །རྫོགས་སྨིན་སྦྱངས་གསུམ་མཐར་ཕྱིན་ཤོག །ཅེས་པའང་དགེ་འདུན་དོན་གྲུབ་ཀྱི་ངོར་རྫོགས་ཆེན་པ་རང་བྱུང་རྡོ་རྗེས་སོ།། །། ༈ དཔེ་ཚན་འདི་སྔོན་ཆད་གཏེར་མཛོད་དཀྱུས་སུ་མེད་ཅིང་། བལ་ཡུལ་ཞེ་དགོན་གྱི་པར་གསར་འདིར་གསར་བཞག་བྱས་པས་ལུང་རྒྱུན་ལ་ཞིབ་རྟོག་དགོས་པ་ཡིན་ནོ།།